text:
ሎሚ ኣብ ኤርትራ ዝዝረበሉ ዘሎ ሰላምስ ብመን’ዩ ኮን ተጀሚሩ!
እወ፡ ኣበው ክምስሉ ከለዉ ” ካብ ዘገልገለስ ሰፍኢ ዓውዲ ዘቐበለ” ይብሉ ነበሩ። እቲ ዘገለገለ ኣብ’ታ ፍረን ምህርትን ትርከበላ ምስ በጽሐ ኩሉ ሞያኡን ተግባሩን በቲ መውደልደሊ ተዓብሊሉ ይተርፍ፡ በዚ መጺኡ ዘይተባህለ ኣብ’ታ ዓውዲ ላዕሊ ታሕቲ ዝበለ ሽም ይረክብን ይንኣድን። እዚ ከኣ ሓድሽ ነገር ኣይኹን ደኣ’ምበር እቲ ኣዝዩ ዘተሓሳስብን ዘሕዝንን ግን ኤርትራውያን ጻዋዒት ሰላም ኣሕዋቶምን ኣያታቶምን ንዒቖምን ዕጭ ሓንፊፎምስ፡ ብጸዋዒት ሰላም ጓኖት ክግረሙን ክድነቑን ክትርኢ ከለኻ’ዩ።
ርሑቕ ከይከድና ድሕሪ ነጻነት’ኳ ክንደይ ኤርትራውያን ንሰላምን ሓድነትን ዘቅረብዎ ዘዅርዕ ጸዋዒት ሰማዒ እዝኒ ስኢኑ፡ ክብረት ዝሰኣንሉ’ኳ እንተነበረ ክሳብ ሂወቶም ዝኸፈልሉ ጅግንነትን ብወሳንነት ብትብዓት ብቆራጽነትን ዝበልዎ ምንባሩ ክዝከር ይከኣል። ነዚ ክቡር ጸዋዒት ሰላም ዝነጸጉ ከኣ ንባዕሎም ሰላም ዘይረኸቡ ዘውደኽድኹን ምስ ምልካዊ ስርዓትን ላዕሊ ታሕቲ ዝብሉ ደገፍትን’ዮም። መላኺ ስርዓት ከኣ ነዚ ሕቶ ርእይቶ ዘይብሉ ደገፍ ረኺቡ ኣብ ልዕሊ ኩሎም ደለይቲ ፍትሕን ሰላምን ኣካላት ዘርኣዮ መርገጽ ዝወሰዶ ስጉምቲ ዘተባብዖ’ዩ። መላኺ ስርዓት ዝወሰዶ ስጉምቲ ዓመጽ ከኣ ይትረፍ ንኤርትራውያን ንጓኖት ከይተረፈ ዘሕዝነ ተርኽቦ ነይሩ ክበሃል ይከኣል። እዚ ሎሚ ንርኣዮ ዘሎና ጸዋዒት ሰላም ኢትዮ-ኤርትራ’ውን ካብኡ ዘይፍለ 20 ዓመት ዝተባህለ ተረሲዑ፡ ስርዓት ህግዲፍ ጥራሕ ሰላም ስለ ዝበለ ሎሚ እዝግዮ ዘብል ኣገባብ ዘይብሉ ዘይሕጋዊ መስርሕ ሰላም ክካየድ ንርእዮ ዘለና።
ኣብ ኤርትራ ሰላምን ፖለቲካዊ ምርግጋእን ተፈጢሩ፡ ብሕጋዊ ቅዋማዊ መንግስቲ ትምራሕ ዲሞክራሲያዊት ሃገር ኣብ ቀርኒ ኣፍሪቃ ክትህሉን ክትበቕዕን፡ ልዕሊ ትጽቢታቶም ባህግታቶም ሕልምታቶም ክውን ንምግባር ዝቃለሱ ዝነበሩ ምዑታት ጀጋኑ ተጋደልቲ ምስ ህዝቦም እዮም። ብሓቂ ከኣ እዚ ካብ’ቲ ንህዝቦም ሃገሮምን ዝነበሮም ሓልዮት ዝነቐለ በብእዋኑ ኣብ መድረኽ ወጺኦም ንህዝቦም ትምህርትን ንቕሓትን ሓደራን እዋናዊ መልእክቶም ኣብጺሖም’ዮም።
ገገለ ካብኡ ንምጥቃስ ዝኣክል መራሕቲ ሰውራ ኤርትራ ብሓፈሻ ብፍላይ ከኣ ምስ ህግሓኤ ደሓን ዝምንድና ዝነበሮም ውድባት ዝተራእየ ፍጻሜታትን ተርኽቦን ክጅመር ይከኣል።
- ብስውኣ ጅግና ኣሕመድ መሓመድ ናስር
- ብስውእ ጅግና ስዩም ዑቕባሚካኤል
- ብፖለቲካዊ እሱር ጅግና ተጋዳላይ ቢተወደድ ኣብርሃ
- ብጀጋኑ ተጋደልቲ ህግሓኤ ጉጅለ 15
- ጅግና ስውእ ወዲ ዓሊ
ህዝቢ ኤርትራ ንኽጥዕሞን ከም ዓለሙ ሂወት ከስተማቕር ሰላም ረኺቡ ንኽነብር ዝቀረበ ጸዋዒት፡ ድምጺ ደገፍዎም ጥራሕ ዝኣክል ኣይነበረን። እዚ ስለ ዝኾነ ሕቶ ሰላም ፖለቲካዊ ምርግጋእን ዘንቐሉ መራሕቲ በጃ ህዝቦምን ሃገሮም ሓሊፎም ዝተረፉ ኣብ ማእሰርትን ምልካዊ ስርዓት ህግዲፍ ስቕያት ግፍዕን ተነጺፎም ኣብ ጸላም ይነብሩ። ዓቕምን ብቅዓትን ተሞክሮን ዘለዎም መራሕትን ህዝብን ኣብ ማእሰርቲ ዳጕንካ ከኣ ሰላም ይበሃል፡ ንልዕሊ 20 ዓመታ ኣብ ዘይፍትሓዊ ሃገራዊ ኣገልግሎት ቆሪንካ ሰላም ይበሃል፡ ህዝቢ ኣጥሚኻ ንስደት ከም ዝኸይድ ጌርካ ሰላም ይበሃል።
ብውሑዱ ታሪኽ እዞም ኣብ ላዕሊ ተጠቒሶም ዘለዉ ጀጋኑ ሃገራውያን ባእታት እንታይ ከም ዝተዛረቡን እንታይ ከም ዝበሉን፡ ኣብ ገገዝኦም ኮይኖም ብወረ ብመራኸቢ ብዙሓት ዘንበቡን፡ ዝሰማዑን ሓበሬታ ዝበጽሖም መላእ ህዝቢ ኤርትራ መሰኻኽር ነይሮም ከብል ዘድፍር ኩነታት ምንባሩ ዘምልክቶ ብዙሕ’ዩ ክጥቀስ ይከኣል። እቶም ንጸዋዒት ሰላም ዝተቀበሉ ዝደገፉ ኣካል ህዝብና ግን ድምጾም ንድሕነት ጀጋኑኦም ኣይበቕዐን። እዚ ማለት ኣብ ሃገራዊ ኣገልግሎት ኣብ ትሕቲኦም ተጨፍሊቁ ይኹን እቲ ዝበልናካ ግበር እንዳተባህለ ብራዕዲ ኣብ ትሕቲ ምልካዊ ስርዓት ህግዲፍ ዝናበር ህዝቢ ኣብ ግምት ኣእቲኻ’ዩ።
ሎሚ ኣብ ኤርትራ ዝዝረበሉ ዘሎ ሰላምስ ብመን’ዩ ግዲ ተጀሚሩ? እዚ ብዛዕባ’ዚ ሰላምን ዕርቕን፡ ብዛዕባ ምሕረትን ይቕረ ምብህሃል ብንቅሓት ብዝተወደበን ብሰነድ ዝተቀርጸ በቶም ብሕግን ስርዓትን፡ ብዕርቕን ሕድገትን፡ በቶም ዕዮ ገዝና ንግበር፡ ጉዳይ ኤርትራ ወገኑ ኣትሒዝና ነዚ ተፈጢሩ ዘሎ ተዛማዲ ሰላም ኣብ ረብሓና ነውዕሎ ዝበሉ ጀጋኑ ኤርትራውያን ዶ ኣይኮኑን፡ ሕራይ ነቶም ኣብ ስደት ዝነበሩ ንፍትሕን ሰላምን ዝጣበቑ ዝነበሩ ዓድኹም ኣቲኹም ዘይትዛረቡ ዝብል ምኽንያት’ኳ ዝቐርበሎም እንተነበረስ፡ ኣብ ውሽጢ ዓዲ ኮይኖም ንሕጋውነት ባይቶን ሰላም ዲሞክራስን ዝተጣበቑ ከም ወጻኢ ጉዳይ ሚኒተር ኤርትራ ጅግና ሃይለማርያም ወልደትንሳኤ (ሃይለ ድሩዕ)፡ መከላኸሊ ሚኒስተር ኣመሓዳሪ ዞባ ደቡብ ጅግና መስፍን ሓጎስ፡ ሚኒስተር ባሕርን ዓሳን ጅግና ጴጥሮስ ሰሎሙን፡ ፋይናንስ ንግዲ ሚኒስተር ጅግና ዑቕበ ኣብርሃ፡ ውሽጢ ሃገር ሚኒተር ጀግና ማሕሙድ ሸሪፎም፡ ትምህርቲ ሚኒተር በራኺ ገብረስላሴ ኣመሓዳሪ ዓሰብ ነበር ጅግና ተጋዳላይ ቢተወደድ ኣብርሃ፡ ጀጋኑ ኣምባሳድራት ኣድሓኖም ገብረማርያም፡ሕብረት በርሀ፡ ኣስትቴር ፍስሓጽዮን፡ ነባር ጅግና ተጋዳላይ መሓመድ ብርሃን ብላታ ካብ’ቶም ብዙሓት ከም ኣብነት ዝጥቀሱ እንከለዉ፡ ኣብ ውሽጥን ወጻኢ ዝርከቡ ደገፍቲ መላኺ ስርዓት ህግዲፍ ጉዳዮም ጣቛን ቁም ነገርን ከም ዘየነበሮ፡ ገምጋማቶምን ሚዛንትን፡ ጉድኣትን ህዝብን ሃገርን ዝገምገመ ርእይቶ ከም ዘይብሎምን ዘይውኑን ምንባሮ ዝተነጸረሉ ግዜ ነበረ። ከም ውጽኢት ሎሚ ምዕሩይን ረብሓ ክልተ ህዝቢ ዘይውክል ሰላም ተቀቢሎም ክኸዱ ገይርዎም ኣሎ።
ኣብ 2018 ኣብ ኤርትራ ዝዝረበሉ ዘሎ መስርሕን ጉዕዞ ሰላምን ካብ ዋናታቱ ኣሕዲጎም ብቀ/ሚ ኢትዮጵያ ዶር ኣብዩ ኣሕመድ ከም ዝተጀመረ ገይሮም ዝዛረቡን ዘዘንትዉን ብዙሓት እዮም። እሞ ደኣ እቶም ኣብ ውጻኢ ይኹን ኣብ ውሽጢ ሃገር ክሳብ ብሂወቶም ከይሰግኡ ንምእንቲ ሰላም ህዝቦምን ሃገሮም ክዛረበ እንከለዉስ ዝጸመመ እዝኒ ነይሩ ዘየብል ኣይኮነን። እወ ዝጸመመ እዝኒ ነይሩ፡ ነዚ ከኣ ከዳዓትን፡ መሳርሒ ወጻኢ ሓይልታት ተባሂሎም ተኸሲሶም ተዋሪዶም ተኣሲሮም’ዮም።
ሕጂ’ውን እንተኾነ ደለይቲ ፍትሓዊ ሰላም ንዕርቒ ገጹ ክስጉም ዝደገፉን ዓንቐፍቲ ሰላም ንዘይምኳን ዘርኣይዎ ተበላሕነት፡ ክሳብ’ቲ ንሰላም ዘማዕደወ ስርሓት ኣብ መፈጸምትኡ ክበጽሕ ኣብ ትሕቲ ትዕዝብቲ ንምእቲ ሰላም ህዝቢ ኤርትራ ኢትዮጵያን ዝከፈልዎን ዝኸፍልዎን ዘለዉ ዋጋ ውሑድ ኣይኮነን።
ህዝቢ ኤርትራ ንሰላም ክቀራረበሉ ዘለዎ ስትራተጂካዊ ጉዳያት ሓድግኻ ምኻድ ብዓብዩ ንረብሕኡ ከም ዘይኮነ ዝፍለጥ’ኳ እንተኾነስ፡ ክሳብ ሕጂ ኣብ’ቲ ላህመት ሰላም ዝዝረብ ዘለዎ’ውን ተጠቓብምን ረብሓታት ከም ዘለዎ ዘረጋግጸሉ ሕጋዊ ውዕል ዘምህላዉ፡ ዝተሳተፎን ዝፈልጦን ጉዳይ ከም ዘይብሉ፡ ነዛ ባዕሉ ዝውንና ሓሳብ’ኳ ንምግላጽ ዕድል ተሳኢኑስ በቶም መሻርኽቲ ሰላም ዝኾኑ መራኸቢ ማዕከና ኢትዮጵያ ተዃሊሉ ብዝመጾ ወረ ዝናበር ህዝቢ ልዕሊ ኩሉ ከኣ ኣብ ዝሓለፈ ህዝብታት ኢትዮጵያ ዶብ ኣቕሪጾም ንኤርትራ ክፈልሱ ህዝቢ ኤርትራ ብውሽጢ ውሽጢ ሹት ዶብ ትሰግር ይበሃል ከም ዘየሎ እንሆ ብዕለት 27 ነሓሰ 2018 ካብ ዛላምበሳ ንኤርትራ ዝሰገሩ ኢትዮጵያውያን ምስ ህዝቢ ከይተራኸቡ ከም ዝተመልሱ ይሕበር። እሞ’ዚ ሓደ ካብ’ቲ ማዕርነት ዘይብሉ ሰላም፡ ቅንዕና ዘይብሉ ሰላም’ዩ።
ብዛዕባ ሰላም ኤርትራውያን ብዙሕ ተዘሪቡ፡ ካብ’ቲ ብኣሉታዊ ምዕራፍ ታሪኽ ዝግለጽ፡ ምንቅስቓስ ተጋደልቲ 1993፡ ውግኣት ሓርነት 1994፡ 2001 ተማህሮ ኣስመራ ዩኒቨርሲቲ፡ ዓዲ ኣበይቶ 2009፡ ህልቐት መንእሰያት ማእከላይ ባሕሪ 2013፡ ሰላምዊ ሰልፍታት ጀነቫን ኒውዮርክን፡ዓዲ ጣልያን ንሰላም ዝዛረብ ዓብይ ኤርትራዊ ተርኽቦ ምንባሩ ከይተጠቕሰ ክሓልፍ ዘይክእልን ዘይግባእን’ዩ። ሬሳታት ኣብ ደሴታት ሃገር ጣልያን ንሰላም ዝጽውዕ ዘሎ ኤርትራዊ ነፍሳት ዶ ኣይኮነን።
እሞ ካብ ውሽጣዊ ኤርትራዊ ጸዋዒት ሰላም ሃገራውያን፡ ግዳማዊ እሞ ንሓደ ወገን ዝዓለመን ዝጣበቕን ብናህሪ ዝውንጨፍ ዘሎ ሰላም ዶር ኣብዪ ኣሕመድ ንህዝብናን ሃገርናን ዘርብሕ እንተኾይኑ፡ እዚ ንርእዮ ዘሎ ኣገባቡን መስርሑን መልክዑን ተግባሩን ዝህቦ ምልክታት ንትዕዝብቲ ኤርትራውያን እኹል ተረፍ ኣብነታት’ዩ።
ዜናን ሓበሬታን
ሰዲህኤ
Short URL: https://english.farajat.net/?p=11132


c: text/html

text:
ኣብ ናይሮቢ ኬንያ ዝተኣከበ ጉባኤ ከባቢያዊ ተፈጥሮ ሕቡራት ሃገራት፡ ብዛዕባ ብከላ ፕላስቲክ ክውሰድ ዝግብኦ ዝበሎ ዝርዝር ውሳነ ኣሕሊፉ። እቲ ጉባኤ ኣብ ውሳንኡ፡ ንብከላ ፕላስቲክ ዝምልከት፡ ኣብ ውሽጢ ክልተ ዓመት ዝትግበር፡ ሓደ ኣጠቓላልን ዓለምለኻውን ውዕል ተግባራዊ ክኸውን ጸዊዑ`ሎ።
ኣብቲ ትማሊ ረቡዕ ዝተገብረ ስምምዕ ብዛዕባ ኣተሓሕዛ ጉሓፍ ፕላስቲክ ካብ 175 ሃገራት ዝተወከሉ ልኡኻት ተሳቲፎም ኔሮም። ብመሰረት ጸብጻብ ሕቡራት ሃገራት ኣብ ነብስወከፍ ዓመት፡ 400 ሚልየን ቶን ፕላስቲክ ይፈሪ: ክሳብ 2040 ድማ እቲ ቁጽሪ ብዕጽፊ ክዛይድ`ዩ።
ሩዋንዳ ፡ሓንቲ ካብተን ኣብ መሬተን ፕላስቲክ ጨሪሰን ዝኣገዳ ሃገራት ክትከውን ከላ፡ ካብ ፕላስቲክ ናጻ ዝኾነት ዓለም ክትርኢ ካብ ዝደፍኣ ዘለዋ ሃገራት`ያ። ሚንስትር ከባቢያዊ ተፈጥሮ ሩዋንዳ ጂያን ሙጃዋማሪያ፡ ሃገራ ካብ ዓለማዊ ሕግታት ኣጠቓቕማ ፕላስቲክ ክትርባሕ ከምትደልይ ትሕብር።
እዛ ሩዋንዳዊት ሚንስትር"እዚ ውሳነ እንተጸዲቑ፡ እዚ ብሕጊ ቀያዲ ዝኾነ መሳርሒ ንከም ሩዋንዳ ዝበላ ሃገራት ጠቓሚ`ዩ። ምኽንያቱ ድሮ ጽቡቕ ግስጋሰ ጌርና ኣለና። ነዚ ዘሎ ጉዕዞ ኣጻፊፍና ነባሪን ዘዋጽእን ኣማራጽታት ክነማዕብል እንተኾይና፡ ሲስተማቲክ ዝኾነ ዓለማዊ ለውጢ የድልየና " ትብል ።
ብዛዕባ ብከላ ፕላስቲክ ዘሎ ክትዕ ኣብ ኣጀንዳ ሕቡራት ሃገራት ካብ 2012 ጀሚሩ ዝጸንሐ`ዩ። ጉሓፍ ፕላስቲክ ንምጉዳል፡ ሓደ ካብ ኣድማዒ ኮይኑ ዝጸንሐ ድማ፡ መስርሕ ዳግማይ-ምጥቓም ፕላስቲክ`ዩ። እንተኾነ ተሓለቕቲ ተፈጥሮ ከባቢ ንሱ ጥራይ በይኑ ነባሪ ፍታሕ ኣይኮነን ይብሉ ።
ኣብዚ ሰዓት`ዚ ካብቲ ዝፈሪ ዘሎ ፕላስቲክ፡ ትሕቲ 10% ጥራሕ ንዳግመ ጠቕሚ ከምዝውዕል ፡ 76% ግን ናብ ጓሓፍ ከምዝድርበ`ውን ይገልጹ።
ኣሚና መሓመድ፡ ምኽትል ዋና- ጸሓፊ ሕቡራት ሃገራት፡ ነቲ ጉባኤ ክትዛረብ ከላ፡ ፕላስቲክ ዘይብሉ መጻኢ ክትፈርሑ የብልኩምን ትብል።
"ብዛዕባ ዳግመ-ጠቕሚ ፕላስቲክ ተማሂርና`ለና። ግን ነዚ ገዚፍ ጸገም ንምእላይ ብታሕትን ብላዕልን ዝተወሃሃደ ሓደ ቅልጡፍን ወሳንን ስጉምትታት ክንወስድ ኣለና። ምስ ኩሎም መሻርኽቲ ኣብ ሓደ ራእይ ዝረዓመ ምውሃሃድ የድሊ"።
ሕጂ እቲ ውሳነ ጉባኤ ተፈጥሮ ከባቢ፡ ክሳብ 2040 ዓ.ም፡ ናብ ባሕሪ ዝኣቱ ጉሓፍ ፕላስቲክ ብ 80% ክጎድል፡ ከምኡ ኣብ ምግባር ድማ 700 ሺሕ ናይ ስራሕ ዕድል ክኸፍት ዝሕልን`ዩ።
ሓላፊ ፕሮግራም ተፈጥሮ ከባቢ ሕቡራት ሃገራት ኢንገር ኣንደርሰን፡ ምጽዳቕ ውዕል ፕላስቲክ፡ ድሕሪ ናይ 2016 ናይ ፓሪስ ውዕል ክሊማ፡ እቲ ዝለዓለ ኣገዳስነት ዘለዎ ኣህጉራዊ ውዕል ክኸውን`ዩ ኢሉ።

robotstxt: allowed

filter: keep


text:
መራሕቲ ብሪጣንያ፣ፈረንሳይ፣ጀርመንን ኣሜሪካን ኣብ ብሪታኒያ ኣብ ልዕሊ ዝነብር ናይ ሩሲያ ሰላሊ ዝነበረ ዝተፈፀመ ናይ ምምራዝ መጥቓዕቲ ሞስኮ ድሕሪ ካልኣይ ውግእ ዓለም ኣብ ኣውሮጳ ዝፈፀመቶ ፈላማይ መጥቓዕቲ እዩ ክብሉ ብሓባር ኮኒኖምዎ።
ቀዳመይቲ ሚንስትር ብሪጣንያ ተሪሳ ሜይ፣ፕረዚደንት ኢማኑኤል ማርኮን፣ቻንስለር ኣንጌላ መርኬልን ፕረዚደንት ዶናልድ ትራምፕን ትማሊ ረቡዕ ኣብ ዘውፅእዎ ሓባራዊ መግለፂ ሩሲያ ኣብቲ መጥቓዕቲ ዘይምስታፋ ዘእምን መብርሂ ኣይሃበትን ድሕሪ ምባሎም ‘”ሩሲያ ምስዚ መጥቓዕቲ ዝተኣሳሰሩ ኩሎም ሕቶታት ክትምልስ ንፅውዕ’’ክብሉ ኣብቲ መግለጺ ሓቢሮም።
ፕረዚደንት ትራምፕ ፀኒሖም ኣብ ዋይት ሃውስ ከምዝበሉዎ ብርግፅ ሩሲያዊያን ተሓተቲ ይመስሉ ኣለው።
ሩሲያ ዝኾነ ይኹን ተሳተፎ ኣይገበርኩ ክትብ ነፂጋቶ’ላ።
ናይ ሩስያ ሰላሊ ዝነበሩ ሰርገይ ስክሪፓልን ጓሎም ዩሊያን ኣብ ናይ እንግሊዝ ከተማ ሳልስበሪ ኣብ መዘናግዒ ፓርክ ኣብ ወንበር ሓለዋቶም ስሕቲቶም ምስተረኽቡ ናብ ሆስፒታል ተወሲዶም ኣብ ዘስግእ ኩነታት ይርከቡ።ሓደ ፖሊስ ሓዊሱ ካልኦት ሰባት እውን ምሕማሞም ተገሊፁ’ሎ።
ቀዳመይቲ ሚንስትር ብሪጣኒያ ሜይ ነቲ ናይ ምምራዝ መጥቓዕቲ ሕነ እቶም ካብ ብሪጣንያ ዝተሰጎጉ 23 ዲፕሎማሰኛታት ሓዊሱ ዝተፈላለዩ ስጉምታት ወግዓዊ ገይረን ኣለዋ። ካብ 1971 ዓ.ም ጀሚሩ እዚ ዝዓበየ ብዝሒ ዝተሰጎጉ ዲፕሎማት ምኳኖም ይፍለጥ።


text:
ለበዳ ኮቪድ-19
ናይ 2019-2020 ኮሮናቫይረስ ለበዳ ከቢድ ድማ ህጹጽ ናይ ምስትንፋስ ኣካላት ሕማም ኣምጸአ ብኾነው ሳርስ-ኮቭ-2 (SARS-CoV-2) ቫይረስ ምኽንያት ናይ ተፈጥረ ናይ ኮሮናቫይረስ ሕማም ኮቪድ-19 (COVID-19) ለበዳ እዩ። ለበዳ ኣብ መጀመርታ ጊዜ ናይ ጸብጸበ ብቻይና፣ ዉሃን፣ ሁቤ ውሽጢ ብታሕሳስ 2019 ነበረ። ናይ ውድብ ጥዕና ዓለም ብመጋቢት 11 መዓልቲ 2020 ብሕማምውን ናይ ለበዳ ደረጃ ኣብ መድረሱን ኣወጀ። ብማእከል መጋቢት 19 መዓልቲ 2020 ክሳብ ህልው ሓበሬታ መሰረት ካብ244 ሽሕ ልዕሊ ናይ ኮቪድ-19 ጉዳያት ብ176 ሃገራት ውሽጢ ዝተመዝገበ። ብለብዒ ብቐዳምነት ዝትከተት ሃገራት መንጎ ቻይና፣ ኢጣልያ፣ ኢራን፣ ደቡብ ኮርያ ድማ ስፔን ይርከብ።
ንመብዛሕትኡ ቀሊል ሕማም ይገብረሉ[ኣመዓራርይ | ኮድ ኣመዓራርይ]
ንመብዛሕተኦም ሰባት ሰዓልን ረስንን ዘለዎ ባዕሉ ዝጠፍእ ቀሊል ሕማም ዝገብረሎም ኮይኑ ንገሊኦም ግና ጸገማት ምስትንፋስን ነድሪ ሳምቡእን (ኒሞንያን) ዘለዎ ብርቱዕ ሕማም ይገብረሎም። እቲ ቫይረስ ምስ ዝሓመመ ሰብ ቀረባ ምርኻባት ምስ ዝህሉ ወይ ብነጠብጠብታዊ ለብዒ ማለት እቲ ዝሓመመ ሰብ ምስዝስዕል ወይ ሕንጥሸው ምስዝብል ይመሓላለፍ። እቲ ምልክት ሕማም መብዛሕትኡ ግዜ ቀሊልን ሓደ ሰብ ምስተለኽፈ ድማ ድሕሪ ኣስታት 5 መዓልትታት ይረአ። እቶም ምልክታት ሕማም ግን ቅድሚ ወይ ድሕሪ ሓሙሽተ መዓልትታት’ውን ክረአዩ ይኽእሉ እዮም።[1]
ኮቪድ-19 ሓፈሻዊ ስምዒት ሕማም ዝፈጥር ሓደ ወይ ዝያዳ ካብ’ዞም ዝስዕቡ ምልክታት ሕማም ኣለዎ[1][ኣመዓራርይ | ኮድ ኣመዓራርይ]
ንኣረገውቲ ከቢድ ሕማም ክገብረሎም ይኽእል እዩ[ኣመዓራርይ | ኮድ ኣመዓራርይ]
ንገሊኦም ግን እቲ ሕማም ጽንኩር ስለ ዝኸውን ጸገማት ምስትንፋስን ነድሪ-ሳንቡእን(ኒሞንያን) ይገብረሎም። እቶም ጽንኩር ሕማም ዝገብረሎም ሰባት መብዛሕተኦም ኣረገውትን ልዕሊ 80 ዕድመ ኣለዎም። ወላ’ውን ሓዳሪ ሕማም ልብን ሓዳሪ ሕማም ሳምቡእን ወይ መንሽሮ ዘለዎም ሰባት ጽንኩር ዝኾነ ሕማም ይገብረሎም እዩ።[1]
ሕማም[ኣመዓራርይ | ኮድ ኣመዓራርይ]
- ↑ a b c ብዛዕባ እዚ ሓድሽ ቫይረስ ኮረናን ሕማም ኮቪድ-19ን, Folkhälsomyndigheten (CC BY-SA 4.0)


text:
ድልውነት ሰድህኤ ኣንጻር ምልካዊ ስርዓት ህግዲፍ
ርእሰ ዓንቐጸ
ሰዲህኤ
5 ታሕሳስ 2018
ሰዲህኤ ኣብ ሕድሪ ስውኣት፡ መብጽዓታት ነዊሕን ጽንኩርን ብረታዊ ተጋድሎ ህዝብና ንነጻነት ዝኸፈሎ ከቢድ መስዋእቲ፡ ኣብ ዕላማታት ዲሞክራስን ራሕዋን ሰላምን፡ ሓድነት ህዝብን መሬትን ኤርትራ ዝተሰረተ ዓብይ እጃምን ግቡእን ኣለዎ። እዚ ኮይኑ ኣንጻር መላኺ ስርዓት ህግዲፍ፡ ንፍትሒ ዲሞክራሲ ዝካየድ ቃልሲ ዘለዎ ኣበርክቶ እጃም ከኣ ብዘይ ገደብ ግዜ ይጽንሓለይ ዘይብለሉ ንህሉው መድረኽ ንምግጣም ድልውነቱ የረጋግጽ።
ሰዲህኤ ሎሚ’ውን ከም ቀደሙ ንጥሙር ሓሳብን፡ ተሪር ሓድነት ባይታ ቃልሲ ንምፍጣር ሓደ ሸነኽ፡ ቃልሲ ኣንጻር ምልካዊ ስርዓት ህግዲፍ በቲ ካልእ ሸነኽ ክሰርሕ ጸኒሑን ኣሎ። ህግዲፍ ኣብ ስልጣን ክሳብ ዘሎ ከኣ ሰዲህኤ ጉባኤታት ሰልፊ ዘጽደቆ ፖለቲካዊ መደብ ዕዮን ዘሕለፎ ውሳኔታት ንምትግባሩ ኣብ ዝካየድ ዘሎ ቃልሲ ንፍትሒ እጃሙ ከበርክት ክኽእል ክንዮ ፖለቲካዊ ውሳኔታቱ ምስ ኩሎም ሓይልታት ሓሳባቱን ኣረኣእይኡን ንምውህሃድ፡ ሓባራዊ ስርሓት ንምክያድ ዘካይዶ ጻዕሪ፡ ፍረ ዕዉት ህዝባዊ ቃልሲ ንምርግጋጽ ንዕላማ ህዝባዊ ጥርናፈ ዘኽእል ኣብ ብዙሕነት ኣረኣእያ ዘየዳግም ባይታ ሓድነት ዝተሰረተ ቃልሲ ንምህናጽ ጥራሕ ዘይኮነ ተሃኒጹ መላእ ህዝቢ ኤርትራ ዘጽልለሉ ፖለቲካዊ ስኒት ዝዓሰሎ መድረኽ ብምፍጣር ምልካዊ ምሕደራ ብዝህባዊ ምሕደራ ንምትካእ ብተደጋጋሚ ድልውነቱ ክገልጽ ጸኒሑ’ዩ።
ድልውነት ሰዲህኤ ኣብ ተሞክሮታት ቃልሲ ህዝቢ ኤርትራ ንፍትሒ ምትእምማን ምፍጣር፡ ሓድሕድ ምቅብባል፡ ዓቕምን ተኽእሎ ምህላዉ ብምርግጋጽ ክኸዶ ዘለዎ መስርሕ ክበጽሖ ዘለዎ መድረኽ ፖለቲካዊ ዕብየት፡ ዕምሪ መላኺ ስርዓት ንምሕጻር ብምእማን እዩ።
ድልውነት ሰዲህኤ ብዕቱብነት ዘካይዶ ቃልሲ ምስ ህዝብና ዝካፈሎ መርሖ ፖለቲካዊ ቃልሲ ኣብ ድሕነት ህዝብን ሃገርን ኤርትራ ዘትኮረ ምስ ከባቢኡ ማአት ህዝቢ ኤርትራ ዝተኣሳሰረ፡ ሰልፊ’የ ስምዑኒ ጥራሕ ዘይኮነስ፡ ክሰምዕ፡ ቅረቡኒ ዘይኮነ ክቀርብ፡ ሓድነት ግበሩ ዘይኮነ ሓድነት ክገብር ምስ ፖለቲካዊ ውሳኔታቱ ንዝቃዶን ንዝሰማምዕን ሓይልታት ኤርትራ ኩሉ ንዘተ ፍትሓዊ ቃልሲ ንሓባራዊ ስርሓት ብኡ ኣቢልካ ኣንጻር ምልካዊ ስርዓት ህግዲፍ ንዛካየድ ቃልሲ ምሕያል ፖለቲካዊ ፍትሓዊ ንቕሓት ንምዕጣቕ’ዩ።
ድልወንት ሰዲህኤ፡ ሕነ ህዝብና ዘይሳተፎን ዘይውንኖን ሃገራዊ ፖለቲካዊ መስርሕ፡ ን27 ዓመት ክሓልፎ ዝጸንሐ ግፍዕን ጭቆናን መላኺ ስርዓት ህግዲፍ ንምንጋፍ፡ ኣብ ንቡር ሂወቱ ንኽምለስ ሓደ ክልተን ዘይብሉ ጥርኑፍ መኣዝኑ ዝሓዘ ቃልሲ፡ መደባቱ ሰሪዑ ብግሉጽነት ንጹር፡ ቅንዕና፡ ተሓታትነት ንህዝብና ክምርሕ ዝኽእል ተሳትፎ ሓይሊ፡ ሓይልታት፡ ማሕበራት፡ ሰልፍታት፡ውድባትን ስለ ዝኣምን እዩ።
ድልውነት ሰዲህኤ ኣብ በይኑን፡ ውሳኔኡን፡ፖለቲካዊ መደብ ዕዮታት ዝደረቀ ቃልሲ ንምኽያድ ዘይኮነ፡ ኣብ እንካን ሃባን፡ ዘተን ስምምዕን፡ ሓባራዊ ስርሓትን ቃልስን፡ ህዝቢ ዘሳትፍ ከይዱ ከይዱ ክሳብ ሙሉእ ሓድነት ንምእንቲ ህዝቢ ኤርትራ ክኸዶ ዘለዎ ግደታት ዝተመርኮሰ’ዩ።
ድልውነት ሰዲህኤ ህዝብና ዝሓልፎ ዘሎ ኣግላሊ ማሕበራዊ ፍትሒ፡ ኣብ ገዛእ ሃገሩ ከም ባዕዲ ተቆጺሩ ግደን ተራን ዘይብሉ ከቢድ ሂወት፡ ዝሓልፎ ዘሎ መሪር ኩነታት ናብራ ካብ ዘይፈልጦን ዘይወከሎን ምልካዊ ምሕደራ ንምድሓን፡ ብግርህናን ብየዋህነት ዝኣትዎን ውዕላት ዘይኮነስ፡ ዲሞክራሲያዊ ስርዓት ክሳብ ምትካል፡ ስልጣን ንህዝቢ ክሳብ ዝርከብ ዘሎ ግዜ ውሕስነት ዘለዎ መስርሕ ንህዝብና ክረጋገጸሉ ዘኽእል ኣገባብ እውጅ ውዕላት ስምምዓትን ዝተመርኮሰ’ዩ።
ድልወነት ሰዲህኤ ኣብ በይናዊ ሰልፋዊ ፖለቲካዊ ራእይ ዝተሓጸረ ዘይኮነስ ኣውራን ቀዳምነትን ህዝብና ዝርዕሞን ዝምእምኦን ዝደልዮን ኣማራጺ መንገዲ ምሕደራ ዘማዕደወ፡ ከምኡ’ውን ኣንጻር ምልካዊ ስርዓት ህግዲፍ ንረብሓ ህዝብን ሃገርን ከዕውት ተሰሊፉ ዝቃለስ ዘሎ ኩሉ ሰልፍታት፡ ውድባት፡ ማሕበራትን ኤርትራ ክሳብ ውልቀ ሰባት ዘሳተፈ ኣብ መደብ መስርሕ ቃልሱ ህሉው ኣጀንዳ ዝተመርኮሰ መደብ’ዩ።
ድልወነት ሰዲህኤ ካብ ጸቢብ ሰልፋዊ ትምክሕትን ኣንነትን፡ ፖለቲካዊ ስልጣን ቃልሲ ክንዮኡ ዘማዕደወ ንህዝቢ ዘርብሕ፡ ንሃገር ዘርብሕ፡ ህዝቢ ዝጥርንፍ፡ ሃገር ዝጥርንፍ ንህሉውን ጽንኩር ኩነታት ህዝብና ፍታሕ ዘማዕዱ፡ ካብ መድረኽ ምልኪ ንመድረኽ ህዝባዊ ስልጣን ዘሰጋግር፡ ተስፋ ቋጺሩ ሓባሪ መጻኢ ዕድላት ኣንፈት ሽግ ሓርነት ዘብርህ ቃልሲ ዘጓሃህር ዝተሞርኮሰ’ዩ።
ድልውነት ሰዲህኤ ካብ ወገይ ወገንካ ዝረሓቐ፡ ግዜ፡ ጉልበት፡ ዓቕሚ፡ ክእለት ሰባት ካብ ምጥፋእ ወይ ምብኻን ንኩሉ ሰብኣዊ ኣፍልጦን ተሞክሮ ንረብሓ ህዝብን ሃገርን ንምውዓል ዝምረጽ ኣገባብ ቃልሲ ይከኣል’ዩ ካብ ዝብል ሰብኣዊ ሕልናን ተሞክሮ ቃልሲ ዝተሞርኮሰ’ዩ።
እዚ ኩሉ ኣብ ላዕሊ ዝተጠቅስ ድልውነት ሰዲህኤ፡ ኣብ ነፍሲ ወከፍ ኤርትራዊ ዜጋ ዘሎዎ ዊንታ ድሌት ተስፋ ሃረርታን ጦብላሕታን ምዃኑ ስለ ዝኣምን፡ ኣብ ብዙሕነት ኣረኣኣእያን ተሞክሮን ስለ ዝኣምን፡ ኩሉ ኣንጻር ህግዲፍ ንዲሞክራሲያ፡ ንፍታሕ ዝኣምን ዝውንኖ ሓሳብ ምዃኑ ስለ ዝኣምን ንምትግባሩ ብልዑል ኣቃልቦ ዝቃለሰሉ ሓሳባቱ ዘካፍለሉ ሓሳባት ዝቅበለሉን መፍትሒ ህሉው ኩነታት ኢሉ ዝኣምነሉ’ዩ።
ድልውነት ሰዲህኤ ኣብ ዘቤታዊ ፍታሕ ዝኣምን፡ ብቀዳምነት ፍታሕ ህዝብን ሃገርን ኣብ ሕድሪ ስውኣትና መብጽዓታት ህዝብና ዝተሞርከሰ ንውሁብ መሰረታዊ ክብርታት ህዝቢ ኤርትራን ሓርነቱን ብዘይምስምስ ንረብሓ ህዝቢ ኤርትራ ንምውዓል እዩ። ህዝቢ ኤርትራ ጉዳይ ንምፍታሕ እንተስ ብቅንዕናን ግሉጽነት ይበገስ’ምበር ኣኺሉ ዝተርፍ ተሞክሮን ጠመትን ኣለዎ። ኣብ’ዚ ህዝብና ኣትይዎ ዘሎ ሓድሽ ፖለቲካዊ ሃውሁ እንተኾነ ካብ ዘይነበረ ዘይኮነ ካብ ንቡር ተሞክሮ መስመር ነጻነት ሓርነት ህዝብን ሃገርን፡ ሰናይ ጉርብትናን ምሕዝነትን፡ ካብ ኵናት ብሰላምን ዘተን ኣንጻር ኩሉ ድሕረትን፡ ድኽነት ሕማም፡ ድንቝርና ንሃገርናን ዞቦናን ከሕየል ንስልጣነን ዕብየት ክመርሓን ዝኽእል ኣንፈት ፖለቲካዊ ዕላማ ንምርግጋጽ ይከኣል’ዩ ካብ ዝብል ሚዛን ዝተሞረኮሰ’ዩ።
ዘለኣለማዊ ክብርን ዝኽርን ንስውኣትና
ዜናን ሓበሬታን ሰዲህኤ
Short URL: https://english.farajat.net/?p=11212


text:
ግደ ሓቂ ብዛዕባ ታሪኸይን ኩሉ እቲ ዝሓለፍክዎን ምዝራብ ብዙሕ ኣይፈቱን እየ። ኣብዛ ከባብ መሬት፡ ሰባት ኣነ ኢሎም ጀሚሮም ኣብቲ መወዳእታ ዘይብሉ ዓንኬል ዝዞሩ መሲልዎም ክዝወሩ ይጸንሑሞ፡ ምልስ ኢለ እንተረኣኽዎም ግና ከምዚ ሽታ ጸኒሖም ዘየለዉ! ነታ እንዳዘናገዐት ተዘንግዖም፡ ካብ ርሑቕ እንተተዓዘብክዋ ግን፡ ብስራሕ ኣዝያ ተታሒዛ፥ ነቶም ዘጽደፈቶም ረሲዓ፥ ምስቶም ዘለዉ ፍሽኽ ክትብል ረኣኽዋ። ከምዚ ስምብድ ኢለ ገጸይ ናብቲ ዝፈትዎ መጽሓፍ ከድኩ እሞ “ንረሲእ፣ ከም ኣብ ቦታኣ ኣስፋሕፊሓ ዝለምለመት ኦም፣ ብስልጣኑ ርኤኽዎ። ምልስ እንተ በልኩ ግና፣ ሰአንክዎ፣ ደሌኽዎ እሞ ኣይረኸብክዎን።”መዝ 37:35-36 ኢሉ ምስ ነገረኒ ብልቢ ነታ ዝወሓጠቶምን ግዶም ውን ዘይብላ ዓለም መሊሰ ከም ዝጸልኣ ገበረኒ።
ሰብ ኮይነ በርባዕተ መኣዝናት ምድሪ ክመላለስ ግን እታ ተፍርሃኒ ‘ኣነ’ ብኹሉ ሸነኽ፡ ኣብ ክቡር ስፍራ ናይ ደቂ ሰባት ረኣኽዋ እሞ ፥ ሰብ ደረጃታቱ ደኣ ይፈላለ እምበር ብዘይ ትምክሕቲ ከም ዘይኮነሉ ተዓዘብኩ። ኣቤት ግን ምሕረት ኣምላኽ። “እቲ ዝምካሕሲ ብእግዚኣብሄር ደኣ ይመካሕ” ዝብል ቃል እንተሓሰብክዎ ግን፥ ፍጹምዶ ብእግዚኣብሄር ጥራይ? ኣብ ገለስ ‘ኣነ’ ዝገበርክዎስ ኣይርከብን’ዶ ኢለ ተመሊሰ ነቲ ሕሉፍ ታሪኸይ ከዘንቱ፥ ከም ኣቶም ውን ኣነ ዘመክሕ እንተተረኺቡስ ክምካሕ እየ በልኩ።
ሰባት ብዙሕ ዓወት ምስ ተጎናጸፉ ኣብ ኣደባባይ ‘ጅግና‘ ክብሃሉ ሰሚዐ ኣለኹ። ናይ ኣምላኸይ ግን ይገርምዩ፥ ካብ ጸላእተይ ተሓቢአ እንከለኹ፣ “ኣታ ሓያል ጅግና እግዚኣብሄር ምሳኻ እዩ” በለኒ። ጎይታ ምስኡ ዝኾነ ሰብ ሰዓሪ ምዃኑ፥ ኣብ ታሪኽ ብዙሕ ሰሚዐ እንተኾንኩ፥ እቲ ህያው ኣምላኽ ናብ ቤተይ ምስ መጸ ግን፡ ከም ቀደመይ ዛንታ ደኣ እምበር ህያውነቱን ምሕረቱን ኣይዘከርኩን እሞ “ኣየ ጐይታይ፡ እግዚኣብሄር ምሳና እንተልዩ ደኣ እዚ ዅሉ ስለምንታይ ረኸበና፧ እቲ ኣቦታትና፡ እግዚኣብሄር ካብ ግብጺ ኣደይቡናዶ ኣይኰነን፡ ኢሎም ዝነገሩና ዅሉ ተኣምራቱኸ ኣበይ ኣሎ፧ ሕጂ ግና እግዚኣብሄር ሐዲጉናስ፡ ኣብ ኢድ ሚድያን እኳ ኣሕሊፉ ሂቡና” በልክዎ። እቲ ዕጉስ ኣምላኸይ ግን መሊሱ “ልኢኸካዶ ኣይኰንኩን፧ በዚ ሓይልኻ እዚ ኼድካ ንእስራኤል ካብ ኢድ ሚድያን ኣድሕኖም” በለኒ። ቅድሚ ሕጂ ብዙሕ ግዜ ይሁዳ ሓወይ ንውግእ መሪሕዎም ስለ ዝኸይድን፥ ዓሌት ኣቦይ ግን እቲ ዝደኸየን ኣነ ውን ምንኣስ ኩሎም የሕዋተይ ስለ ዝኾንኩ ፍጹም ዝከኣል ኣይመሰለንን። ካብቲ ሃብታም ዓሌት ምዃን ንኣምላኽ ገለ ከም ዝሕግዞ ፥ ‘ኣነ’ ደኣሞ…እንዳበልኩ ንዕኡ ከዘክሮ ፈተንኩ። ‘ኣነ’ ዝብል ቃል ከጥፍእ ከም ዝመጸ ግን ጌና ኣየስውዓልክዎን። ነቲ ጉዱል እምነተይ እንዳደንገጸ ኸኣ ንሱ ምሳይ ከም ዝወጽእ ደጊሙ ተዛረበኒ። ኣነ ግና ብቓል ጥራይ ኣይዓገብኩን፥ ገለ ነገርሲ ክርኢ ኣለኒ ብምባል፥ ነቲ ብእምነት ዝወረሰ ኣቦይ ኣብርሃም ኣይዘከርክዎን። ንሱ ሕጂ ውን ኣይሰልከየን። ነቲ ዘቕረብክዎ መስዋእቲ በልዖ’ሞ ህያው ምዃኑ ነቲ ተኣምራት ዝፈቱ ልበይ ከይነዓቐ፥ ነቲ ቐዳማይ ዕዮ ካብ ቤተይ ክጅመር ስለ ዘለዎ መሰውኢታት በዓል ናይ ኣቦይ ከፍርሶ ተዛረበኒ። ሕጂ ግን ልበይ ተኣምራት ስለ ዝረኣየ፡ ነቲ ዝበለኒ ክገብሮ ኣይደንጎኹን።
ሕጂ ክሓስቦ እንከለኹ፥ ከምቲ ቃሉ ዝብሎ እቲ እምነትን ጸጋን ውን ናቱ ከም ዝነበረ ኣስተብሃልኩ እሞ፥ እግዚኣብሄር ካብቶም ንነፍሰይ ዝደልይዋ ኣውጺኡ፥ ናብቲ ዝዓበየ ዕዮ ክቕልጥፍ ደኣ መንፈሱ ኣባይ ኣፍሰሶ። እታ ‘ኣነ’ ትብል ቃል ግና ዘይከምቶም ካልኦት በቲ ዝተገብረ ኹሉ ቦታ ደለኹላ እሞ ኣይረኽብኩላን። ለካስ ኩሉ እባ ካብኡ እዩ ውን በልኩ። እቲ ኩሉ ዝኽእል ኣምላኽ፡ እዚ ኹሉ ጌሩ ክነሱ ግና፥ ናብ ባህሪ ቀደመይ ተመሊሰ ኣከታቲለ ክልተ ምልክታት ለመንክዎ። ኣብታ ካልኣይቲ እኳ ብዘይምእማነይ ኩራኡ መጺኡ ከይቀጽዓኒ እንዳፈራሕኩ እየ ዝሓተትክዎ። ንምድሓን ህዝቡ ክፈጥን ግን፡ ከምቲ ቀዳማይ ገለ ቃል ከይተዛረበ ንጠለበይ መለሶ። እቲ ንኣቦታተይ ዝመርሖምን ዘዕረፎምን ኣምላኽ ከመይ ሕያዋይ፥ ጸዋርን ዓቃልን ምዃኑ እንደገና ኣስተውልኩ።
ልቢ ሰብ ጎራሕን ሕሱምን እዩ ከም ዝበለና ግን፥ ሃቐናይ ኣቀዲሙ ስለ ዝፈልጦን መሊሰ ከይዕንቀፍን፥ እታ ቦታ ስኢና ዘላ ‘ኣነ’ ውን ኣፍደገ ከይትረክብን ሰራዊትካ ቀንስ በለኒ። ካብ ኣዝዮም ብዙሓት ተዋጋእቲ ድማ ሰለስተ ሚእቲ ሒዘ ተረፍኩ። ከምቲ ዝበለኒ ገበርኩ እሞ፥ ንሱ እንተዘይተዋጊእዎም ነዞም ከም ኣንበጣ ዝምብዝሖም ጸላእተይ ክስዕሮም ከም ዘይክእል ተረዳእኩ። እዚ ኹሉ ዝኸውን ዘሎ ግን፥ ንምንታይ ኣምላኽ ንኣይ ንድኹም መሪጹ፥ ንኻልኦት ብርቱዓት ሒዙዶ ነቲ ዕዮ ክዓዮ ኣይምሓሾን ኢለ ታሪኽ ናይ ኣብርሃም፥ ያእቆብ፥ ሙሴ ኣቦታተይ ተመሊሰ ክጽብጽብ ጀመርኩ። ይገርመኩም እዩ ግን ካብዚ ናተይ ዝሓይሽ ታሪኽ ኣይረኽብኩሎምን እሞ ንኣምላኽ ስለ ትዕግስቱ ኣመስገንክዎ። ንኣብርሃም ኣቦይ ምስ እዚ ኹሉ ተስፋኡ ንእስማኤል ወሊዱ ክነሱ ኣምላኽ ግን ብምሕረት ደጊሙ ከም ዝተገልጸሉ፡ ንሙሴ ከምዚ ናተይ ንኻልእ ለኣኽ እንዳበለ ክሃድም ምስ ፈተነ ከመይ ከመ ዘበርትዖን ካልእን እንዳሓሰብኩ ብምሕረቱ እንዳተገረምኩ ኩሉ እባ ውን ብኡ እዩ በልኩ። እግዚኣብሄር ብብዙሕ ኮነ፡ ብሒደት ምድሓን ናቱ እዩ፥ ንኣና ግና ብኢዱ እምበር ብኢድና ከይመስለና፥ ንኣና ውሑዳት ሰራዊት መሪሑ ንጸላእትና ሰጎጎም። ንሱ በታ ብዙሕ ዝዓይነታ ጥበቡ፥ ከምቲ ነቦታተይ ብዘይ ገለ ሓገዝ ዝመርሖም፥ ንዓይ ውን ተገሊጹለይ እዩ’ሞ ስሙ ይመስገን። እንተ እታ ‘ኣነ’ ‘ብኣይ’ ዝብላ ግና ኣብ ዝሓለፍክዎ ኩሉ እዋን ቦታ ኣይረኸብኩለንን እሞ፡ ነቲ “ኵሉ ካብኡ እዩ ብእኡን ንእኡን ድማ እዩ እሞ፡ ንእኡ ንዘልኣለም ክብሪ ይዅኖ” ዝብል ቃሉ ኣሜን እብል ኣለኹ።


text:
July 13, 2019
ዓሚ 9 ሓምለ 2018፡ መራሕቲ ኤርትራን ኢትዮጵያን፡ ኣብ መንጎ ክልቲአን ሃገራት ን20 ዓመታት ዝጸንሐ ኩነተ-ኲናትን ተጻብኦን ኣብቂዑ፡ ሓድሽ ምዕራፍ ንምኽፋት ዝዓለመ 5 ዓምድታት ዘለዎ፡ ኣዋጅ ሰላምን ምሕዝነትን ኣስመራ ዝኸተሙሉ ታሪኻዊ ዕለት እዩ ነይሩ። ዕዙዝነት ናይዚ ታሪኻዊ ስምምዕ’ዚ፡ ህዝብታት ኤርትራን ኢትዮጵያን፡ ኣብቲ ብዶባዊ ምስሕሓብ ተመኽንዩ ዝተወልዐ ናይ 1998-2000 መጠነ ሰፊሕ ኲናት ዝደመዩዎን ዝኸሰሩዎን ከይኣክል፡ እቲ ጉዳይ ኣብ መጋባኣያ ፍርዲ ቀሪቡ፡ ሕጋዊ መዕለቢ ምስ ተገብረሉ እውን፡ ስርዓት ወያነ ትግባረኡ ንምዕንቃጽ ን16 ዓመታት መመላእታ ካብ ሕጊ ኪሃድም ዝቐጸሎ ተጻብኦታት ሰጊርካ ዝተበጽሐ ስምምዕ ብምዃኑ እዩ። ፕረዚደንት ኢሳይያስ ኣፈወርቂ፡ ድሕሪ ምኽታም ኣዋጅ ሰላምን ምሕዝነትን ኤርትራን ኢትዮጵያን ኣብ ዘካየዶ ቃለ-መሕትት፡ ጠንቂ ናይዚ ዕድል ወለዶታት ዘኽሰረ ብድሆታት’ዚ፡ ብቐንዱ ኣብ ዘመነ ዝሑል ኲናት ድሕሪኡን፡ ብመገዲ መጋበርያ ስርዓታት ዝተሰርሓሉ ግሎባዊ ስትራተጂ ርእሰ ሓያላን ምዃኑ ጠቒሱ፡ ድሕሪ ነዊሕን ዘሕዘንን ምዕራፋት ታሪኽ፡ ዞባና ናብ ሓድሽ መድረኽ ዝሰጋገር ዘሎ፡ ብቐንዱ ሱር ናይቲ ሽግር ብፍሽለት ስለዘብቅዐን ኣብቶም ግዳይ ናይዚ…


text:
Radio Erena: 17 December 2020
ሰራዊት ኢትዮጵያን ሚሊሻን፣ ዶብ ብምስጋር ኣብ ከባቢ ኣል ፋሺጋ፣ ጃባል ኣቡጡዩር ኣብ ዝተባህለ ከባቢ፣ ኣብ ሓለዋ ንዝነበረ ሰራዊት ሱዳን መጥቃዕቲ ምፍጻሞም፣ ካቢነ ሚኒስተር ሱዳን ኮኒኑ።
ቀዳማይ ሚኒስተር ሱዳን ዓብደላ ሓምዶክ፣ ብትዊተር ኣብ ዘመሓላለፎ መልእኽቲ፣ ህዝቢ ሱዳን፣ ካብ ኵናት ንዝሃደሙ ኣሽሓት ኢትዮጵያውያን ኣዕቝቡ ክነሱ፣ ካብ ወገን ሰራዊት ኢትዮጵያ መጥቃዕቲ ምፍናዉ ከምዘተሓሳሰቦ ጠቒሱ።
በቲ ብሰሉስ 15 ታሕስስ፣ ምሸት ዝተኻየደ መጥቃዕቲ፣ ኣብ ሰብን ንብረትን ጉድኣት ከምዝበጽሐ መልእኽቲ እቲ ቀዳማይ ሚኒስተር ኣመልኪቱ።
ዓብደላ ሓምዶክ ብተወሳኺ፣፣ ሰራዊት ሱዳን፣ ተጻብኦታት ንምምክያትን ዶባት ሱዳን ኣብ ምውሓስን ንዘለዎ ብቕዓትን እምነትን ኣሞጉሱ።
ሰራዊትን ሚሊሻን ኢትዮጵያ፣ ኣብ ከባቢ ፋሽጋ ኣብ ዝርከብ ሰፊሕ ናይ ሕርሻ መሬታ፣ ተደጋጋሚ እዋን መጥቃዕቲ ከምዘካይድ ዝፍለጥ።
==========


text:
Radio Erena: 14 December 2020
ንኣዲስ ኣበባን ወደብ ጂቡቲን ከራኽብ ዝተሰርሐ መንገዲ ባቡር ኢትዮጵያ፣ ኣብ ቀዳማይ ርብዒ ናይዚ ዓመት ጥራይ 114 ሚልዮን ክሳራ ከምዘጋጠሞ ንኮርፐረሽን ባቡር እታ ሃገር ብምጥቃስ ማዕከን ዜና ኣዲስ ስታንዳርድ ሓቢሩ።
እቲ መንገዲ ባቡር፣ ከምቲ ዝግብኦ ይሰርሕ ከምዘየለ ዝሓበረ እቲ ትካል፣ ኣውራ ጠንቂ ናይዚ ድማ ዝምታን ስርቂ ንብረትን ምዃኑ ኣተሓሳሲቡ።
ብሰንኪ’ቲ ኣብ ልዕሊ መስመራት መንገዲ ባቡር ዝፍጸም ዘሎ ዝተፈላለየ ዝምታን ስርቅን፣ ሓያሎ መሰራት ዕንወት ስለዝበጽሖ፣ ኣብ ሰዓት 80 ኪሎሜተር ክጎዓዝ ዝነበሮ ባቡር፣ ናብ 50 ኪሎሜተር ኣብ ሰዓት ስለዝወረደ፣ ካብ ኣዲስ ኣበባ ናብ ጂቡቲ ንምብጻሕ ኣስታት 16 ሰዓታት ይወስድ ምህላዉ ተመልኪቱ።
ወደብ ዘይብላ ኢትዮጵያ፣ ምስታ ናይ ልዕሊ 95% ናይ ወደብ ኣገልግሎት እትህባ ጂቡቲ ንምትእስሳር፣ ብናይ ኣስታት 4 ቢልዮን ዶላር ወጻኢ፣ ልዕሊ 752 ኪሎሜተር ዝዝርጋሕ መንገዲ ባቡር’ዩ ተሃኒጹ።
እቲ መንገዲ ባቡር፣ መብዛሕቱ ካብ ቻይና ብዝረኽበ ልቓሕ፣ ብኩባንያታት ቻይና ዝተሃንጸ’ዩ።
እንተኾነ ከምቲ ትጽቢት ዝተገብረሉ ይግስግስ ከምዘየሎን፣ ነዊሕ ዓመታት ኣገልግልት ናይ ምሃብ ተኽእሎ ከምዘይብሉን ዝተፈላለዩ ወገናት ግምታቶም ይህቡ።
============


text:
ናይ ኢትዮጵያ ኣመራርሓ ኮሚሽን ሃገራዊ ስግኣት ሓደጋ ብሰንኪ ግጭት ካብ መነባብርኦም ዝተመዛበሉ ሰባት ነናብ ምምሕዳሮም ንምምላስ ይስራሕ ኣሎ ክብሉ ኣፍሊጦም። ብተወሳኺ መብዛሕትኦም ካብኣቶም ነናብ መንበሪኦም ተመሊሶም’ዮም ክብሉ ኣመራርሓ’ቲ ኮሚሽን ሓቢሩ’ሎ።
ብሰንኪ ተፈጥሮኣዊ ደርቂ ቁጽሪ ሓገዝ ዘድልዮም ዜጋታት 7.8 ሚልዮን ከምዝበጽሓ እቲ ኮሚሽን ኣፍሊጡ’ሎ። ነቶም ኣብ ቀረባ እዋን ኣብ ቤንሻንጉል ብዝተፈጥረ ግጭት ንዝተመዛበሉ ንምሕጋዝ’ውን ይንቀሳቀስ ከምዘሎ ገሊጹ።
ኣብ ዝሓለፈ ሰሙን ኣብ ክልል ቤንሻንጉል ጉምዝ ብዝተፈጥረ ግጭት 91,348 ሰባት ካብ መነባብርኦም ምዝንባሎም ምግላጹ ይዝከር።
ኣብዚ እዋን’ዚ ብተፈጥሮን ሰብ ሰርሖ ሓደጋ ልዕሊ 8 ሚልዮን ዜጋታት ጉድ ኣት ከምዝበጽሖምን ረ ኤት ከምዘድልዮምን ነዚ’ውን ልዕሊ 6 ቢልዮን ብር ከምዘድልይ ክግለጽ ጸኒሑ’ዪ ንዝብል ሓበሬታ ምላሽ ዝሃቡ ሓላፊ ህዝባዊ ርክባት ኮሚሽን ሃገራዊ ስግኣትን ሓደጋን ኣቶ ደበበ ዘውዱ ብሰንኪ ግጭትን ዘይምርግጋእን ዝተመዛበሉ ሰባት ብዝተ ሰባት እዮም ኢሎም።


text:
ናይ ሎምዘበን ክልላዊ መረፃ ትግራይ ሎማዓንቲ ተኻይዱ ኣሎ።
እቲ መረፃ "ህዝቢ ትግራይ ብዝመረፆ ጥራሕ ከምዝመሓደር ዘርኣየሉ ፍሉይ ዕለት እዩ" ኢሉ ገሊጽዎ ክልላዊ መንግስቲ ትግራይ።
ኣብቲ መረፃ ብመራፅነት ዝተሳተፉ ሰባት ካብ ፍርቂ ለይቲ ጀሚሩ ኣብቲ መረፃ ንምስታፍ ናብ ጣብያ መረፃ ምምፀኦም ገሊፆም።
‘እቲ መረፃ ህዝቢ ትግራይ ኣብ መድረኽ ዓለም ስሙ ክብ ዘበሎ ፀላእቱ ድማ ርእሶም ከድንኑ ዝገበረ እዩ’ ኢለን ኣብ ከተማ መቐለ ንህወሓት ወኪለን ዝተወዳደራ ወይዘሮ ከሪያ ኢብራሂም።
ንውድብ ናፅነት ትግራይ ወኪሎም ዝተወዳደሩ ኣይተ መሓሪ ዮሃንስ ብወገኑ ‘መረፃ ትግራይ ከም ካሊእ መረፃ ኣይኮነን ከም ሪፍረንደም እዩ ዝቑፀር’ ኢሉ።
ኣብ ትግራይ ዝመሰረቶም ዓረና ትግራይን ትግራይ ዴሞክራሲያዊ ፓርቲን ውድባት ‘እቲ መረፃ ሕጋዊ ኣይኮነን’ ብምባል እውን ዘይሳተፍሉ መረፃ እዩ።
ኣብቲ መረፃ ክሳተፉ ምንቅስቓስ ጀሚሮም ዝነበሩ 2 ናይ ውልቀ ተወዳደርቲ ኮምሽን መረፃ ፍትሓዊ ኣይኮነን ብምባል ዓርሶም ኣግሊሎም። 4 ናይ ውልቀ ተወዳደርቲ ተሳቲፎም።
ልዕሊ 2 ነጥቢ 76 ሚልዮን ህዝቢ መሪጹ። 38 ክልላት መረፃ 2672 ጣብያታት መረፃ ኣለዉ።
ኣብዚ መረፃ ህወሓት፣ ሳልሳይ ወያነ ትግራይ፣ ባይቶና፣ ውድብ ናፃነት ትግራይን ዓሲምባ ዴሞክራሲያዊ ፓርቲን ተሳቲፎም ኣለዉ።
ናይ 2012 ክልላዊ መረፃ ን190 መናብር ቤት ምኽሪ ክልል ትግራይ እዩ ተኻይዱ። 152 መናብር ኣብዝሓ ድምፂ ብዝረኸቡ ዝተሓዝ እቲ 38 መናብር ድም ኣብቲ መረፃ ዝተሳተፉ ውድባት ብዝረኸብዎ በዝሒ ድምፂ ብተመጣጣኒ ስርዓት መረፃ ተቖፂሩ ዝካፈልዎ እዩ።


text:
መንግስቲ ኤርትራ ኣብ ጉዳይ እቲ ንመንግስታት ካርቱምን ጁባን ዘሰሓሕብ ዘሎ ነጥብታት ክሽምግል ከምዝደሊ ገሊጹ።
እዚ ዝተገልጸ፣ ሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝመርሖ ልኡኽ መንግስቲ ኤርትራ ኣብ ጁባ ዑደት ብምክያድ ምስ ፕረዚደንት ደቡብ ሱዳን ሳልቫኪር ሚያርዲትን ሚኒስተር ጉዳያት ወጻኢ ኒሕያል ደንግ ኒሕያልን ተራኺቡ ድሕሪ ምዝርራቡ’ዩ።
ኣብቲ ብ23 ሰነ ኣብ ጁባ ዝተኻየደ ዝርርብ ሰበ ስልጣን መንግስታት ኤርትራን ደቡብ ሱዳንን፣ ፕረዚደንት ሳልቫኪር ምስ መንግስቲ ኣልበሽር ናብ ኵናት ክኣቱ ድልየት ከምዘይብሉ’ዩ ኣረጋጊጹ።
ፕረዚደንት ኣልበሽር ኣቐዲሙ ኣብ ኣስመራ ምስ ፕረዚደንት ኢሳይያስ ኣፈወርቂ ተራኺቡ ብዛዕባ ጉዳያት ደቡብ ሱዳንን ተቓወምትን ከምእተዘራረበ ይዝከር።
ደቡብ ሱዳን እቶም ኣንጻር መንግስቲ ዓጢቖም ዘለዉ ጉጅለታት ካብ መንግስታት ካርቱም ኣስመራን ሓገዝ ይረኽቡ’ዮም ክትብል ትወቅስ።
መንግስቲ ኤርትራ ነቲ ሕጂ ኣብ ስልጣን ዘሎ ተቓዋሚ ዝነበረ SPLA ናይ ደቡብ ሱዳን ምሉእ ድጋፍ ይገብረሉ እኳ እንተነበረ፣ ድሕሪ’ቲ ኣብ 2005 ምስ ኣልበሽር ዝተመስረተ ሓድሽ ስልታዊ ዝምድና ግና፣ ድጋፍ መንግስቲ ኤርትራ ናብ ካርቱም ዛዝዩ ይርከብ።
ደቡብ ሱዳን ናጽነታ ድሕሪ ምርካባ’ውን ኣብ መንጎ ካርቱምን ጁባን ዘሎ ሓያሎ ዘሰሓሕብ ነጥብታት ንምፍትሑ ኢትዮጵያ እትርከበን ሓያሎ ሃገራት ጻዕርታት የካይዳ ምህላወን ዝፍለጥ’ዩ።
መንግስቲ ኤርትራ’ውን ኣብዚ ጉዳይ እዚ ኢዱ ከእቱ ከምዝደሊ ብመንገዲ እቲ ኣብ ጁባ ዑደት ዘካየደ ወኪሉ ኣቢሉ ገሊጹ ኣሎ።


text:
ኢትዮዽያ፣ብሕ/መ ኣብ ዘይህዱእ ክልል ኦጋዴን፣ተቆፂሩ ይሰርሕ ንዝነበረ ዜጋኣ፣ምስ ዘይሕጋዊ ደባይ ተዋጋእቲ ርክብ ኣለዎ ኢላ ብሕጊ ፀረ-ግብረ-ሸበራ ከሲሳ።
ኣብ ሓለዋ ፀጥታ ተመዲቡ ይሰርሕ ዝነበረ ዓብዲራሕማን ሸኽ ሓሰን፣ትማሊ ሶኒ ንሓፂር ጊዜ ኣብ ቤት ፍርዲ ቀሪቡ ነይሩ።ጉዳዩ ንዝመፅእ ወርሒ ተቆፂሩ።
ሓሰን ብመሰረት ሕጊ ፀረ-ግብረ-ሸበራ ኢትዮዽያ‘ዩ ዝሓለፈ ሓምለ ተኣሲሩ።ዝቀረበሉ ክሲ፣መራሒ ናይ‘ቲ ንመንግስቲ ኢትዮዽያ ብጎነፅ ንምዕላው ዝንቀሳቀስ ዘሎ ሃገራዊ ግንባር ሓርነት ኦጋዴን ከምዝኾነ ይጠቅስ።
ዓብዱራሕማን ሓሰን ንክእሰር ክልተ ሰሙን ክተርፎ ከሎ፣ንክልተ ዝተጨወዩ ሰራሕተኛታት ፕሮግራም መግቢ ዓለም ክፍትሑ ኣብ ሽምግልና ተሳቲፉ‘ዩ። ኣብ‘ቲ መስርሕ ጨወያ ሓደ ሰራሕተኛ ፕሮግራም መግቢ ዓለም ተቀቲሉ፣ እቲ ራብዓይ ድማ ብከቢድ ቆሲሉ።
መንግስቲ ኢትዮዽያ እቲ መጥቃዕቲ ኦብነግ‘ዩ ፈፃሚኡ ክብል ከሎ ኦብነግ ግና ነፂግዎ‘ዩ።ናብ ጋዜጠኛታት ዝተላኣከ ኢሜይል፣እቶም ሰራሕተኛታት ረድኤት፣ብሰራዊት መንግስቲ ዝተፈፀመ ሰፊሕ መቅተልቲ ንዝሕብር መርተዖ ስለዝረኸቡ‘ዮ መኪናኦም መጥቃዕቲ ተፈፂሙዋ ይብል።
መንግስታዊ ወሃቢ-ቃል ግና ነቲ መግለፂ ”ዘይስነሞገታዊ” ክብል ይነፅጎ። መንግስቲ ኢትዮዽያ ናብ ውግእ ፀረ ደባይ ተዋጋእቲ ዝካየደሉ ክልል ኦጋዴን ኣቲኻ ንምፅብፃብ ስለዘይፈቅድ እቲ ክስን መልሰ-ክስን ብናፃ ወገን ንምርግጋፅ ኣይካኣልን።
ቅርበት ዘለዎም ምንጭታት ከምዝብልዎ፣ቋንቋ ሶማልኛ ዝዛረብን ሰራሕተኛ ሓለዋ ፀጥታ ዝነበረን ዓብዲራሕማን ሓሰን፣ምስ‘ቶም ንሰራሕተኛታት WFP ዝጨወዩ ኣብ ምርኻብ ወሳኒ ግደ ነይሩዎ ይብሉ።መንግስቲ ብወገኑ ንዘቅረቦ ክሲ ይሕግዘኒ‘ዩ ኢሉ ዝኣመነሉ መርተዖታት ፅሑፍን ናይ ቴሌፎን ድምፅን ኣቅሪቡ‘ሎ።
ኣብ ኢትዮዽያ ወኪል ሕ/መ ዩጂን ኦዉሱ ግና፣ኣብ ሞንጎ ነቶም ተጨውዮም ዝነበሩ ሰራሕተኛታት ኣብ ምፍታሕን ምእሳር ሓሰንን ሓያል ምትእስሳር ከምዘሎ ገይርካ ንዘይምቅራብ ጥንቃቀ ክግበር ኣለዎ ኢሎም።
ትካላት ሕ/መ ምስ መንግስቲ ኢትዮዽያ ተራኺቦም፣መሰል ዓብዱልራሕማን ሓሰን ንክረጋገፅ ይዘራረቡ ከምዘለው ሓቢሮም።
”ግቡኣትን ሓለዋን ሓሰን ንክረጋገፅ ምስ መንግስቲ ኣፅዒቅና ንዓየሉ ዘለና ጉዳይ‘ዩ።ከምኡውን ኣብ‘ዞም ነጥቢታት ንሕናን መንግስቲን ቅሉዕ ናይ ሓበሬታ ምልውዋጥ ኣለና” ኢሎም።
ዓብዲራሕማን ሓሰን ዝተኣሰረሉ ሕጊ ፀረ-ግብረ ሸበራ ብተሓለቅቲ ሰብኣዊ መሰላትን ጉጅለታት ናፅነት ሚድያን ብብርቱዕ ዝንቀፍ‘ዩ።ከምኣባሃህለኦም፣ እቲ ሕጊ ንፖለቲካዊ ተቃውሞ ንምጭፍላቅ ኣብ ጥቅሚ ክውዕል ይኽእል‘ዩ።መንግስቲ ግና ነዚ ሪኢቶ‘ዚ ይነፅጎ።እቲ ሕጊ ምስ‘ቶም ኣብ ካልኦት ሃገራት ዝትግበሩ ሕጊታት ዝመሳሰል‘ዩ ይብል።
ኢትዮጵያ ንሰራሕተኛ ሕ/መ ዝነበረ ዜጋኣ ብግብረ-ሽበራ ከሲሳ
ምስ ግንባር ናፅነት ኦጋዴን ርክብ ኣለዎ ተባሂሉ'ዩ ተኸሲሱ
ኢትዮዽያ፣ብሕ/መ ኣብ ዘይህዱእ ክልል ኦጋዴን፣ተቆፂሩ ይሰርሕ ንዝነበረ ዜጋኣ፣ምስ ዘይሕጋዊ ደባይ ተዋጋእቲ ርክብ ኣለዎ ኢላ ብሕጊ ፀረ-ግብረ-ሸበራ ከሲሳ።


text:
ኣብ ከተማ ሃዋሳ ክካየድ ዝቐንየ መበል 11 ጉባኤ ኢህወዴግ ንዶ/ር ኣብይ ኣሕመድ ኣቦ መንበር ንኣቶ ደመቀ መኮነን ድማ ምኽትል ኣቦ መንበር ገይሩ ብምምራፅ ሎማ ዓርቢ ተዛዚሙ።
ንሰለስተ መዓልታት ኣብ ከተማ ሃዋሳ ክካየድ ዝቐነየ ጉባኤ ኢህወዴግ ናይቲ ውድብ ኣቦ መንበር ዶክተር ኣብይ ኣሕመድ ምኽትል ኣቦ መንበር ኣቶ ደመቀ መኮነን ክኾኑ መሪፁዎም ኣለው።ዶክተር ኣብይ ኣሕመድ ካብ 177 ኣባላት ቤት ምኽሪ ኢህወዴግ 176 ድምፂ ብምርካብ ብዝለዓለ ድምፂ ተመሪፆም ኣለው።ኣቶ ደመቀ መኮነን 149 ድምፂ ብምርካብ ምኽትል ኣቦ መንበር ኮይኖም ኣለው።
ኣብቲ ጉባኤ ብተዓዛብነት ካብ ዝተሳተፉ ሓደ ኣቶ ደሳለኝ ሃይሉ እቲ ከይዲ ምርጫ ንኹሉ ግልፂ ከምዝነበረ ብምሕባር ንኣቦ መንበርነትን ምኽትልን ዝነበረ ምርጫ ከምዚ ክብሉ ገሊጾሞ ።
“ሰለስተ ሰባት ተረቑሖም ።ንዶ/ር ኣብይ ናይ ደቡብ ክልል ኣቶ ሚሊዮን ይመስለኒ ጠቒሞምዎም፣ኣቶ ለማ መገርሳ ንኣቶ ደመቀ ጠቒሞምዎም ኣቶ ገዱ ድማ ንዶ/ር ደብረፅዮን ጠቒሞምዎም።”
ኮሚቴ እቲ ውፅኢት ክገልፅ ከሎ ብዓብይ ጣቒዕትን ጭደራን ዝተሰነየ ነይሩ።ናይቲ ኮሚቴ ተወካሊ ዝኾኑ ዋና ዓቃቢ ሕጊ ፌደራል ኣቶ ብርሃኑ ፀጋየ ነቲ ውፅኢት ከምዚ ክብሉ ኣወጁ።
“ፈለማ ንኣቦ መንበርነት ካብ 177 ኣድመፅቲ 176 ድምፂ ንዶ/ር ኣብይ ኣሕመድ ሂቦም ኣለው።”
ኣብቲ ጉባኤ ዝተሳተፉ ኣባላት እቲ ምርጫ ዴሞክራሲያዊ ከምዝነበረ ገሊፆም ኣለው።ኣብ ወፃኢ ሃገር ኮይኖም ንኢህወዴግ ብምንቃፍ ካብ ዝፍለጡ ኣብቲ ጉባኤ ብተዓዛብነት ካብዝተሳተፉ ዶ/ር ብርሃነ መስቀል ኢህወዴግ ተቓወምቲ የልዕሉዎም ምስ ዝነበሩ ሓሳባት ምስምምዑ ዕግበቶም ብምግላፅ በዚ ክቕፅልሉ ተስፋና እዩ ኢሎም።
ኢህወዴግ ኣብ መወዳእታ ሸውዓተ ነጥብታት ዝሓዘ መግለፂ ኣውፂኡ’ሎ። እቲ መግለፂ ናይ ዜጋታት ምዝንባል፣ናይ ዕስለ ፍርዲ ኢሰብኣዊ ተግባራት ይፍፀሙ ከምዘለው እቲ መግለፂ ከም ብድሆታት ጠቒሱዎም ኣሎ።
“ናይ ዜጋታት ሞትን ምዝንባልን፣ካብ ቦታ ናብ ቦታ ብነፃነት ተዘዋዊርካ ናይ ምስራሕ ሕገ መንግስታዊ መሰላት ክጥሓሱ ይርኣዪ ኣለው።እዞም ፀገማት እዚኦም ካብ ሱሮም ክቡቀሱ ዘለዎም ፀገማት ብምዃኖም ናይ መንነት ይኹን ናይ ወሰን ሕቶታት ብነፃ ድልየት ዝምልከቶም ዜጋታት ኣብ ግምት ብምእታው ብሕገ መንግስታውን ዴሞክራሲያውን መስርሓት ክፍትሑ፣ናይ ዜጋታት ኣብዝኾነ ቦታ ተዘዋዊሮም ናይ ምንባር፣ናይ ምስራሕን ብቋንቍኦም ናይ ምምሃርን ናይ ምድናይን ባህሎም ናይ ምዕባይ …ሕገመንግስታዊ መሰሎም ክኽበረሎም ከምኡ እውን ብሄራዊ መንነትን ሃገራዊ ሓድነትን ከይተነፃፀሉ ንክኽበሩ ኣበርቲዕና ክንሰርሕ ኢና።”
ኣብቲ መግለፂ እሱራት ምፍትሖም ናይ ዴሞክራሲ ሃዋህው ምስፍሑ፣ዝተፈላልዩ ውድባት ናብ ሃገር ኣትዮም ብሰለም ክንቀሳቐሱ ምግባሩ፣ኢትዮጵያን ኤርትራን ሓደሽ ናይ ሰላም ምዕራፍ ምጅማረ ዓብዪ ናይ ዲፕሎማሲ ዓወት ተባሂሉ’ሎ።
ምሉእ ትሕዝቶ ኣብዚ ምስማዕ ይክኣል።


text:
ዜናን ሓበሬታን፥
ሰብኻ ጉባኤ ብዝገበሮ ጻውዒት መሰረት፡ ብምኽንያት ዓመታዊ በዓል ደብረሰላም መድሓኔ ዓለም ኣምስተልፌን-ኣምስተልላንድ፡ ምስ ምእመናን ኣኼባ ተኻይዱ።
እቲ ኣኼባ ብዕለት 19-03-2017 ክካየድ እንከሎ፡ ከም’ቲ ልሙድ ኣብ ውሽጢ እቲ ኣዳራሽ፡ ኣብ ክልተ ጉጅለ ተኸፊሉ ከም ዝካየድ ኢዩ ተገይሩ።
እቲ ቀዳማይ ናይ ደቂ-ኣንስትዮ ጉጅለ ኰይኑ፡ ኣጋይሽና ብጽቡቕ ኣብ ምስናይ ብከመይ ከም እንገጥሞ፡ ተኻቲዐንን ተዘራሪበንን፡ መደባተን ሰሪዐን ኣለዋ። ኣብ እቲ ቅድሚኡ ምስ ጠርነፍቲ ደቂ- ኣንስትዮ ዝተገብረ ኣኼባ፡ ኣብ ጒዕዞ ሓድሓደ ምቅይያራት እንዳተገብረ፡ እቲ ከስርሕ ዝኽእል ተባሂሉ ዝወጸ መደብ፡ ክስራሓሉ ስለ ዝጸንሐ፡ ኣብ እዚ ና ሕጂ ኣኼባአን፡ ቀልጢፈንተዘራሪበን ኢየን ወዲአን።
እቲ ካልኣይ ጉጅለ ከኣ ብወገን ደቂ ተባዕትዮ ዝተኻየደ ኰይኑ ከም’ቲ ልሙድ፡ ብመሰረት ናይ ዝሓለፈ ዓመት ዝተገብረ ‘ሊስታ’ እቲ ስራሕ ክማቓራሕ ኣኼበኛ ተሰማሚዕሉ ኣሎ። ሓዳሓደ ሰባት ብምኽንያት ጥዕና ዲዩ ወይስ ካልእ ምኽንያት ሕጂ ክሳተፉ ዘይክእሉ፡ ክትክኡ ከም ዘለዎም ኣባላት ደብረሰላም ተረዳዲኦምሉ።
ብተወሳኺ ጉባኤ ምስ ተወደአ ዝኾነ በዓል መኪና፣ ብዘይካ እቶም ኣቚሑት ዘመላልሱ፡ ን ኣቕሺሽቲን ካብ ርሑቕ ዝመጹ ኣጋይሽን፡ ናብ ኣዳራሽ ንምውሳድ ክነጥፉ ኣኼበኛታት ተሰማሚዕሉ። ኣኼበኛ፡ ነቶም ሰብ መኪና ምናልባት ኣብ ኣዳራሽ ወይ ካልእ መደብ እንድሕር ክዋሃቦም ኮይኑ፡ ካልኦት ዝትክእዎም ኣብ ኣዳራሽ ዝሰርሑ ክስመዩ ከም ዘለዎም ኣስሚርሉ።
ኣኼበኛታት፡ ኣጋይሽ ዝቕበሉን ኣብ ኣዳራሽ ዝሰርሑን፡ ከምኡ’ውን እተን ኣብ ምውዕዓይን ምቅርራብ መግቢ ዝሰርሓን፡ ታቦት ቅድሚ ምውጽኡ፡ ከም’ቲ ልሙድ፡ ኣቕዲሞም ናብ ኣዳራሽ ክኸዱ ከም ዘለዎም እውን፡ ኣትሓሳሲቦም።
ኣውቶቡሳት፥
ሰበኻ ጉባኤ ምስ ገለ ኣባላት ናይ ምምሕዳር ከተማ ኣምስተልፌን ተዘራሪቡ ከም ዝነበረ ቅድሚ ሕጂ ሓቢሩ ነይሩ። እቲ ሓደ ሸነኽ ውጽኢታዊ ኣይነበረን፥ እቲ ካልኣይ ወገን’ውን ውጽኢቱ ኣወንታዊ ኣይኮነን። እቲ ብካልኣይ ወገን ከማእክሉና ዝተፈተነ ምስ Connexxion ኢዩ ነይሩ፡ ግን ብጣዕሚ ስለ ዘኽበሩዎ ዓቕምና ስለዘይኮነ ኣብ ናይ ሓባር ስምምዕ ክእቶ ኣይተኻእለን።
ኣጀሚሩ ንዘፈጸመና፡ ክብሪን ምስጋናን ንኣምላኽና ይኹን


text:
ርሑስ በዓል ልደት 2015
ኤርትራዊ ስምረት ንደሞክራስያዊ ለውጢ ንመላእ ህዝቢ ኤርትራ፡ ብፍላይ ድማ ንኩሎም ኣመንቲ ክርስትና፡ ንደለይቲ ደሞክራስያዊ ለውጥን ሓይልታት ምክልኻልን ርሑስ በዓል ልደት 2015 ዝብል መልእኽቱ የመሓላልፍ። በዚ ክቡር ኣጋጣሚ’ዚ ድማ ንመላእ ህዝቢ ኤርትራ በዓል ሰላም፡ ሕድሕድ ስኒት፡ ፍቅርን ሓልዮት ምክብባርን ክኸውን ሰናይ ትምኒቱ ይገልጽ።
ኤርትራ ካብ ሕሱም ባዕዳዊ መግዛእቲ ፋሽስታዊ ስርዓት ደርጊ ተናጊፋ፡ ኣብ ትሕቲ ዝበኣሰ ባርነት ገባቲ ስርዓት ህግደፍ ካብ ትወድቕ 24 ዓመት ኮይኑ ኣሎ። ኣብዚ ዝሓለፈ ዓመታት ህዝቢ ኤርትራ ሞሳ ንሃገራዊ ነጻነት ዝኸፈሎ መሪር ቃልስታትን ረዚን መስዋእትነትን ተነፊጉ፡ ኣብ ታሪኹ ተርእዩ ዘይፈልጥ ግዝኣተ ሕግን ፍትሕን ተሓሪሙ፡ ካብ ባዕዳዊ መግዛእቲ ዝኸፍአ ፖሎቲካዊ ጭቆናን ግፍዕታትን በጺሕዎ’ዩ። ካብ ጽባሕ ምርግጋጽ ሃገራዊ ነጻነት ኣትሒዙ ብርክት ዝበሉ ዜጋታት፡ ተጋደልቲ ህ/ግንባር ብዝተፈላላየ ምክንያታት ብዘይዝኾነ ፍርዲ ክሳብ ሕጂ ኣብ ማእሰርቲ ይርከቡ። ኣባላት ፖሎቲካዊ ውድባት፡ መራሕቲ ዝተፈላለዩ ሃይማኖት በብግዚኡ ተጨውዮም ተሰወሩ ብጣዕሚ ብዙሓት’ዮም። ብውጽኢቱ መላእ ክፍልታት ህዝቢ ኤርትራ ናብ ስደት ክውሕዝ ተገደዱ። ኣብ ስደት ድማ ንሕልና መላእ ኣህጉራዊ ማ/ሰብን ዝኾነ ፍጡርን ዘሰክፍን ዝትንክፍን ኩሉ መዳያዊ ግፍዕታትን ግህሰታትን፡ ኣብ ልዕሊ ዜጋታት ኤርትራ ካብ ዝበጽሕ ዓመታት ኣቁጺሩ ኣሎ።
እዚ ኩሉ ከቢድ ጸገማትን መሪር ሕሰምን’ዚ ንሕልና ገባቲ ኢሳይያስን ስርዓቱን ዝትንክፍ ተረኽቦታት ፍጹም ኮይኑ ኣይፈልጥን’ዩ። ብኣንጻሩ ገባቲ ኢሳይያስ ህዝቢ እናተበተነ ሃገር ብምልእታ እናዓነወት ከላ፡ ኣብ ነፍሲ ወከፍ ዓመት፡ ሃገራውን መንፈሳውን በዓላት ንጭቡጥ ኩነታት ኤርትራ ብምኽሓድ፡ ኣብ ባይታ ዘየሎ፡ ንዕቀት ዝተሓወሶ ቃለ-መሕትትን መድረን ምግባር ልሙድ ተርእዮ’ዩ። ኣብ መእተዊ 2015 ዝሃቦ ቃለ-መሕትት’ውን እቲ ቅድም ዝተነደፈ ቅዋም ቁም-ነገሩን ትሕዝቶኡን ብዘየገድስ፡ ኣይኣወጅናዮን ደኣምበር፡ ብተግባር ሞይቱ’ዩ ብድሕሪ ምባል፡ ብዛዕባ’ቲ ኣብ በዓል ሃገራዊ ነጻነት 2014 ንይምሰል ሓድሽ ቅዋም ክንደፍ ኢና ብምባል ዝመሓላለፎ ኣጉል መብጽዓታት ክድህሰስ ዝኽእል መልሲ ከይሃበ ከይሓፈረ ብንዕቀት መደረ።
ኣብዚ ህሞት’ዚ ህዝቢ ኤርትራን ደለይቲ ደሞክራስያዊ ለውጥን ብርግጽ ካብቲ ገባቲ ኢሳይያስን ስርዓቱን ዝጽበይዎ ምዕባለ ይኹን ብልጽግና ከም ዘየለ ኣብ ዝለዓለ ደረጃ ዝተሰጋገረሉ እዋን ስለዝኾነ፡ ንባርነት ህግደፍን ግፍዓታቱን ብገዛእ ቅልጽሞም ወጊዶም፡ ሕብረ-ሰልፋዊ ፌደራላዊ ደሞክራስያዊ ስርዓት ንምህናጽ፡ ፍትሃዊ ቃልስታቶም ከበራትዑ ታሪኻዊ ግድነት’ዩ።
ርሑስ በዓል ልደት
ቤት ጽሕፈት ዜናን ሓበሬታን
ኤርትራዊ ስምረት ንደሞክራስያዊ ለውጢ (ኤስደለ)
06 ጥሪ 2015
Short URL: https://english.farajat.net/?p=9227


text:
ጀኖሳይድ ትግራይ ንምፅራይ ዝተጣየሸ ኮሚሽን ሰብኣዊ መሰል ውድብ ሕቡራት ሃገራት ናብ ትግራይ ብኣካል ብምእታው ብቅንዕናን ብተኣማንነትን መፅናዕቲ ክገብር ፃውዒት ቐሪቡ፡፡
ጀኖሳይድ ትግራይ ንምፅራይ ብቤት ምኽሪ ሰብኣዊ መሰላት ዝተጣየሸ ኮሚሽን መፃረይ ገበናት ናብ ትግራይ ብኣካል ብምምፃእ ኣብ ሙሉእ ትግራይ ዝተፈፀሙ ዓለም ለኸ ገበናት ብተኣማንነት፣ ብቅንዕናን ብፍትሓዊነትን መፅናዕቲ ከካይድ ከምዝግባእ ሲቪል ማሕበረሰብ ትካላት ትግራይ መፀዋዕታ ኣቕሪበን፡፡
ዓለም ለኸ ማሕበረሰብ ምሁራትን ሰብ ሞያን ትግራይ፣ጥምረት ሲቪል ማሕበረሰብ ትግራይ፣ ማሕበር ምሁራት ዩኒቨርሲታት ትግራይን The Tigray Human rights advocacy Networkን ብሓባር ናብ ቤት ምኽሪ ፀጥታ ውድብ ሕቡራት ሃገራት፣ናብ ቤት ምኽሪ ሰብኣዊ መሰላት፣ ናብ ኮሚሽን ሰብኣዊ መሰላትን ንኮሚሽን መፃረይ ገበናትን ኣብ ዝለኣኽዎ ደብዳበ ቕድሚ ሕዚ ብኮሚሽን ሰብኣዊ መሰል ኢትዮጵያን ኮሚሽን ሰብኣዊ መሰል ውድብ ሕቡራት ሃገራትን ዝተፈፀመ ጌጋ ሕዚ እውን ከይድገም ጥንቃቐ ክግበር ፀዊዖም፡፡
ኣብ ሜላ ኣጠቓቕማ መፅናዕትን ገበናት ዝተፈፀመሉ ኩሉ ከባቢታት ትግራይ ኣብ ምሽፋንን ትኹረት ሂቡ ክሰርሕ ከምዘለዎ እውን እቲ ደብዳበ ኣነፂሩ፡፡
እተን ትካላት ነቲ ጀኖሳይድ ትግራይ ንምፅራይ ተጣይሹ ዘሎ ኮሚሽን መፃረይ ውድብ ሕቡራት ሃገራት ኣብ ኢትዮጵያ ሓቢረን ንምስራሕ ድልዋት ከምዝኾና ድማ ኣፍሊጠን፡፡
ብገ/እግዚኣብሄር ታደለ
—-


text:
Radio Erena: 31 March 2016
ካብ መበቆል ዓድታት እንዳቦን እንዳደን ናይ መረጋገጺ ወረቐት ከምጽኡ ዘይክኣሉ ኣባላት ሃገራዊ ኣገልግሎት መንነት ወረቐት ንምውጻእ ከቢድ ጸገም ገጢምዎ ምህላዉ ምህላዎም ምንጭታት ሬድዮ ኤረና ሓቢሮም።
እቶም ኤርትራውያን ምዃኖም ኣሚኖም፣ ኤርትራ እትጠልቦ ግቡኣት ክሳብ መስዋእቲ ንምፍጻም ምሒሎም፣ ንልዕሊ 10 ዓመታት ኣብ ሃገራዊ ኣገልግሎት ተዋፊሮም ዝርከቡ መንእሰያት፣ ካብ መበቖል ዓድታት እናዳቦን እንዳ ኣደን መረጋገጺ ከምጽኡ እንተዘይክኢሎም፣ እቲ ብክፍሊ ኢምግሬሽን ዝወሃብ ናይ ኤርትራ መንነት ወረቐት ክዕደሎም ብዘይምኽኣሉ ኣብ ሓያሎ መንእሰያት ቁጠዐ ፈጢሩ ይርከብ።
ብፍላይ ብፍትሕን ኣብ ዝተፈላለዩ ስድራቤታትን ብወሰን ንዝውለዱ ፣ ከምኡ ድማ ብዝምኽትምና ምስ ዝተፈላለዩ ስድራቤታት ዝዓበዩን ኤርትራውያን፣ መንነት ወረቐት ንምራካብ ከቢድ ጸገም ተፈጡሩ ምህልልልላዎም’ዮም ዘማርሩ።
እዚ መንግስቲ ኤርትራ ኣብ ልዕሊ ሃገራዊ ግቡኦም ዝፍጽሙ ዘለዉ መንእሰያት ፈጢርዎ ዘሎ ኣደራዕ ዝደፋፍኦም ሓያሎ መንእሰያት፣ ስድራናን መበቖል ዓድናን ንምርካብ ተሓባበሩና ዝብሉ መንእሰያት ናብ ሚኒስትሪ ዜና ዝመላለሱ ምህላዎም’ውን ይንገር።
እዚ ከምዚ’ሉ እንከሎ፣ መንግስቲ ኤርትራ ነቲ ግዝያዊ መንግስቲ ኤርትራ ዝብል ኣርእስቲ ንኣስታት 23 ዓመታት ኣብ ኣገልግሎት ዝጸንሐ መንነት ቀረቀት ንምቕያሩ ምድላያት ኣብ ዝገበረሉ ዘሎ እዋን’ውን፣ ኤርትራውነትብዜግነቶም ዘይኮነ፣ ንህግደፍ ብዝህልወካ ምእዝዙነት ጥራይ ይመምዎ ምስ ምህላዉ፣ ኣብ ህዝቢ ዓቢ ስኽፍታ ፈጢሩ ይርከብ።
ብፍላይ ኣብ ወጻኢ ሃገራት ዝነብሩ ኤርትራውያን፣ ኣብዚ እዋን’ዚ ናይ ኤርትራ መንነት ወረቀት ምሓዝ ማለት፣ ኤርትራውነትካ ዝገልጽ ዘይኮነ፣ ደጋፊ ህግደፍ ኢኻ ዘስምዕ እናኾነ ይመጽእ ምህላዉ ይፍለጥ።
============================


text:
ማሕበር ስቪል ማሕበረሰብ ሰብ ሕድሪ ዝሓለፈ ሰንበት ጥቅምቲ 18 ጥቅምቲ 2011 ዓ.ም ዘተሓባበሮ ሰላማዊ ሰልፊ ኣብ ከተማ መቐለ ተካይዱ ነይሩ፡፡ ኣቦመንበር ቦርድ እቲ ማሕበር መምህር መሓሪ ዮውሃንስ ዕላማ እቲ ሰልፊ ዝበልዎ ተማሃሮ ዩኒቨርስቲ ኣብ ዝተፈላለየ ክልላት ዝምሃሩ ኣብ ሕማቅ ኩነታት ኮይኖም ብፍርሒ ተዋሒጦም ፣ ሎሚ ቀተሉና ፅባሕ ቀተሉና እናበሉ ስነ ኣእምሮኣዊ ፀቅጢ ፈጢሩሎም ምምሃር ውፅኢት ስለዘይብሉ ኣብ ዓዶም ክመሃሩ ይግባእ፡፡ ብፍላይ ሰላም ዘይሰፈነን ልዕልነት ሕገ መንግስት ዘይተረጋገፀለን ክልላት ብፈላይ ናብ ኣምሓራ ክልል ኪድ ተማሃር ኢልካ ምስዳድ ፍትሓዊ ኣይኮን ፡፡ ስለዚ መንግስት ኣብ ዓዶም ዝመሃሩሉ ኩነታት ከመዓራርዩ ይግባእ ይብሉ፡፡
ኣብ ሚንስተር ትምህርቲ ዳይረክተር ኮሚኒኬሽን ወይዘሮ ሃረጉዋ ማሞ ብወገነን ከም መንግስትን ኣካላት ዩኒቨርስትን ክስራሕ ዝግብኦ ስራሕን እኩል ምድላውን ስለዝተገበረ ብሰላማዊ መንገዲ ከይዲ ምምሃር ምስትምህር ከምዝቅፅል ይዛረባ፡፡ ምክንያቱ ላዕለዎት ትካላት ትምህርቲ ብፌደራል መንግስቲ እየን ዝመሓደራ፡፡ ስለዚ ፌደራል ዘማሕድረን ላዕለዎት ትካላት ሰላመንን ህልውና ተማሃሮን ናይ ምሕላው ሓላፍነት ስለዘለዎም ብዝግባእ ሰሪሕናሉ እና ዝፍጠር ፀገም የለን ይብላ፡፡
ኣብቲ ሰልፊ ዝረከብኩዎ ጓል ኣንስተይቲ ተማሃሪት ድማ ንሓደ መዓልቲ ብሰላም ክትሓልፈሉ ዘይትክእል ክልል ን4 ዓመታት ኪድ ተማሃር ምባል ከቢድ እዩ ትብል።


text:
ፍትሕ
ዳር - አል - ኑር
ካሊፋ ሐማድ እስማዕል
ዓብዱልቃድር ሙሐመድ አዋል
العدل
دار - النور
خليفة حمد اسماعيل
عبد القادر محمد أول
بسم الله الرحمن الرحيم
ኣላህ (ዓ.ወ) ንኹሉ ፍጥረታቱ ብፍትሒ ኣቑሙዎ: ብፍትሒ መሬትን ሰማይን ህልዋት ኮይነን: ብፍትሒ ሸሪዓን እስልምናን ተመስሪቱ: ብፍትሒ ድማ ኣብ የውመልቅያማ ናይ ምትሕስሳብ: ብይንን ፍርድን ክፍጸም እዩ::
والسماء رفعها ووضع الميزان ألا تطغوا في الميزان وأقيموا الوزن بالقسط ولا تخسروا الميزان
ኣላህ (ሱ.ወ) ንዓመጽ ኮታ ከምዝኾነነ ክሕብር እንከሎ: ረቢ ክንዲ ፍረ ኣድር’ውን ትኹን ንወልሓደ ካብ ባሮቱን ፍጡራቱን ከምዘይዕምጽ የብርህ::
وما ربك بظلام للعبيد
’’ጽቡቕ ዝገበረ ንነብሱ: ሕማቕ ዝገበረ ንነብሱ: ኣላህ ግን ብፍጹም ንባሮቱ ዓማጺ ኣይኮነን!’
مَنْ عَمِلَ صَالِحًا فَلِنَفْسِهِ وَمَنْ أَسَاءَ فَعَلَيْهَا وَمَا رَبُّكَ بِظَلاَّمٍ لِلْعَبِيدِ
’’ ኣላህ እካ ብወልሓደ ንደቂሰባት ኣይዕምጾምን እዮ: ግን ደቂ-ሰባት ነብሶም ባዕላቶም ይዕምጹ’’
’ إِنَّ اللَّهَ لاَ يَظْلِمُ النَّاسَ شَيْئًا وَلَكِنَّ النَّاسَ أَنْفُسَهُمْ يَظْلِمُونَ
ረቢ (ሱ.ወ) ንነብሱ ጥራይ ካብ ዓመጽ ኣይሓረመን: ንባሮቱ'ውን ከይተዓማመጹ ሓራም ጌርሎም:: ኣብ ሓዲስ ቑድሲ ከምዚ ይብል ''ኣቱም ባሮተይ ዓመጽ ንነብሰይ ከልኪለያ እየ: ኣብ ሞንጎኹም’ውን ክልክልቲ ጌረያ ኣለኹ’ሞ ኣይትተዓማመጹ:''
ፍትሒ ከየንገሰ: ዓመጽ ዝመረጸ ኣብ ኣዱንያን ኣብ ኣኼራን ዓስቡ ይረክብ: ፍረ-ስርሑ ድማ ይፍደ:: ረቢ (ሱ.ወ) ንዓማጺ ወላኳ ዕድል እንተሃቦን እንተጽነሖን ኣይርስዖን: ምስ ሓዞ ድማ ኣይፍንዎን እዩ::
وَكَذَٰلِكَ أَخْذُ رَبِّكَ إِذَا أَخَذَ الْقُرَىٰ وَهِيَ ظَالِمَةٌ إِنَّ أَخْذَهُ أَلِيمٌ شَدِيدٌ
ዓመጽ ክበሃል እንከሎ ሰለሰተ ዓይነት ዙልሚ እዩ ዘሎ: እቲ ቐዳማይ: ኣብ ሞንጎኻን ኣብ ሞንጎ ኣላህን: እዚ ማለት ንሓደ ኣላህ ገዲፍካ: ኣብ ኩፍርን ኣብ ሽርክን ምስትዋፈር ማለት እዩ::
وَمَنْ أَظْلَمُ مِمَّنِ افْتَرَىٰ عَلَى اللَّهِ كَذِبًا
እቲ ካልኣይ: ኣብ ሞንጎናን ኣብ መንጎ ደቂ-ሰባትን ክንተዓማመጽ እንከለና: ብመልሓስና: ብኢድና: ብተግባርናን ብስራሕናን ኣብ ልዕሊ ካልእ ሰብ ክንብድል እንከለና እዩ።
إِنَّمَا السَّبِيلُ عَلَى الَّذِينَ يَظْلِمُونَ النَّاسَ وَيَبْغُونَ فِي الْأَرْضِ بِغَيْرِ الْحَقِّ أُولَٰئِكَ لَهُمْ عَذَابٌ أَلِيمٌ
እቲ ሳልሳይ ድማ ሓደ ወዲ-ሰብ ንነብሱ ክዘልም እንከሎ እዩ: ኣብ ዘንቢ ብምውዳቕ: ዶባት ናይ ኣላህ ብምጥሓስ: ንነብሱ ካብ ኼር ብምሕራም የጠቓልል። ረሱል (ሰ.ዓ.ወ) ኣብ ሓዲስ
الدَّوَاوِينُ عِنْدَ اللَّهِ ثَلاثَةٌ: دِيوَانٌ لا يَعْبَأُ اللَّهُ بِهِ شَيْئًا، وَدِيوَانٌ لا يَتْرُكُ اللَّهُ مِنْهُ شَيْئًا، وَدِيوَانٌ لا يَغْفِرُهُ اللَّهُ،
''ኣብ እንዳረቢ ሰለስተ ዓይነት ጽሕፍቶ ናይ ስራሕና (ሰነድ) እዩ ዘሎ: እቲ ሓደ ረቢ ዘይቕፍሮ ክኸውን እንከሎ (ሺርኪ ወይድማ ምስ ኣላህ ካልእ መሻርኽቲ ክትገብረሉ እንከለኻ እዩ): እቲ ካላኣይ ወዲ ሰብ ነብሱ በዲሉ ኣብ ዘንቢ ዝኣትዎ እዩ: ረቢ እንተደልዩ ይምሕሮ እንተደልዩ ድማ ዝቐጽዖ እዩ: እቲ ሳልሳይ ድማ ረቢ ዘይገድፎ እዩ: ንሱ ድማ ኣብ ሞንጎ ነብሱን ኣብ ሞንጎ ካልኦትን ኮይኑ ኣብ የውመልቅያማ ኣብ ቅድሚ ኣላህ ደው ኢሎም ዝተሓሳሰብሉ ዙልሚ እዩ'' ኢሎም::
ስለዚ ዓመጽ ከልኪሉና እዩ ኣይንተዓማመጽ። ረቢ ሓይልን ዓቕምን ሂቡካ ንኻልኦት ኣይትዓምጽ: ዓመጽ ጣዕሳ እዩ መወዳእትኡ: ዓሚጽካ ደቂስካ እንተሓደረካ: ዝተዓመጸ ናብ ረቢ ዱዕኡ የብጽሕ እዩ ዘሎ: ናይ ኣላህ ዓይኒ ድማ ይርእያ እየን ዘለዋ ኣይደቀሳን።
ረሱል (ሰ.ዓ.ወ) ይሕብሩና ኣለው: ናይ ዝተዓመጸ ዱዓ መላሲ (ከልካሊ) ከምዘይብላ: ንላዕሊ ምስ ዓረገት ባብ ናይ ሰማይ ይኽፈተላ: ኣላህ ድማ ወላ ድሕሪ ነዊሕ ይኹን ከዐውተኪ እየ ይብላ: ስለዚ ካብ ዓመጽ (በደል) ክንጥንቀቕን ክንፈርሕን ከምዘለና ምዒዶምና።
ሓደ ካብቲ ዝኸፈአ ዓይነት ዓመጻት: ዓመጽ መራሒ: ጉዳይ ሙስሊሚን ሓላፍነት ዝተሰከመ ሰብ ኣብ ልዕሊኦም ዝፍጽሞ በደል እዩ:: ረሱል (ሰ.ዓ.ወ) ንካዕብ ኢብን ዑጅራ ዝትባህለ ሰሓቢ ክምዕድዎ እንከለው ክምዚ በልዎ: ''ኣብ ቅድሚ ኣላህ እቲ ዝተጸልኤ ፍጡር: ሕማቕ ዓማጺ መራሒ እዩ: ያ ካዕብ: ኣለው መራሕቲ ብድሕረይ ዝመጹ: ብብርሃነይ ዘይምርሑ: ሱና ናተይ ዘይክተሉ: ንሓሶቶም ዝኣመንዎም: ኣብ ዓመጾም ዝሓገዝዎም ካባይ ኣይኮኑን: ኣነ'ውን ካብኦም ኣይኮንኩን: ኣብ መዓልቲ ቅያማ ድማ ካብቲ ''ሓውድ'' ናተይ ኣይሰትዩን እዮም: እንተ'ቶም ንሓሶቶም ዘይኣመኑ: ኣብ በደላቶም ዘይሓገዝዎም ግን: ንሳቶም ካባይ እዮም: ኣነ'ውን ካብኦም እየ: ኣብ ሓውድ ናተይ ድማ ክንራኸብ ኢና: ያ ካዕብ ጾም ዋልታ እዩ: ሰደቓ ንዘንብኻ ተጥፍኦ ከምቲ ማይ ንሓዊ ዘጥፍኦ: ሰላት ድማ ምስክር እያ: ሰባት ክልተ ዓይነት እዮም: እቶም ሓደ ዓይነት ንነብሶም ኣብ ጥፍኣት ዝሸመምዋ ክኾኑ እንከልው: እቶም ሓደ ድማ ካብ ክልኩል ነገራት ነጻ ዘውጽእዋ እዮም'' በልዎ::
ክቡራት ሙእምኒን!
ጽባሕ ንግሆ ንረቢ (ሱ.ወ) ካብ ደም ምፍሳስ የሕዋትና ብንጹህ ኢድ ክንረኽቦ እንተደሊና: ብንጹህ መልሓስ ክብረት የሕዋትና ከይቀንጠጥና ክንረኽቦ እንተደሊና: ከብድና ገንዘብ የሕዋትና ከይበለዐት ክንረኽቦ እንተደሊና: ካብ ዓመጽ (ዙልሚ) ንከልከል::
ስለዚ ፍትሒ ከነንግስ: ንዓመጽ ገዲፍና ፍትሒ ከነቐድም ይግበኣና ብፍላይ እኳ እቶም ንኽፈርዱ ሓላፍነት ዝተዋህቦም: ሚዛን ሓሊዮም ብፍትሒ ክፈርዱ ዝያዳ ሓላፍነት ኣለዎም:: ረሱል (ሰ.ዓ.ወ): ''ፈርድቲ ሰለስተ ዓይነት እዮም'' ኢሎም: ''እቲ ሓደ ንጀና እዩ: እቶም ክልተ ግና ንጀሃነም እዮም'' ድሕሪ ምባል ብኸምዚ ኣብሪሀሞ: ''እቲ ንሓቂ ፈሊጡ: ብፍልጠት ሓቂ (ብፍትሒ) ዝፈረደ ንጀና እዩ: እቶም ክንልተ ንጀሃነም ዝኾኑ ድማ: ንሓቂ ፈሊጡ: ብሓሶት ዝፈረደን ሓንቲ ፍልጠት ዘይብሉ ብዊንትኡ ንሰባት ዝፈረደን እዮም'' ኢሎም::
ክቡራት ሙስልሚን!
ፍትሒ ክበሃል እንከሎ ብዙሕ እዩ ዓይነቱ:
1. ፍትሒ ኣብ ሞንጎ ብኡሳት: እቲ ዘተዓርቖም ሰብ ብፍትሒ ከቃራርቦም: እቶም ብኡሳት ኣብ ዝተዓረቕሉ ድማ ብፍትሒ ብዘይ ዓመጽ ጉዳዮም መዕለቢ ክገብርሉ::
2. ፍትሒ ኣብ ሚዛንን ዓቐንን: ሸያጣይ ኣብ ዝሸጠሉ እዋን ብግቡእ መዚኑ ብዘይ ምጉዳልን ብፍትሕን ክዕቅንን ክመዝንን: ንሰባት ግቡኦም ከየግድለሎም: እቶም ዝዕድጉ'ውን ካብ ዝግበኦም ንላዕሊ ከይወስዱ::
3. ፍትሒ ኣብ ሞንጎ ምርዕዋት: ሰብኣይ ንሰብይቲ ብፍትሒ ክሕዛ: ዝግበኣ ከየጉድለላ: ንሳ'ውን ምስኡ ብፍትሒ ብዘይዓመጽ ክትካየድ:
4. ፍትሒ ኣብ ሞንጎ ደቅና: ብዙሓት ደቂ እንተለውኻ ብሓደ ዓይኒ ክትርእዮም: ሓደ ካብ ሓደ ከይተብልጽ: ናብ ገሊኦም ከይትዘዙ ንገሊኦም ከይትጎስዮም ክትጥንቀቕ:: ኣስላማይ ወላ'ታ ቀላል ትበሃል ስዕመት'ውን ትኹን ብማዕረ የካፍሎም: ኣብ ህያብ ኣየበላልጾምን:
ብልጸትን ዓስብን ፍትሒ ብዙሕ እዩ: ብዓቢኡ ካብ ኣላህ (ሱ.ወ) ፍቶት ትጎናጸፍ:
وأقسطوا إن الله يحب المقسطين
ፍትሒ ኣብ ኣዱንያ ሰላም ንኽነግስ ይሕግዝ: ካብ ሰባት ትፈርሆን ትስከፎን ድማ የብልካን:: ሓደ ግዜ ንሰይድና ዑመር ክረክብ ኢሉ ዝተላእከ: ''ኣበይ ኣሎ መራሒ ናይ ሙስሊሚን?'' ኢሉ ሓተተ: ኣብ ትሕቲ ገረብ ብዘይ ሓላዊ ደቂሱ ምስ ረኣዮም ብምግራም: ''መሪሕካ ፍትሒ ኣንጊስካ: ተኣማሚንካ ድማ ደቂስካ'' ክብል ተሰምዐ::
ፍትሒ: ንድኹም: ንድኻን ንሽጉርን ውሕስነት ይህብ: ኣብ ሞንጎ መራሕን ተመራሕን ፍቶትን ፍቕርን ይዘርእ: ንዓማጺ ቦታ ይኸልእ: ክብረት ደቂ ሰባት ይሕሎ: ደሞም ይዕቀብ: ሰላም ይሰፍን: ጽልእን ቅርሕንትን ድማ ይውገድ::


text:
ኣብ ኢትዮጵያ ኣገልግሎት ማሕበራዊ መራኸቢታት ሓበሬታ ካብ ዝሓለፈ ቀዳም ጀሚሩ ከምዝተዓጽወ ኣገልግሎት ዜና ኣሶስየትድ ፕረስ ሓቢሩ።
ብመሰረት ሓበሬታ ኣሶስየትድ ፕረስ መንግስቲ ነቲ ስጉምቲ ዝወሰድ ኣብታ ሃገር ካብ ሎሚ ሰኑይ ኣትሒዙ ንዝካየድ ሃገራዊ ፈተና ብዘይ ዕንቅፋት ክቃናዕ ካብ ዝብል ምዃኑዩ ገሊጹ።
ሃገራዊ ፈተና ኢትዮጵያ ካብ ሎሚ ኣትሒዙ ክሳብ ረቡዕ ክካየድ እዩ።
እቶም ዝተዓጽው ማሕበራዊ መራኸቢታት ሓበሬታ ንፈይስ ቡክ ሓውስካ ዝተፈላልዩ መተሓላለፊ ሓበሬታ ኣፕስ ምዃኖም ተፈሊጡ ኣሎ።
ዝሓለፈ ወርሒ ግንቦት ኣብ ክካየድ ተሓሲቡ ዝነበረ ግን ተሰሪዙ ናብ ካልእ ግዜ ዝተመሓላለፈ ሃገራዊ ፈተና ብማሕበራዊ መራኸቢታት ሓበሬታ ኣቐዲሙ ድሕሪ ምብታኑ ክስረዝ ምቕሳቡ ይዝከር። መራኸቢ ብዙሓን ተቓወምቲ ወገናት ነቲ ክስተት ሓላፍነት ወሲደናሉ እየን። ካልኦት ድማ እቲ ክስተት ነቲ መንግስቲ ዘሕንኽ ምዃኑ ገሊጸን ኔረን።
ዳንኤል ብርሃነ ዝተባህለ ናይ ማሕበራዊ መራኸቢታት ሓበሬታ ጸሓፊ ነዚ ኣመልኪቱ ኣብ ዝሃቦ ሓበሬታ መንግስቲ ዝወሰዶ ስጉምቲ ሕጋውነት ዝለበሰ ዘይምዃኑ ድሕሪ ምግላጽ ንሚልዮናት ዜጋታት ሓሳባትካ ናይ ምግላጽ ነጻነት ምንፋግ ምዃኑ ኣረዲኡ። " እዛ ሃገር ቻይና ኣይኮነትን " ድማ ኢሉ።
ሚኒስትሪ ትምህርቲ ኢትዮጵያ ኣብታ ሃገር ኣብ ዝካየድ ሃገራዊ ፈተና 250 ሽሕ ተመሃሮ ክፍተኑ ትጽቢት ገይሩ ከምዘሎ ብተወሳኺ ተሓቢሩ።


text:
Radio Erena: 04 May 2016
ኣብ ነወርይ ፖለቲካዊ ዑቕባ ዝተዋህቦም ኤርትራውያን ናብ ኤርትራ ከይገሹ መጠንቐቕታ ተመሓላሊፉ።
ብመሰትረ ኣብ ማዕከን ዜና ነርወይ ቱደይ ቀሪቡ ዘሎ ሓበሬታ፣ ሚኒስተር ኢምግሬሽን ሲልቪ ሊስቶግ ኣብ ዘመሓላለፈቶ መጠንቐቕታ፣ ናይ ነርወይ ዜግነት ዘለዎም ኤርትራውያን ብምኽንያት 25 ዓመት ናጽነት ኤርትራ፣ ናብታ ሃገር ዝገሹ ክህልዉ ከምዝኽእሉ ብምዝኽኻር፣ እቶም ፖለቲካዊ ዑቕባ ዝተዋህቦም ግና ናብ ኤርትራ እንተጌሾም ሳዕቤን ክህልዎ ከምዝኽእል ኣፍሊጣ።
ኣብ ኤርትራ ከብ ዘሎ ምልኪ ሃዲሞም ኣብ ነርወይ ፖለቲካዊ ዑቕባ ሓቲቶም ክነሱ፣ ናብቲ ዝሃደምሉ ሃገር ተመሊሶም ክዛወሩ ሕጋውይን ቅቡልን ከምዘይኮነ’ውን እታ ሚኒስተር ኣስሚራትሉ።
ናብ ኤርትራ ዝገሹ ፖለቲካዊ ዑቕባ ዝተዋህቦም ኤርትራውያን ብመርትዖ ዝሰነደ ሰበ እንተሎ’ውን ናብ ክፍሊ ኢምግሬሽን ሓበሬታ ከመሓላልፍ ተማሒጽና።
ኣብ ሃገራት ኤውሮጳ ፖለቲካዊ ዑቕባ ዝተዋህቦም ኤርትራውያንን ብስም ኤርትራውያን ፖለቲካዊ ዑቕባ ዝወሰዱ ዜጋታት ኢትዮጵያን ሱዳንን፣ ነናብ ዓዶም ከይመላለሱ፣ መንግስቲ ነረወይ ብስም ኤርትራውያን ዑቕባ ንዝሓተቱ ኩሎም ዝዕደሎም ናይ መገሻ ሰነደ- Travel Document ናብዘን ሰለስተ ሃገራት ከይገሹ ዝኽልክል’ዩ።
እንተኾነ ኣብ ሃገራት ኤውሮጳ ዑቕባ ዝተዋህቦም፣ ብውልቃዊ ረብሓታት ዝተገዝኡ ኤርትራዉያን፣ ሜላታት እናተጠቕሙ ናብታ ዑቕባ ንኽወሃቦም ከም ሲኦል ዝገልጽዋ ሃገር ክምለሱ ይርኣ’ዮም።
=========================


text:
መንግስታዊ ኣብያተ ጽሕፈት ዋሽንግተን ዲሲን ከባቢኣን ሎሚ ሶኑይ’ውን ተዓጽዮም’ዮም ውዒሎም። ሰራሕተኛታት ህጹጽ እዋን ኸአ ብበረድ ንዝተሸፈነ መንገድታት ኣብ ምጽራግ ይርከቡ። ቅድሚ ትማሊ ቀዳምን ሰንበትን ተቋሪጹ ዝነበረ መጉዓዝያ ባቡር እታ ከተማ ግን ሎሚ ሶኑይ ብከፊል ስርሑ ጀሚሩ’ሎ።
ኣብያተ ትምህርቲ ዋሽንግተን ዲሲን ከባቢኣን ተዓጽየን ኣለዋ። አብተን ሰለስተ ዓበይቲ መዓርፎ ነፈርቲ ዝተወሰነ በረራታት ምጅማሩ’ውን ክፍለጥ ተካኢሉ’ዩ። ኣብ እዋን እቲ መሸምቦባ በረድ ክሳብ 4,500 በረራታት ዝተፈላለያ መገዲ ኣየር ተቋሪጹ ምንባሩ ይፍለጥ።
ብዝተኣሳሰረ ዜና፣ ገለ ከተማታት ገማግም ባሕሪ ክፍለ-ግዝኣት ኒው ጀርሲ፣ መሸምቦባ በረድን ምዕልቕላቕ ውሕጅን ኣጋጢሙወን’ሎ።
እዚ ከምዚ ኢሉ ከሎ ምስዚ መሸምቦባ በረድ ብዝተሓሓዝ 24 ሰባት ሞይቶም ኣለው። እዚ ኣብ ምጽራይ ኩምራ በረድ ንዝነበሩን ብሕማም ልቢ ዝሞቱ ሰባትን’ውን ዝሓወሰ’ዩ።
እዚ መሸምቦባ በረድን ንፋስን ነዚ ከምዚ ዓይነት ኩነታት ኣየር ኣጋይሽ ዝኾና ከተማታት ባልቲሞር፣ ዋሽንግተንን ኒውዮርክን ለኪሙወን ኣሎ።
ከባቢ ዋሽንግተን ዲሲ ብኣስታት 76 ሰ.ሜ ኩምራ በረድ ዝተሸፈነ ኽከውን ከሎ ባልቲሞር ብ74 ሰ.ሜ፣ ኒው ዮርክ ብ68 ሰ.ሜ ምሽፋኑ ተገሊጹ። እዚ መሸምቦባ በረድን ንፋስን አብ ከተማ ኒው- ዮርክ ካብ 1869 ዓ.ም ንድሓር ንመጀመርያ ጊዜ ዘጋጠመ ከቢድ በረድ ምኳኑ’ውን ክፍለጥ ተኻኢሉ’ሎ።
በዓል ሙያ ኩነታት ኣየር ኣብ ኣኩ-ዌዘር ጃክ ቦስተን እቲ መሸምቦባ በረድ ኣብ ዝበዝሓ ቦታታት ታሪካዊ መዝገብ ምሃዙ ንድምጺ ኣሜሪካ ኣብ ዝሃቦ ሓበሬታ ገሊጹ’ሎ።
ምሉእ ትሕዝቶ አብዚ ምስማዕ ይክኣል።


text:
ኣምላኽ ንዓይ ዝገበርካኒ እንታይ እዩ? ኣነ ሰብ ቀቲለ ኣይፈልጥን እየ። ንማንም ከኣ ብዙሙት ዓሚጸ ኣይፈልጥን እየ። ፈጺመ ሰሪቐ ኣይፈልጥን እየ። ብርግጽ ንዉሱናት ሰባት ጐዲኤ እየ ግና ኣቐዲሞም ንሶም እዮም ጐዲኦምኒ። ዝገበርክዎም ከኣ ይግብኦም እዩ።
ኣምላኽ ንስኻ ካብታ ካብ ማህጸን ወላዲተይ ዝወጻኹላ መዓልቲ ጀሚርካ ኣዚኻ ኢኻ ጎዲኢካኒ። ዘዕብዩኒ ኣቦን ኣደን ኣይነበሩንን። ከም ሓደ ዘይረብሕ ጐሓፍ ካብ መዕበዪ ዘኽታማት ናብ ካልእ እንዳ ዘኽትማት ከርተት ክብል አየ ቁልዕነተይ ኣሕሊፈዮ። ማንም ዘፍቅረኒ ሰብ ኣይነበረን። ሳንዲ ጥራይ እያ እታ ብሓቂ ተፍቅረኒ ዝነበረት። ንዓኣ ኸኣ ብካንሰር የሕሚምካ ብሞት ወሲድካያ። ኣምላኽ ኣዚየ እየ ዝጸልኣካ።
ንስኻ ነታ ካብ ሰብ ንላዕሊ ዝነበረት ሞሊይ ናይ ዓርከይ ከልቢ ብመኪና ቀቲልካያ። ካብ ዋናኣ ንላዕሊ እምብዛ እያ ተፍቅረንን ሕግብግብ ትብለንን ዝነበረት። እንትርፎ ምስ እዛ ናይ ዓርከይ ከልቢ ዘዕልሎ ሰብ ኣይንበረንን። ካብ ሰባት ንላዕሊ ንዓኣ ጥራይ እየ ዝኣምን ኔረ። ኩሉ ዝባኑ ክህበኒ ንሳ ጥራይ እያ ምሳይ ኔራ። ናይ ብሓቂ ዓርከይ እዛ ኸልቢ እያ ኔራ። ንዓኣ ኸኣ ወሲድካያ። ብሰንኪ እዛኣውን ኣዚየ እየ ዝጸልኣካ።
እስከ ዘክር ሓደ መዓልቲ ኣደይ ወላዲተይ ደዊላ ኣነ ኣዴኻ እየ ንስኻ ኣይትፈልጠንን ኢኻ ግና ክረኽበካ ኣብ ከምዚ ቦታ ጽንሓኒ ኢላ ክትድውለይ? ኣደይ እንታይ ከም ዝመስል ክትርየኒ ደልያ ኔራ። ኣብቲ ዝቖጸረትኒ ቤት ምግቢ ንነዊሕ ሰዓት ተጸቤያ ክትመጽእ ግና ኣይከኣለትን። እንታይ ከም ዝዀነት እኳ ፈጺማ ኣይደወለትለይን። ክትድውለለይ ክረኽባ ደጋጊመ ናባኻ ጸሊየ። ከም ትድውለለይን ዳግማይ ክትርእየንን ግና ኣይገበርካያን።
ኣምላኸ ኣነን ሳንዲ ሕጺተይን ኣዚና ኢና ንፋቐር ኔርና። ዘመን ህይወታ ኩሉ ከማይ ብመጉዳእቲ እያ የሕሊፋቶ። ንሳ ንዓይ ትርድኣለይ ኣነ ኸኣ ንዓኣ እርድኣላ ኔረ። ገንዘብ ምስ ረኸብናን ምስ ኣዋህለልናን ከኣ ቐልጢፍና ክንምርዖ መደብ ኔሩና። ምስኣ ኣብ ዝህልወሉ ግዜ ኩሉ ነገረይ እየ ዝርስዕ። ጭንቀተይን መጉዳእተይን እኳ ኣይዝክሮን። ንዓኣ እውን ኣምላኽ ወሲድካለይ። ኣምላኽ ንዓኣ ስለ ዝወሰድካለይ ንዘልኣለም ክጸልኣካ እየ። ስለምንታይ ክትመወት ፈቒድካ?
ምሸት ምሸት ናባይ ስመይ እናጸወዓት ድምጻ ክሰምዕ ጥራይ ይብህግን ይሓልምን ኔረ። በጃኻ ዋላ ብመንፈስ ግለጸለይ ኢለካ ንስኻ ግና ኣይሰማዕካንን። እሳ ምሳይ ኣብ ጎነይ ከምዘላ ይፈልጥ እየ ንስኻ ግና ክርኣያ ኣይፈቐድካለይን። ኣምላኽ ብሓቂ ጨካን ኢኻ።
እስከ ኣብዛ ዓለም ዝግበር ዘሎ ግዕዘይን ሕማቕ ነገርን ረኣዮ። ሰባት ካብ ባዶ ተበጊሶም ንሓድሕዶም ይቃተሉ። ሰባት ኣብ ሕማቕ ነገር ይወድቁ። ሰባት ክሳብ ክንድዚ ክጨኻኸኑ ስቕ ኢላካ ምርኣይካ ከመይ ዘይትግደስ ኣምላኽ ኢኻ? ህጻናት ብጥሜት ይሞቱ ብሕማም ሰባት ይቐዝፍ። ሰባት ካብ ሃያምኖት ተበጊሶም ኣምላኽ ገነት ከእትወና እዩ ኢሎም ንሓድሕዶም ክጨፋጨፈ ይውዕሉ። እዚ ጽላለ እዩ። ኣምላኽ ንስኻ እውን ዘይትግደስ ኢኻ።
ትዝክር ዶ ኣምላኽ ሓደ ግዜ ናብ ቤተ ክርስትያን ከይደ ምሳኻ ክዘራረብ ከለኹ? ብሓቂ ኣሎኻ ዲኻ ወይ ሰባት ከም ዘለኻ ክኣምኑ ስለ ዝደለዩ እዮም ዘሎኻ እስከ ብሓቂ ህያው እንተ ኾንካ ርእስኻ ግለጸለይ መረጋግጺ ናይ ህላውነትካ ሃበኒ ኢለ ተንበርኪኸ ኣበርቲዔ ጸልየ ንስኻ ግና ምንም መልሲ ኣይሃብካንን። ምንም ነገር ከኣ ኣይኮነን። ብርግጽ ንስኻ የሎኻን። እንተ ትህሉ ኔርካ ሽዑ ሹዑ ምመለስካለይ ኔርካ። ፈራሕ ኣምላኽ ዲኻ? ወይ ድማ ኣነ ዘይረብሕ ኮይነካ ርእስኻ ክትገልጸለይ ኣይደለኻን?
መዓረ ክንደይ ከም ዝጐዳእካኒ ክትፈልጥ ደልየካ። ከምቲ ዝጐዳእካኒ ኸኣ ክጐድኣካ ደልየ። ካብቲ ናተይ ዝኸፈኣ መጉዳእቲ ኸኣ ክበጽሓካ ተመንየ። ኣነ እዚ ዘሎኒ መጉዳእቲ ክበጽሓኒ ይግብኣኒ ድዩ? ስለምንታይ ናብዛ ዓለም ክመጽእን ክውለድን ጌርካኒ? ብኸምዚ ከርፋሕ ህይወት ክመርሕ መታን ድዩ? ብጣዕሚ ጨካን ኢኻ።
ናይ ሃይማኖት ሰባት ብሰንኪ ሓጥያተይ ኣብ መስቀል ከም ዝሞትካ እዮም ዝዛረቡ። ካብ ሞት ከም ዝተንሳእካን ናብ ሰማይ ከኣ ከም ዝዓረግካን እዩም ዝእውጁ። ሓራይ ደሓን እቲ ሓቂ ከምዚ እንተ ዀይኑ ስለምንታይ ደኣ እሞ ንሳንዲ ኣፍቃሪተይ ካብ ሞት ዘይተተንስኣ? እቶም ናይ ሃይማኖት ሰባት ንቡዙሓት ሰባት ካብ ሕማሞም ከም ዝፈወስካ እዮም ዝዛረቡ እሞ ደኣ ስለምንትያ ንሳንዲ ኣፍቃሪተይ ቅድሚ ሙማታ ዘይትፍውሳ? ክትፍውሳ ሓቲታትካ እያ ግና ኣይፈወስካያን። ንማንም ሰብ ዝፈወስካ ኣይመስለንን። ከም ዝሞትካ እውን ኣይኣምንን እየ። ከም ዘሎኻ እውን ኣይኣምንን እየ። እቶም ናይ ሃይማኖት ሰባት ገንዘብ ክረኽቡ ኢሎም ዝተጣበብዎ ጽውጽዋይ እዩ እምበር ሓቅነት የብሉን። ንዓይ ከምኡ እዩ ዝመስለኒ።
ንዓኻ ስለ ዝጸላእኩኻስ ናብ ገሃንም እሳት ክትሰድኒ ማለት ድዩ? ካብዚ ዘለኽዎ ገሃንም ዝኸፍእ ገሃንም ካልእ እንታይ ኣሎ? ኣምላኽ ኣነ ፈጺም ክነብር ኣይደልን እየ። በቃ መጉዳእተይ ዓቢ እዩ። ቃንዛይን ሕማመይን ክጻወሮ ኣይክእልን እየ። ከምቲ ኣነ ዝተጐዳእክዎ ክትጉዳእ ይደልየካ እየ። ዋላ ይጎዳእ ንስኻ ፈጺምካ ኣይትግደስን ኢኻ ሓቀይ ዶ ኣምላኽ?
መልሲ ኣምላኽ ኮነ ነዚ ሰብ እዚ እንታይ ይኸውን?
ፉቑር ወደይ ንዓኻን ከማኻን ዝኣመስሉ ሰባት ዘፍስሶ ዘለኹ ንብዓት እንተ ትርእዮ ብሰንኪ ከማኻን ከማኻ ዝኣመስሉ ዝጸልኡኒ ሰባት ልበይ መዓረ ክንደይ ሞግዳእቲ ከም ዘለዎ እንተ ትፈልጥ ብርግጽ እንተ ዝርድኣካ...
ፉቑር ወደይ ዘሎካ መጉዳእትን ቁስልን ገና ከይተፈጠርካ ከሎኻ ከም ዝፈልጦ ትፈልጥ ዶ? ብሰንኪ ዘሎካ መጉዳእትን ስቓይን ዝሕጎስን ዝፍሳህን ዶ ይመስለካ? ብቓንዛኻ ዝሕጎስ እንተ ደኣ መሲሉካ ተጋጊኻ ኣሎኻ።
ኣብዛ ምድሪ ክንደይ ክፍኣት ከም ዘሎ ዘይፈልጥ ዶ መሲሉካ? ንዕኡ ዘይርኢ ዕውርዶ መሲልካ? እዚ ኽፍኣት እዚ ንሓዋሩ ክቕጽል ስቕ ኢለ ዶ ዝርእዮ ይመስለካ? ብፍጹም ! ነዚ ክፍኣት ዝቋጻጸረሉ መንገዲን መደብን ኣሎኒ። ነቶም ኣብ ምድሪ ዝነብሩ ዘለዉ ሰባት ኣብ ቃለይ ዝኣተኹሎም ተስፋ ኣሎ እዩ። ከምቲ ዝኣተኽሎም ቃል ከኣ ከምኡ ክኸውንን ክፍጽሞን እየ። ሰባት ብዛዕባ መጽሓፍ ቁዱስ ዝብልዎ ጥራይ ኣይትስማዓዮም ባዕልኻ ንገዛእ ርእስኻ ኣንብቦ። ዕላማይ ንዓኻ እንታይ ምኻኑ ካብኡ ርኸቦ። ብኸመይ ጌረ ንርኽሰት እዛ ምድሪ ከም ዘጽርዮ ኸኣ መደብይ ከመይ ምኻኑ ከተስተውዕሎ ኢኻ።
ትፈልጥ ዶ ንዓይ ክትጸልኣኒ ከተፍቅረኒ ክትኣምነኒ ከይትኣምነኒ ምርጫ ከም ዝሃብኩኻ? ስለምንታይ ኮነ እየ እዚ ነጻ ምርጫ እዚ ሂበካ ትፈልጥ ዶ? ከሳቕየካ ኢለ ድየ? ወይ ከም ሓደ ባምቡላ ኣነ ክትኣምኖ ዝደለኹኻ ጥራይ ከም ትኣምን ክገብረካ ኢኻ እትደሊ? እዚ እሞ ፍቕሪ ኣይኮነን። ሓቐኛ ፍቕሪ ንሰባት ዝደለይዎን ዝኣመንሉን ክመርጹን ክኣምኑን ዕድል ምሃብ እዩ። ብሓይሊ ንኽኣምኑ ምግባር ግና ፍቕሪ ኣይኮነን።
እስከ ሕሰብ ንሳንዲ ካብ ካንሰራ እንተ ዝፍውሳ ንዓይ ምጽላእካ መቋረጽካ ወይ ዶው ዶ መበልካ? ብፍጹም ከም ዘይተቋርጾ ይፈልጥ እየ። ዘዕብዩኻ ወለዲ ስለ ዘይነበርኹ ብሰንኪ እዚ ንዓይ ካብ ንእስነትካ ከም ትጸልኣኒ ይፈልጥ እየ። እቲ ሓቂ እንተ ዝግለጸልካ ንጽልኢ ተምልኾ ኢኻ ዘሎኻ። ጽልኢ ኣምላኽካ እዩ። ግና ንስኻ ኣይፈለጥካዮን። ክትጸልኣኒ መሰል ከም ዘሎካ ሓቲትካኒ ኣነ እውን እዚ መስልን ምርጫን ሂበካ እየ። ንዘልኣለም ክትጸልኣኒ መሰል ኣሎካ ህይወት ግና ድሕሪ ሞት ኣይተብቅዕን እያ። ንዘልኣለም ክትጸንሕ እያ። ኣነ ኣይሑሱን እየ። እዚ ዘሎካ ጽልኢ ክሳብ ዘልኣለም ምሳኻ እንተ ተዓንጊጥካዮ ንዘልኣለም ለውጢ ከም ዘየሎ ፍለጥ። ነዚ ዘሎካ ጽልኢ መመሊሱ ከዕብዮ እንተ ዘይኮይኑ ኣይቅንሶን እዩ።
ብዝሓት ንጽልኦም ኣብ ትሕተይ ኣግዚኦሞ እዮም ንስኻ ከኣ ከምኡ ክትገብር ይግብኣካ። እዚ ውሳኔ እዚ ቅድሚ ሞትካ ክትውስን ይግብኣካ። ኣነ ሎዕሊ ግምት ኣእምሮኻ ዝዀነ ተኣምራት ኣብ ህይወትካ ክገብር ይኽእል እየ። ነቲ ኣብ ውሽጥኻ ዘሎ ጽልኢ ቐቲለ ንህይወት ልዕሊ እቲ ንስኻ ትፈልጦን ትርድኦን ኣዚያ ውቅብቲ ምዃና ከርእየካ እየ። ቕድሚ ሕጂ ተረዲኢካዮ ብዘይትፈልጥ መንገዲ ንህይወት ክትርድኣን ከተስተማቕራን ኢኻ። ምሳይ ምዝራብ ከመይ ዓቢ ክብረት ምኻኑ ተረዲእካ ንዓይ ምእማን ከኣ ካብ ህይወት ቡሉጽ ነገር ከም ዝወጽእ ክትርዳእ ኢኻ። ኣነ ኣይሕሱን እየ። ኣነ ተኣምራት ዝገብር ናይ ተኣምራት ኣምላኽ እየ። ግና ሰብ ንዓይ ምጽላእ ክሓድጎ ንዓኻ ኰነ ንኻልኦት ኣይግድድን እየ። ኣነ ንዓይ ክትጸልኣኒ ዀነ ከተፍቅረኒ ሓይሊ መሰልን ምርጫን ሂበካ እየ። እቲ ወደይ ኣብ መስቀል ዝገበሮ ግብሪ እንታይ ምኻኑ ክትፈልጥ ክሳብ ዘይሓተትካንን ሓገዘይ ከኣ ክሳብ ዘይደለኻ እዋን ከተፍቅረኒ ብፉጹም ኣይትኽእልን ኢኻ። ብዛዕባ እዚ ጉዳይ እዚ ክትፈልጥ ወይ ክትሰምዕ ከም ዘይትደሊ ይፈልጥ እየ ይኹን እምበር ነፍሲ ወከፍ ሰብ ብመንጸር እዚ ወደይ ኣብ መስቀል ዝገብሮ ግብሪ ዝህቦ ግብረ መልሲ እዩ ዝፍረድ። እዚ ኸኣ ቅድሚ ምስራት ዓለም ዝተመደበ እማመ እዩ። ሓባቢለ ናባይ ከምጻካ ይኽእል እየ ግና እዚ ፍቕሪ ኣይኮነን።
ንዓይ ከተፍቅረኒ ትፈርሕ ዲኻ? ወይ ካብ ናዓይ ምፍቓር ንላዕሊ ንዓይ ምጽላእካ እዩ ዘሕጉሰካ? ገዛእ ርእሰይ ነቶም ዘፍቁሩንን ከሕጉሱኒ ኸኣ ዝደልዩ እየ ዝገልጽ እምበር ነቶም ዝጸልኡኒ ኣይኮኑን። ኣነ ኸኣ ከምቲ ናትካ ስሚዒት ከም ዘሎኒ ፍለጥ።
እቲ ምርጫ ናትካ እዩ ፉቑር ውደይ። ናተይ ምርጫ እንታይ ምኻኑ ይፈልጥ እየ። ኣነ ካብ ጥንቲ ጀሚረ ብዛዕባኻ ዝሓስቦ ኩሉ ሰናይን ባህ ዘብልን ጥራይ እዩ። ኣብ ህይወትካ ኣትየ ብተኣምራታዊ መንገዲ ልዕሊ እቲ ንስኻ ትግምቶ ተኣምራታዊ ፍጥረት ጌረ ክልውጠካ ከተፍቅደለይ ይደሊ። ኣነ ካብ ሒዝካ ዘሎ ገመድ ጽልኢ ሓራ ጌረ ንፈጣሪኻ ከም ተፍቕሮ ክገብረካ ይደሊ። ካብዛ ምድሪ ምስ ሓለፍካ ንዓይ ገጽ ንገጽ ርኢኻ ብዓቢ ሓጎስ ክትርእየኒ እምበር ገጽካ ተጨማዲዱ ብጽልእን ነድርን ክትርእየኒ ኣይደልን እዚ ንዓይ እንታይ ሓጎስ ከምጻለይ እዩ? ንስኻ እውን ኣብ መንግስተይ ንዓይ ዝጸልኡ ከም ዘይኣትዉ ምስ ፈለጥካ እኳ ደኣ ብኣንጻሩ እቶም ዝጸልኡኒ ኣብ ናይ ገሃንም መንግስቲ ከም ዝኣትዉ ምስ ፈለጥካ እንታይ ኮን ክትብል ኢኻ? እዚ ነገር እዚ ንዓይ ከም ዘየሓጉሰኒ እንተ ትፈልጥ ከመይ ጹቡቕ ኔሩ። ኣብታ መንግስቲ ጸልማት ቅድሚ ምእታውካ ስቓይ ነፍሲ ከመይ መሪር ምኻኑ እንተ ተስተውዕል ፉቑር ወደይ። ኣብታ ዘልኣለማዊ ሓጎስን ፍስሃን ዕረፍትን እምበር ስቓይን ምረትን ዘይብላ መንግስቲ ክትህልው እዩ ድሌተይ ፉቑር ወደይ
በጃኻ ወደይ ካብ ጽልእኻን ሓርቖትካን ተመለስ። ግዜ ከይተወደኣ ከሎ ናባይ ተመለስ። በጃኻ ፉቑር ወደይ
ምንጪ http://www.precious-testimonies.com/Exhortations/f-j/Hate.htm
ኣምላኽ! ኣነ ኣዚየ ዝጸልኣካ ኣነ ኣምላኽ ግና....
Typography
- Font Size
- Default
- Reading Mode


text:
ኣብ ማቴ 6=13 ጎይታና የሱስ ከምዚ ኢልና ክንጽሊ ምሂሩና " ካብ ክፉእ ኣድሕነናን እምበር ናብ ፈተና ኣይትእትዎና" ሓቀኛ ቅድስና ውጺኢት ናይ ቃልሲ እዩ ፥ናብ ኣብ ኩርሲ ኢዱ ኣጣሚሩ ኮፍ ዝብልን፣ ኣብ ዓራት ኮይኑ ብናይ ሓሳባት ዕንባባ ናብ ሰማያት ዝኸይድ ክርስትያን ኣይመጽእን እዩ ቁዱሳት እንኸውን ምስ ፍትወታት ስጋናን ሰይጣን ምስ እንቃለስ ጥራይ እዩ ።
ከምዚ ኢሉና ምናልባት ንሓትት ንኸውን "ስይጣን ንቅድስናን ክሳብ ክንድዚ ከልካሊ ካብ ኮነ ኣምላኽ ስለ ምንታይ ዘይጥፋኦ? እቲ መልሲ ሰይጣን ኣብ መንፈሳዊ ዕቤትና ከም ኣገድሲ ክግለጽ ይክኣል ከም ሓዊ ወርቂ ንምኹላዕ ኣድላዪ ዝኾነ ፥ጭዋዳታትና ተረርቲ ዝኾኑ ንዕኦም ዝብድሆም ነገር ክረኽቡ ከለው እዩ፥ እንተ ዘይክይኑ ሮጎድትን ስሩዕ ዘይኮነ ኣካላት ሒዝና ኢና እንተርፍ ፥ኣብ መንፈሳዊ ዓለም ክኣ ከምኡ ንመንፈሳዊ ህይወትና ዝብድሃና ክንረክብ የድሌና ፥ስለዚ እዩ ክኣ ኣምላኽ ሰይጣን ክፍትነና ዘፍቅደሉ።
ኣዳም የዋህን ዘይጓዳእን እዩ ነይሩ ኮይኑ ግን የዋህን ዘይጓዳእን ሙዃን ቅድስና ኣይኮነን ኣዳም የዋህ ኮይኑ ሙሉእ ዘመኑ ቁዱስ ከይኮነ ምጸንሔ እንተ ዘይፍተን ነይሩ ፣የዋህ ዘይጓዳእ ሙዃን ኩነት ጸጊዒ ዘይምህላው እዩ፥ ካብዚ ኩነት ጸግዒ ዘይብሉ ኣውንታዊ ቁዱስ ንክኸውን ኣዳም ምርጩኡ ክለማመድ ነይርዎ ፥ከምዚ ክብል ነይርዎ "እምቢ" ንፈተና፥ "ሕራይ" ንኣምላኽ በዚ ጥራይ እዩ ቁዱስ ክኸውን ዝኽእል በዚ ውን ክፍተን ነይርዎ ሕማቕ ዕድል ኮይኑ "እምቢ " ንኣምላኽ ኢሉ።
ጎይታና የሱስ ውን ከምዚ ከማና ብኹሉ ነገር ተፈቲኑ እዩ (እብ 4=15) ግናኸ እቲ ፍልልይ ኣብ ሞንጉኡን ኣዳምን ዝነበረ ጎይታ ኩሉ ግዜ "እሺ" ንኣምላኽ ይብል ብምንባሩ እዩ እቲ ዓይነት ሰብኣይ ክኾኖ ዘሎዎ ኩሉ ሰብ ኣምላኽ ዝደልዮ የሱስ ምእዛዝ ብስቅያቱ ክምሃር ነይርዎ ፈተና ገጢምዎ ሲዒሩ ኽኣ በዚ ኽኣ ፍጹም ኮይኑ "ወዲ እኳ ኽነሱ፡ በቲ እተሰቀዮ ስቅያት ምእዛዝ ተማህረ። ከም መዓርግ መልከጼዴቅ ብኣምላኽ ሊቀ ካህናት ተሰምዩ፡ ፍጹም ምስ ኰነ ኸኣ፡ ነቶም ዚእዘዝዎ ዘበሉ ኵላቶም ንናይ ዘለኣለም ምድሓኖም ምኽንያት ኰኖም" ስለዚ እዩ ኽኣ የሱስ ንደቀመዛሙርቱ ከምዚ ኢሉ "ካብቲ ኽፉእ ክትሕልዎም እምበር፡ ካብ ዓለም ከተውጽኦም ኣይኰንኩን ዝልምን ዘሎኹ (ዮው 17=15) ደቂ መዝሙሩ ካብቲ ኣብ ዓለም ዘሎ ጸቕጥን ፥መከራን፥ፈተና እንተ ዝውሰዱ ነይሮም ቅዱሳት ክኾኑ ከም ዘይክእሉ ጎይታ ፍጹም ይፈልጥ ነይሩ እዩ ፥ ኣብ ሞንጎ ፈተናን ሓጥያትን ዘሎ ፍልልይ ክንፈልጥ ይግባእ እዩ፥እንተ ድኣ ብዝርኣናዮ ኣጋጣሚ ብሓደ ነገር እንተ ተፈቲና እዚ ሓጥያት ኣይኮነን።
ብሓጥያት ስለ ዝተፈተና ኣምላኽ ከም ገበነኛታታ ኣይቆጽረናን እዩ፥ ግናኸ ብርግጽ ንፈተና ክንቋወም የድሌና እዩ ፥ ከምቲ ሓደ ሰብ ዝበሎ "ንይዕዋፍ ብልዕሊ ርእሰይ ከይበራ ክኽልክለን ኣይክእልን እየ ግናኸ ኣብ ጸግረይ ሰፈር ከይሰርሓ ክኽልክለን ይኽእል እየ " ፈተና ናባኻ ከየመጽእ ክትክልክሎ ኣይትኽእልን ኢኻ ኮይኑ ግን ኣብ ኣእሙሮኻ ከይቅመጥ ክትከላኸሎ ትኽእል ኢኻ።
ቃል ኣምላኽ ማዕረ ክንደይ ብርቱዓት ሙኳናንኽንፈልጥ ብዙሕ ፈተናታት ከጋጡሙና እዮም ኢሉ ኣይምህርን እዩ ፥ኣይኮነን፣ ካብ ፈተና ክንሃድም ኣሎና፥ ጳውሎስ ንጢሞቴዎስ ካብቲ ዝፍትኖ ነገራት ክሃድም ነጊርዎ እዩ "ካብ ትምኒት ጕብዝና ህደም፡ ምስቶም ብንጹህ ልቢ ንእግዚኣብሄር ዚጽውዕዎ ኸኣ ኣሰኣሰር ጽድቅን እምነትን ፍቕርን ሰላምን ስዓብ(2 ጢሞ 2=22) ካብ ፍቕሪ ገንዘብ ክንሃድም ኣሎ፥ናብ ብእትገብሮ እቲዛሮቦ ንጾታዊ ርክብ እትዕድመካ ሰበይቲ ህደም፥ካብ ዝኾነ ነገር ካብ ኣምላኽ ንክርሕቐካ ዝመርሓካ ዘበለ ህደም።
ኣረኣእያና ኣብ ልዕሊ ፈተና ናይ ሓጥያት ከምዚ ክኸውን ኣሎዎ " ካብዚ ፈተና ኣዚየ ርሒቐ ክኸደሉ ክሳብ ዝኽእል ርእሰይ ክሕሉ ኣሎኒ" ከም ንእሽተይ ቆልዑት ኣብ ገምገም ጸድፊ ከይወደቑ ምእንቲ ክኸዱ ክሳብ ክንደይ ክስጉሙ ከም ዝኽእሉ ዝፍትኑ፥ ወይ ባቡር እናተጓዓዘት ከላ ከይሃረመቶም ክሳብ ክንደይ ደው ክብሉ ይኽእሉ ፥ እዚ ነገር ዝኾነ ወላዲ ንውሉዱ ዝመኽሮ ኣይኮነን ፥ንደቅና ካብ ከምዚ ዓይነት ሓደጋታት ክርሕቑ ኢና እንነግሮም እንምዕዶምን ፥ ኣምላኽ ዝነግረና ውን እዚ እዩ።
እዚ ሕቶ ብሓቂ ማለት " ኣቦ ኣዚዩ ዝኸብደኒ ፈተና ንኽገጥመኒ ኣይትፍቀድ" እዚ ኣውያት ናይ ሓደ ስጋኡ ዱኹም ሙኳኑ ዝፍልጥ እዩ፥ ከም እውን በቐሊሉ ክወድቕ ከም ዝኽእል ዝተረድኤ እዩ ካብዚ ጸሎት ተመሪሕና " ኣብ ፈተና ኣይትእትወና እዚ ማለት ኣዚዩ ከቢድ ካብ ዝኾነ ንዓና" እዚ ሕቶ እዩ ፥"ካብ ክፉእ ኣድሕነና " " ናባኻ ኣቕርበና " ስለዚ እዚ ጸሎት "ካብ ክፉእ ናባኻ ኣቕርበና " ማለት እዩ ኣምላኽን ክፉኡን ብክልተ ዝተፈላለዩ ማዕዝን እዮም ዝስሕቡና፥ ከምዚ ንብል ኣሎና ማለት እዩ " ኣቦ ኣብ ስጋይ ናብ ክፉእ ይስሓብ ከም ዘለኹ ይስምዓኒ ኣሎ ግናኸ ብኸምዚ ክከይድ ኣይትሕደገኒ ፥ናብዚ ክፉእ ኢደይ ክህብ ኣይደልን እየ ፥በጃኻ ናብ ናትካ መንገዲ ስሓበኒ" እምብኣር እዚ ሃረርታን ጽምኣትን ናብ ኣምላኽ ክትቀርብ ምድላይ ኣዚዩ ጠቓሚ ረቛሒ እዩ ፣ዓወት ኣብ ልዕሊ ሓጥያት ዘሎዎ ህይወት ንምንባር።
ሓደ ምኽንያት ስለ ምንታይ ኣብ ሮሜ 6=13 ዘሎ ተስፋ "ትሕቲ ጸጋ እምበር፡ ትሕቲ ሕጊ ስለ ዘይኰንኩም፡ ሓጢኣት ኣይመልከኩምን እዩ " ዝብል ኣብ ብዙሓት ክርስትያናት ተፈጻምነት ዘይረክብ ኣብ ሙዓሙቕ ልቦም ካብ ሓጥያት ሓራ ክኾኑ እኹል ጽምኣት ስለ ዘይብሎም እዩ፥ከምዚ ኢሎም ኣይእውዩን እዮም " ዎ፡እግዚኣብሄር ብዝኾነ ዋጋ ካብ ሓጥያት ኣናግፈኒ" ነዚ ነገር ጽምኣት የብሎምን ፥በዚ ነገር ኣዚዮም ሓሚሞም እንተ ዝኹኑ ናብ ኣምላኽ ከናግፎም ምስ የእወዩ ነይሮም ግናኸ ሓጥያት ልክዕ ከም ሕማም ሙኳኑ ኣይስምዖምን እዩ ፥ስለዚ ኣይገርምን እዩ ብሓጥያት ተሳዒሮም እንተ ተረፉ።
ኣብ ዘጽኣት 2=23-25 ቃል ኣምላኽ ከምዚ ይብል " ኰነ ድማ፡ ድሕሪ ብዙሕ መዓልቲ ንጉስ ግብጺ ሞተ። ደቂ እስራኤል ከኣ ካብ ባርነቶም እተላዕለ እህህ በሉ፡ ጨርሑ ድማ። እቲ ኣውያቶም ብዛዕባ ባርነቶም ከኣ ናብ ኣምላኽ ደየበ። ኣምላኽ ድማ ቍዝማኦም ሰምዔ፡ ኣምላኽ ከኣ ነቲ ምስ ኣብርሃምን ምስ ይስሃቅን ምስ ያእቆብን ዝኣተዎ ኺዳን ዘከረ። ኣምላኽ ድማ ናብ ደቂ እስራኤል ረኣየ፡ ኣምላኽ ከኣ ህልዋቶም ፈለጠ" ብዛዕባና ግዲ ዝገብር ከምዚ ናይ እስራኤላውያን ዝገበርዎ ምስ እንገብር እዩ ፥ ብልዑል ሃረርታ ኣብ ሓጥያት ክንናገፍ ክንእዊ ምስ ጀመርና እዩ ኣምላኽ ከምዚ ዝብል "ብምሉእ ልብኹም እንተ ደሌኹምንስ፡ ክትደልዩኒ ክትረኽቡኒውን ኢኹም" (ኤር 29=13) ።
ከም መምርሒ እዩ ኣብ መጽሓፍ ቅዱስ ካብ ኣምላኽ እንቕበሎ ዝኾነ ክቡር ነገር ነዚ ክንጸምኦን ክደልዮን ኣሎና ቀዳምነት በዚ እዩ ክኣ ነቲ ዝተዋሃበና ብግቡእ ከነድንቖ እንምሃር ፥ስለዚ ኣምላኽ ክሳብ እንጸምኦን ሃረር እንብሎን ይጽበየና ኣሎ ፥ሽዑ እዩ ኽኣ ኣምላኽ ነቲ ሃረር እንብሎ ዝህበና። ህይወት ክርስትና ቃልሲ ኣንጻር ሰይጣን እዩ ኣብዚ ቃልሲ ክኣ ሰይጣን ናቱ ሰለይቲ ኣብ ውሽጥና ኣሎዎ እዚ ኽኣ ስጋ እዩ ፥ስጋና ኣብ ጎኒ ጸላኢና ዝስለፍ ካብ ኮነ ኣብቲ ምስ ሰይጣን እንቃሎሶ ዘይንድምዕ ምእንቲ ክንከውን ኩሉ ዝተኻኣሎ ይሰርሕ እዩ፣ እዚ ነገር ፍጹም ኣይትረስዕ ፥በዚ ምኽንያት ክኣ እዩ ሰይጣን ክንስዕሮ እንተድኣ ኮይና ፥ ካብ ስጋ ክንናገፍ ሃረር ክንብል ዘድሌና ።
ብዙሓት ክርስትያናት ኣሎዎ ከምዚ ኢሎም ዝጽልዩ "ዎ ኣምላኽ ካብ ሰይጣንን ሰባት ክጎደኡኒ ዝፍትኑ ካብ ክፉእ ሰውረኒ" ግናኸ ኩሎም እዞም ሰባት ነቲ ትምኒታት ስጎኦም ምምጋብ እናቐጸሉ ንቶም ናይ ጸላኢ ሰለይቲ ድሌታት ስጋና ማለት እዩ ኩሉ ዝደልዮ ስለ ዝህብዎ ፥ በዚ ኽኣ ኣምላኽ ካብ ክፉእ ከናግፎም ኣይክእልን እዩ ፥ስለዚ መጀመርያ ካብ ፍትወታት ስጋ ክንናገፍ ሃረር ንበል፤ ሽዑ ንሰይጣን ክንስዕር ዝቐለል ነገር ይኸውን ፥ በዚ ክኣ ሰይጣን ይኹን ኣጋንንቲ ብሓንቲ ነገር ከም ዘይትንኩፉና ክንርዳእ ኢና።
ካብ ክፉእ ኣድሕነና እምበር ኣብ ፈተና ኣይትእትወና
Typography
- Font Size
- Default
- Reading Mode


text:
Radio Erena: 14 September 2017
ወራሲ ዓራትን ሚኒስተር ምክልኻልን ንግስነት ስዑዲ ዓረብ መሓመድ ቢን ሳል ማን ኣብ እስራኤል ምስጢራዊ ዑደት ከምዘካየደ ማዕከናት ዜና እስራኤል ኣቃሊዐን።
መሓድ ቢን ሳልማን ኣብቲ ዝሓለፈ ሰሙን ናብ እስራኤል ዘካየዶ ምስጢራዊ ዑደት፣ ብዛዕባ ጸጥታ ዞባ ማእከላይ ምብራቕ ብዝምልከት ምስ ሰበ ስልጣን እስራኤል ከምዝተዘራረበ’ውን ገሊጸን።
ክሳብ እዚ እዋን’ዚ ብወግዒ ንእስራኤል ከም ሃገር ዘይተቀበለትን ምስ እስራኤል ከኣ ዝኾነ ዓይነት ዝምድና ዘይብላን ስዑዲ ዓረብ፣ ብወራሲ ዓራት ዝምራሕ ላዕለዋይ ሉኣኻ ብምስጢር ናብታ ሃገር ምስዳዳ፣ ኩነታት የመን፣ ቀጠር፣ ሶርያ፣ ኢራንን ካልእ ጉዳያት ማእከላይ ምብራቕን ከቢድ ሻቕሎት ፈጢሩላ ምህላዉ ዘገንዝብ ምዃኑ ተንተንቲ ፖለቲካ የመልክቱ።
እቲ ስልጣን ካብ ኣቡኡ ክርከብ ምዃኑ ዝግለጽ ዘሎ ወራሲ ዓራት መሓመድ ቢን ሳልማን ናብ እስራኤል ብምስጢር ዑደት ምክያዱ፣ ኣብ ሃገራት ዓረብ ኣዛራቢ ኮይኑ እኳ እንተሎ፣ መንግስቲ እስራኤል ግና ዛጊት ዝኾነ መግለጺ ወይ ርእይቶ ኣይሃበሉን።
ደገፍቲ ንግስነት ስዑዲ ዓረብ ዝኾና ማዕከናት ዜና ብወገነን፣ እዚ ኣብ ማእከላይ ምብራቕ ዝዝርጋሕ ዘሎ ሓበሬታ፣ ዑደት ወራሲ ዓራት ናብ እስራኤል ብቀጠር ዝተማህዘ’ዩ ብምባል፣ በንጻሩ፣ ኣቐዲሙ ናብታ ኣይሁዳዊት ሃገር ዝበጽሐ ላዕለዋይ ልኡኽ ንግስነት ቀጠር’ዩ ክብላ ይጣበቓ ኣለዋ።
ኣብ መንጎ ስዑዲ ዓረብን ቀጠርን ተፈጢሩ ዘሎ ዲፕሎማስያዊ ምስሕሓብ፣ ነቲ ብቀደሙ’ውን ርግኣት ዘይነበሮ ዞባ ማእከላይ ምብራቕ ናብ ዝበኣሰ ወጥሪ ክሸሞ ከምዝኽእል መጠንቐቕታታት ክቀርብ ጸኒሑ’ዩ።
=============================


text:
ንሰለስት ሃገራት ኣፍሪቃ ዝዓምም ዑደት ንምክያድ፡ ሚኒስተር ጉዳያት ወጻኢ ኣመርካ ኣንቶኒ ብሊንከን ትማሊ ሰንበት ኣብ ደቡብ ኣፍሪቃ ኣትዮም ኣለዉ። ብሊንከን ኣብ ቀዳማይ መዓልቲ ዑደቶም ኣብታ መበቆል ነልሰን ማንዴል ዝዀነት ሰዌቶ በጺሖምን ሎሚ ሰኑይ ድማ ርክቦም ምስ ላዕለዎት ሰብ-መዚ እታ ሃገር ቀጺሎምን።
ዑደት ብሊንከን ንደሞክራሲያዊት ረፓብሊክ ኮንጎ፡ ርዋንዳን ደቡብ ኣፍሪቃን ዝሓቘፈ’ዩ። ከም መግለጺ ክፍሊ ጉዳያት ወጻኢ ኣመሪካ፡ እቶም በዓል ስልጣን ናብዘን ሃገራት ዑድት ዘካዪዱሉ ዘለዉ ምኽንያት፡ ኣመሪካ ሓያሎ ናይ ንግዲን ካልእ ወሰንቲ ጽምዶን ኣብዘን ሃገራት ስለ ዘለዋ’ዩ።
ኣንቶኒ ብሊንከን ቀዳማይ ናይ ደቡብ ኣፍሪቃ መደቦም ናብቲ ብስም ብሄክቶር ፔተርሶን ዝጽዋዕ ናይ ሰዌቶ ቤተ-መዘከር’ዩ ነይሩ። ወዲ-12 ዓመት ሄክቶር ኣብቲ ናይ 1976 ዕግርግር ሰዌቶ ብሓይልታት ኣፓርታይድ ዝተቐትለ ጸሊም’ዩ። እቲ ሰልፊ ኣንጻር ምልኪ ውሑዳን ጸዓዱ ዝዓለመ ኰይኑ፡ ኣብ እዋኑ፡ ስእሊ ቅትለት ሄክቶር ብዙሕ ኣዛሪቡን ንግፍዒ ስርዓት ኣፓርታይ ኣርእዩን።
ነቲ ቤተ-መዝከር ድሕሪ ምዕዛብ ብሊንከን ኣብ ዝሃቡዎ ቃል፤“ዛንታ ሄክቶር ምስ ናይ ሕቡራት መንግስታት ኣመሪካ ታሪኽ ዝመሳሰልን ንሓያሎ ፍጻመታት ቃልሲ ጸለምቲ ንማዕርነት ዘዘኻኽርን’ዩ። ደቡብ ኣፍሪቃ ብብዙሕ መልክዓቱ ዘደንጹ ፍሉይ ዛንታ ኣለዋ። ሓደ ብዛዕባ’ዚ ቤተ-መዘከር ዘተባብዕ ዛንታ ድማ ንኣሽቱ ብዛዕባ ክገብሩዎ ዝኽእሉ ለውጢ ዘርኢ ምዃኑ’ዩ”ኢሎም።
ሎሚ ሰኑይ ብሊንከን ምስ ሚኒስተር ጉዳያት ወጻኢ ደቡብ ኣፍሪቃ ናለዲ ፓንዶር ኣብ በበይኑ ዛዕባታት ዘተኰረ ርክብ ኣካዪዶም።
ዑደት እቶም ሚኒስተር ጉዳያት ወጻኢ ብቐንዱ ንድምጾ ኣመሪካን ኣፍሪቃን ዝምልከት ኰይኑ ኣብ ጉዳይ ለውጢ ክሊማ፡ ውሕስነት መግቢ፡ ጸጥታን መዳያት ጥዕናን ዝሓቘፈ ዝርርብ ምስ ሚንስተር ጉዳያት ወጻኢ እታ ሃገር ፈጺሞም።
ኣብ ዑደት ብሊንከን ሓደ ካብቶም ላዕለዎት መዘራረብቲ ዛዕባታት ምስ ወራር ዩክሬንን ምምዝባል ቀረባት እኽሊን’ውን ዝምልከት’ዩ።
ነቲ ብሰንኪ ወራር ሩስያ ኣብ ልዕሊ ዩክሬን ተፈጢሩ ዘሎ ምምዝባዕ ቀረባትን ቅልውላው መግቢን ንምድጋፍ፡ ኣመሪካ ንሃገራት ኣፍሪቃ ዝውዕል ናይ ክልተ ቢልዮን ዶላር ሓገዝ ተመባጺዓ ኣላ። እዚ ብክፍሊ ጉዳያት ወጻኢ አመርካን መሻርኽቲ መንግስታዊ ኣካላትን ተቐሪቡ ዘሎ ሓገዝ ንረፓብሊክ ማእከላይ ኣፍሪቃ፡ ደሞክራሲያዊት ረፓብሊክ ኮንጎ፡ ኢትዮጵያ፡ ኬንያ፡ ማሊ፡ ሞዛምቢክ፡ ናይጀሪያ፡ ሶማል፡ ደቡብ ሱዳንን ኡጋንዳን ዝውዕል’ዩ።
ብሊንከን ድሕሪ ዑደት ሚንስተር ጉዳያት ወጻኢ ሩስያ ሰርገይ ላቭሮቭ ኣብ ኣፍሪቃ ይፍጸም ብምህላዉ፡ ተዓዘብቲ ነቲ ኣህጉር ብኽልተ ተቓርንቲ ወገናት ንምኽሳባ ዝግበር ዘሎ ሃቐነ ክብሉ ይገልጹዎ ኣለዉ። እዚ ምናልባት ናብ እዋን ዝሑል ኲናት ዝነበረ ወገናት ምኽሳብ ከም ዘዘኻኽር ድማ እቶም ተዓዘብቲ ይምጕቱ። ብሊከን ኣብ ዑደቶም ብዛዕባ’ዚ ተሓቲቶም ኣብ ዝሃቡዎ ምላሽ፡ ዕላማኦም ፖለቲካዊ ጽልዋ ንምፍጣር ዘይኰነስ፡ እታ ኣህጉር ምስ ኣመሪካ ዘተኣሳስር ስትራተጃዊ ረብሓታት ከም ዘለዋ ብምዝኽኻር፡ ንዕኡ ንምትርናዕ’ዩ ክብሉ ገሊጾም። ብሊንከን ወሲኾም፡ ድሕሪ ውሑዳት ዓመታት ልዕሊ ፍርቂ ካብ ህዝቢ ኣፍሪቃ ትሕቲ 25 ዓመቱ ከም ዝኸውን መጠን እታ ዝነኣሰትን ብሩህ መጻኢ ዘለዋን ኣህጉር ከም ዝገብራ ኣመልኪቶም። ወሲኾም እቶም ሚኒስተር ጉዳያት ወጻኢ ኪንዮ ህሉዊ ፖለቲካዊ ኣቃውማታት፡ ሓያሎ ዘተኣስስሩ ነባሪ ጉዳያት ከም ምህላዎም መጠን ዕላማ ዑደቶም ብዕኡ ንምሕያል ምዃኑ መሊሶም።


text:
ግድብ ህዳሰ፡ ኢትዮጵያ ንጸብጻብ መራኸቢ ብዙሓን ግብጺ ነጺጋ
ሚኒስትሪ ጉዳያት ወጻኢ ኢትዮጵያ፡ መራኸቢ ብዙሓን ግብጺ ካልኣይ ገጽ ምምላእ ግድብ ህዳሰ ኣመልኪቶም ንዝዘርግሕዎ ዜና ነጺጉ።
ኣብ ዝሓለፉ መዓልትታት ብርክት ዝበሉ ማእከናት ዜና ግብጺ "ኢትዮጵያ ዝወጠነቶ መጠን ማይ ክትዓቁር ኣይከኣለትን" ዝብል ጸብጻባት ምዝርግሖም ይዝከር።
ሓደ ካብቶም ማእከናት ዜና ዝኾነ 'ኢጅፕት ኢንዲፐንደንት'፡ ሚኒስተር ማይ ጸዓትን መስኖን ኢትዮጵያ፡ ካልኣይ ዙር ምምላእ ማይ እቲ ግድብ ብዕውት መገዲ ተፈጺሙ እዩ ዝበሎ "ሓሶት እዩ" ዝብል ጸብጻብ ኣቕሪቡ ነይሩ።
ኣፈኛ ሚኒስትሪ ጉዳያት ወጻኢ ኢትዮጵያ ኣምባሳደር ዲና ሙፍቲ ግና 'ኢትዮጵያ ዝደለየቶ መጠን ማይ ኣይዓቖረትን' ዝብል ጸብጻብ ሓሶት እዩ ኢሉ። እቲ ኣምባሳደር ወሲኹ፡ ቅድሚ ሕጂ'ውን ኢትዮጵያ ንህንጸት እቲ ዲጋ ኣብ ዝጀመረትሉ፡ ሓሶት እዩ ዝብሉ ገለ ኣካላት ምንባሮም ኣረዲኡ።
እቲ ዲጋ ኣብዚ እዋን ሒዝዎ ዝርከብ መጠን ማይ ክንደይ ምዃኑ ዝተሓተተ እቲ ኣምባሳደር፡ መጠን እቲ ማይ ክንደይ ምዃኑ ከም ዘይፈልጥን እቲ ጉዳይ ንሰብ ሞያ ማይ ዝምልከት ምዃኑን ተዛሪቡ።
"እቶም ነቲ ግድብ ዝሃንጹ ዘለው ሰባት ከም ዝነገሩና እንተኾይኑ ካልኣይ ዙር ምምላእ ማይ ከም ዝተዛዘመን ኣብ ቀረባ እዋን እቲ ኤለክትሪከ ዘመንጩ ተርባይነራት ስራሕ ከም ዝጅምርን እዩ" ኢሉ።
ብዘይካ'ዚ ኢትዮጵያ ንህንጸት ግድብ ህዳሰ ዛዚማ ብመሪሕነት ሕብረት ኣፍሪቃ ናብ ዝግበር ዝርርብ ንምምላስ ድልውቲ ምህላዋ ሓቢሩ።
ካብ ስዑዲ ዓረብ ዝምለሱ ኢትዮጵያውያን
መንግስቲ ኢትዮጵያ ኣብ ስዑዲ ዓረብ ኣብ ዝተፈላለየ ጸገማት ንዝነበሩ ልዕሊ 41,000 ዜጋታቱ ናብ ሃገሮም ከም ዝመለሰ ኣምባሳደር ዲና ገሊጹ።
ክሳዕ ሕጂ ነቶም ዜጋታት ንምምላስ 130 በረራታት ከም ዝተኻየደ'ውን እቲ ኣፈኛ ሚኒስትሪ ጉዳያት ወጻኢ ሓቢሩ።
መንግስቲ ኢትዮጵያ 40,000 ዜጋታቱ ናብ ሃገሮም ንምምላስ ወጢኑ እኳ እንተነበረ ተግባራት ምፍንቓልን ናብ ጸገማት ምቕላዕን ብምውሳኹ ቁጽሪ ናብ ሃገሮም ዝምለሱ ሰባት ከም ዝዛየደ እቲ ኣምባሳደር ገሊጹ።
"መንግስቲ ስዑዲ ዓረብ ኣብ ልዕሊ ዜጋታት ዘውርዶ ምስቓይ ደው ከብሎ ዲፕሎማስያዊ ስራሕቲ ይካየድ ኣሎ" ኢሉ።
ብኻልእ ወገን ኣብ ደቡብ ኣፍሪቃ ብዝተኸስተ ዕግርግር ንብረቶም ዝዓነወን ዝተሰረቖምን ኢትዮጵያውያን ከም ዘለውን ጉድኣት ዝበጽሖም ሕክምናዊ ክንክን ይግበረሎም ምህላውን ተዛሪቡ።
ኣብዚ ቅንያት ኣብ ደቡብ ኣፍሪቃ ብዝተላዕለ ዕግርግር ህይወቱ ዝሓለፈ ኢትዮጵያዊ ከም ዘየሎ ዝሓበረ እቲ ኣምባሳደር፤ ነቲ ኩነታት ኣብ ደቡብ ኣፍሪቃ ዝርከብ ኤምባሲ ኢትዮጵያ ብቕርበት ይከታተሎ ምህላው ኣብሪሁ።


text:
ቀዳማይ ሚንስትር ሃይለማሪያም ደሳለኝ ትማሊ ሓሙስ ንኣባላት ቤት ምኽሪ ወከልቲ ህዝቢ ዝሃቡዎም መልስታት ምስ ናይታ ሃገር ክውንነት ዝሰማማዕ ኣይኮነን ኢሎም ክልተ ተቓወምቲ ውድባት ኢትዮጵያ ወቂሶም።
ኣባላት ኣመራርሓ ውድባት መላእ ሓድነት ኢትዮጵያን ናይ ኦሮሞ ፌደራሊስት ኮንግረስን ንድምጺ ኣሜሪካ ኣብዝሃብዎ ርእይቶ ቀዳማይ ሚንስትር ሃይለማሪያም ካብ ዝሓለፈ ሒደት ኣዋርሕ ኣብታ ሃገር ይርኣይ ንዘለው ዘይምርግጋእን ግጭታትን ዝሃቡዎም መልስታት ከምዝሕዘኖም ገሊፆም።
ፀሓፊን ሓላፊ ርክብ ህዝብን መኢኣድ ኣቶ ኣዳነ ጥላሁን ብወገኖም ከምዚ ኢሎም።
“ሕዚ እታ ሃገር ኣብ ማንታ መንገዲ እያ ትርከብ፤ኣብ ምፍራስን ኣብ ምቕፅልን።ኣብ ጉዳይ ሃገር የገድስኒ እዩ ዝብል ዝኾነ ይኹን ኢትዮጵያዊ ኣሳቲፉ፡ኢህወዴግ ናብ ሰላም ከምፅአና ይፅበ ነይረ።ንሶም ግን ነቲ ጉዳይ ኣቕሊሎም እዮም ርእዮምዎ።እቲ ዝገርም ብንግዲ ጫት፣ፀሊም ዕዳጋን ዶላርን ዝተለዓለ ገይሮም እዮም ርእዮሞ።”
ናይ ኦሮሞ ፌደራሊስት ኮንግረስ ምኽትል ኣቦ መንበር ኣቶ ሙላቱ ገመቹ ብወገኖም ካብ ቀዳማይ ሚንስትር ሃይለማሪያም ደሳለኝ ዝተረዳእኹዎ መንግስቲ ዓቕሚ ከምዘይብሉ እዩ ኢሎም።መንግስቲ ክወስዶ ኣለዎ ዝበሉዎ ድማ ከምዚ ክብሉ ይዛረቡ።
“በዚ መልክዕ ሕጊ ኣብዘይብሉ፣መንግስቲ ኣብዘይብሉ ሃገር ጉልበተኛታት ከምዚ ከምዝገብሩ እዩ ተራእዩ ዘሎ።ክቡር ቀዳማይ ሚንስትር ከምዚ ዓይነት ግብረ መልሲ ምቕራቦም መንግስቶም ዓቕሚ ከምዘይብሉ ብግልፂ ዘርኢ እዩ።”
ኣቶ ሙላቱ ገመቹ ብተወሳኺ ብሕገ መንግስቲ ኣብ እትመሓደር ሃገር ናይቲ ስርዓት ኣፈፀምቲ ኣካላት ክሰርሑ እንተድኣ ዘይክኢሎም፣ኣይክኣልኩን፣ካብ ዓቕመይ ንልዕሊ እዩ ክብሉ ነይሩዎም ኢሎም።


text:
ዋንነታ ናይ ሳይፕረስ ዝኾነት ናይ ንግዲ መርከብ ኣብ ክልተ መራኽብ ዝጉዓዙ ዝነበሩ 72 ስደተኛታት ካብ ማእከላይ ባሕሪ ምድሓና ሓደ ትካል ግብረ ሰናይ ኣውሮጳ ገሊጹ።
እቲ ኣብ ብርሊን ዝመደበሩ ዘይመንግስታዊ ትካል ግብረ ሰናይ ኤስኦኤስ ሜዲተራኒ ቀዳም መጋቢት 3, 2018 ኣብ ክልተ መራኽብ ተጻዒኖም ዝጉዓዙ ዝነበሩ 72 ስደተኛታት ምድሓኖም ገሊጾም። ብመሰረት ሓበሬታ አባላት እቲ ትካል 30 ካብቶም ስደተኛታት ሓገዝ ረኺቦም ድሕሪ ምድሓኖም እቶም ዝተረፉ 42 ብካልእ ንእሽተይ ጀልባ ምህዳሞምን ድሒሮም ብሓለዋ ባሕሪ ሊብያ ከምዝተረኽቡ ሓቢሮም።
ካብቶም 30 በቲ ኣውሮጳዊ ትካል ሓገዝ ዝረኸቡ ስደተኛታት 14 አላይ ዘይብሎም ህጻናት ምዃኖምን ዝበዝሑ ድማ ካብ ሃገራት ምዕራብ ኣፍሪቃ ዝመጹ ምኳኖም ተገሊጹ።
ብመሰረት ካብቶም ዝደሓኑ ዝተረኽበ ሓበሬታ 21 ሰባት ምጥሓሎምን ካልኦት 90 ዝኾኑ ድማ ብሓለዋ ባሕሪ ሊብያ ናብ ትሪፖሊ ምምላሶም ሓቢሮም።
ካብ ወርሒ ሓምሊ ጀሚሩ ቁጽሪ ካብ ሊብያ ተበጊሶም ማእከላይ ባሕሪ ብምቁራጽ ኣውሮጳ ዝበጽሑ ስደተኛታት ምጉዳሉን ብሕቡራት ሃገራት ዝሕገዝ መንግስቲ ሊብያ ኣብ ዘይሕጋዊያን ኣስገርቲ ምቁጽጻር ክገብር ጸቕጢ ይግበረሉ ከምዘሎን ኢጣልያ’ውን ብወገና ሓለዋ ባሕሪ ሊብያ ስደተኛታት ቅድሚ ምብጋሶም ኣብ ምዕጋት ዝገብርዎ ጻዕርታት ዝተፈላለየ ሓገዝ ከተበርኽት ምጽንሓ ይፍለጥ።
ብተወሳኺ ኢጣልያ ኣብ መዳጎኒ ስደተኛታት ሊብያ ኣብ ዘይሰብኣዊ ኩነታት ንዝጸንሑ ስደተኛታት ካብ ሊብያ ናብ ኢጣልያ ክተጣየስ ምጅማራ ይግለጽ።


text:
ማእከላይ ባይቶ ውድብ ሓድነት ንዲሞክራሲያዊ ለውጢ ኣኼባ ኣካይዱ
ማእከላይ ባይቶ ውድብ ሓድነት ንዲሞክራሲያዊ ለውጢ ኣኼባ ኣካይዱ
ትማሊ ዕለት 10 ሕዳር 2019 ማእከላይ ባይቶ ውድብ ሓድነት ንዲሞክራሲያዊ ለውጢ (ውሓዲለ) ኣኼባ ኣካይዱ። ኣፈ ባይቶ ኣቶ ሓምድ ድራር ኣብ መኽፈቲ ኣኼባ፡ ኩነታት ህዝብን ሃገርን ኤርትራ በጺሕዎ ዘሎ ደረጃ፡ ምስ ኣብ ከባቢና ዝኸይድ ዘሎ ምዕባለታት ብኸመይ ክጸልዎ ይኽእል ንዝብል ሕቶታት፡ ኩሉ ሸነኻቱ ንውድብ ሓድነት ንዲሞክራሲ ለውጢ ይኹን ንደላይ ፍትሒ ህዝብናን ደምበ ተቃውሞናን ከኣ ብሓፈሻ ወሪዱና ዘሎ ከቢድ ጾር ንምፍታሕን መላኺ ስርዓት ንምእላዩን ኣብ ዝካየድ ቃልሲ ቀሊል ከም ዘይኮነ ኣብሪሁ። ብምቅጻል ነዚ ከበድቲ ጾር ንምፍታሕ ሓያል ቃልሲ ንምክያድ ብወገና ዝጠልቦ፡ ሕቶ ህዝብና ንምምላስ ጸኒዕና፡ ሓቢርና፡ተወሃሂድና ብዓቕምና ምቅላስ ማዕዱ ክንጥምት፡ መጻኢታትና ክንግንዘብ እዋናዊ ምዃኑ ገሊጹ።
ኣብ’ቲ ዝቀረበ ኣጀንዳታት ብፍላይ ንጸብጻባት ስርሓት ፈጻሚት ሽማግለን፡ ከምኡ ኣብ ዝተፈላልየ ዓውዲ መጽናዕቲ ይኹን ንፍሉይ ዕማም ዝተመዛ ሽማግለታት ኣብ ምቛምን፡ ነተን ድሮ ቆይመን ዘለዋ ከኣ ኣብ’ቲ ዘካይድኦ ዘለዋ ኣኼባታት ተወሳኺ ጸብጻባት ንባይቶ ቀሪቡ።
ድሕሪ ጸብጻባት፡ ማእከላይ ባይቶ ውሓዲለ ነቲ ዝቀረበ ጸብጻባት ሓጋዚ’ዩ ንዝበሎ ዝተፈላልየ ሓሳባትን ሕቶታት ብምቅራብ ነዊሕ ክትዓት ኣካይዱ። ኣንጻር ምልካዊ ስርዓት ብሓድነት ተጀሚሩ ንዘሎ ጉዕዞ ውድብ ክሳብ ዓወት ክበጽሕ ደገፉ ብምግላጽ፡ ኩሉ ኣባል ውድብ፡ ኣባል ማእከላይ ባይቶን ቤት ጽሕፈታት ፈጻሚት ሽማግለ ንዝካየድ ስርሓት ዝግበር ርክባት ብቀጻልነት ክህሉን ሓላፍነቱ ክወስድ ከም ዘለዎ ዘትዩ። ኣብ’ቲ ክሳብ ሕጂ ዝተበጽሐን ዝተዓመመ ስርሓት ውድቡ ከኣ ኣተባቢዑ።
ዘለኣለማዊ ክብርን ዝኽርን ስውኣትና
ዜናን ሓበሬታን ውድብ ሓድነት ንዲሞክራሲያዊ ለውጢ
11 ሕዳር 2019


text:
እቲ ድርቂ ዝኸፍአ ምዃኑ ዝሓበረ እቲ ቤት ጽሕፈት ን10.2 ሚሊዮን ዜጋታት ዘድሊ ህጹጽ ረድኤት መግቢ ዝኸውን ገንዘብ ከምዘይተረኽበ ኣፍሊጡ’ሎ።ብድርቂ ኣብ ዝተጥቕዑ ከባቢታት ኣብ ቀረባ ዑደት ዝገበሩ ሓደ ላዕለዋይ ሓላፊ ዓለምለኸ ትካል ረድኤት ልምዓት ዩናይትድ ስቴትስ ካብ 1977 ዓ.ም ዝኸፍአ ስለዝኾነ ህጹጽ ሓገዝ ከምዘድልይ ኣተሓሳሲቦም።
ናይ በልጊ ዝናብ ምጥፍኡን ክስተት ኤል-ኒኞን እዋን ምህርቲ ኢትዮጵያ ተዛቢዑ ይርከብ።ተጸበይቲ ዝናብ ሓረስቶትን እንስሳት ብምርባሕ ዝናበሩን ክጻወሩዎ ዘይኽእሉ ደርቂ ኣጋጢሙዎም’ሎ። ኣስታት 10.2 ሚሊዮን ሰባት ተጸበይቲ ሓገዝ ኮይኖም ኣለው።
ኣብ ዝሓለፈ ታሕሳስ ወግዓዊ ዝኾነ ሰነድ ረድኤት ሰብኣዊ ሓገዝ ከምዝሓበሮ ናይዞም ዜጋታት ናይ ሓደ ዓመት ድልየት ንምምላእ 1.4 ቢሊዮን ዶላር ወይ 25 ቢሊዮን ብር የድሊ።
ቤት ጽሕፈት ሰብኣዊ ሓገዝ ሕቡራት መንግስታት ሎሚ ከምዝሓበሮ ግን እዚ ገንዘብ እዚ ብዝተማልአ ስለዘይተረኽበ እዩ ነቲ ክፍተት ተፈጢሩ ስለዚ ነዚ ንምምላእ መሻርኽቲ ሰብኣዊ ሓገዝ ን90 መዓልታት ዝጸንሕን ንናይ ኢትዮጵያ ድርቂ ምላሽ ህጹጽ ሓገዝ ንምሃብን ወፍሪ ጀሚሩ’ሎ።
ብመሰረት መብርሂ ኣብ ኢትዮጵያ ናይ ሕቡራት መንግስታት ናይ ሰብኣዊ ሓገዝ ኣተሓሓባባሪ ኣሁና ኡኑቺ ንምንቕስቓስ እቲ ወፍሪ ምስ ክብደትን ስፍሓትን እቲ ደርቂ ዝመጣጠን ሓገዝ ንኽግበር ዝዓለመ እዩ ።
ኣብዚ ሰሙን ኣብ ኢትዮጵያ ዑደት ዝፈጸሙ ኣብ ናይ ዩናይትድ ስቴትስ ዓለምለኸ ረድኤት ልምዓት/USAID/ ዳይረክተር ቤት ጽሕፈት ሓደጋ ወጻኢ ዳይሬክተር ጀረሚ ኮነንዳይክ እቲ ድርቂ ካብ ናይ 1977 ዓ.ም ዝኸፍአ ምዃኑ ተዛሪቦም።
‘እቲ ድርቂ ዝለዓለ እዩ።ኣብቶም ዝሓለፉ 50 ዓመታት ካብ ዘጋጠሙ እቲ ዝበኣሰ እዩ።ትማሊ ኣብ ትግራይ ኣብ ዘበጻሕናሉ እዋን ብህይወቶም ሪኦሞ ዘይፈልጡ፣ብብዙሕ መልክዑ ካብ 1997 ዓ.ም ዝኸፍአ ምዃኑ ምስ ዝነገሩና ብዙሓት ሰባት ተዘራሪብና ኣለና።እዚ ኮይኑ ግን ዘስዕቦ ሓደጋ ከም ናይ 1977 ዓ.ም ክኸውን ከምዘይብሉ ንርዳእ ኢና።ምኽንያቱ ድማ ቀዳማይ እቲ ድርቂ ይመጽእ ከምዘሎ ንፈልጥ ነይርና።ዩናይትድ ስቴትስ፣መንግስቲ፣ለግስቲ መሻርኽትናን ምላሽ ንምሃብ ክዳለው እዮም ጸኒሖም።’
ስለዝኾነ ናይ ዩናይትድ ስቴትስ መጠን ሓገዝ ብምውሳኽ ናይ ሓደጋ ድጋፍ ምላሽ ዝህብ ጉጅለ ከምዝተልእኸ ገሊጾም።
ሚስተር ጀረሚ ብተወሳኺ ዋላ’ዃ እዚ ድርቂ እዚ ዝኸፍአ ክኸውን ዝኽእል እንተኾነ እውን ነዚ ንምምካት ቅድሚ 30 ዓመታት ካብ ዝነበረ ኣዚዩ ዝለዓለ ብቕዓት ኣለና ኢሎም ።
ህጹጽ ረድኤት መግቢ ካብ ዘድልዮም 10.2 ሚሊዮን ሰባት ብተወሳኺ ዝኸፍአ ጸገም ቀረብ መግቢ ዘለዎምን ብፕሮግራም ሴፍትኔት ዝሕገዙን ኣስታት 8 ሚሊዮን ኢትዮጵያዊያን ከምዘለው ገሊጾም።
እቶም ፕሮግራማት ጎኒ ንጎኒ ምክያዶም ኣብ ናይ ረድኤት ስራሕቲ ተጽዕኖ ኣየሕድርን እውን ኢሎም።
እዚ ሎሚ ሎሚ ዝተጀመረ ወፍሪ ብኣቆፃፅራ ኣውሮፓዊያን 20 ሰነ 2016 ዓ.ም ዝዛዘም ኮይኑ ክንደይ ገንዘብ ከምዝእክብ ግን ኣይተሓበረን።ክሳብ ሎሚ ካብ መንግስትን ካብ መሻርኽትን 758 ሚሊዮን ዶላር ከምዝተረኸበ ግን ተጠቒሱ’ሎ።
ምሉእ ትሕዝቶ ኣብዚ ምስማዕ ይክኣል።


text:
"ጋሻ ኣለና ተዳለዉ" ምምሕዳራት ኤርትራ
ህዝቢ ኣስመራ፡ ባጽዕ፡ ከረንን መንደፈራን ንጽባሕ ሰንበት ዝኣቱ ጋሻ ክቕበሉ ካብ ሰዓት 7:30 ንግሆ ኣትሒዞም ናብ ጎደናታት ክውጽኡ ብምምሕዳራት ከምእተሓበሮም ምንጭታትና ሓቢሮም። መንእሰያትን ተምሃሮን ነበርቲ ምምሕዳራት ከባቢ ዕዳጋ ሓሙሰን ፓራዲዞን ድሮ ንኢትዯጵያውን ኣጋይሽ ንምቕባል ባነራትን ታቤላታትን ክጽሕፉ ከምዝጀመሩ እውን ተፈሊጡ።
ነበርቲ ከረን ግን ጋሻ ከምዝመጽእ እምበር እቲ ጋሻ መን ምዃኑን መዓስ ከምዝኣቱን ከምዘይተግሩ ገሊጾም።
ይኹን እምበር ኣብዘን ዝተጠቕሳ ከተማታት ባንዴራ ኤርትራን ኢትዮጵያን ብሓባር ተሰቒሉ የምበልብል ስለዘሎ እቲ ጋሻ እቲ ኣብ ቀረባ እዋን ንኣስመራ ክበጽሕ ምዃኑ ምንዮቱ ዝገለጸ ቀዳማይ ሚኒስተር ኢትዮጵያ ዶክተር ኣቢይ ኣሕመድ ክኸውን ከምዝኽእል ይሕብሩ።
ትማሊ፡ ዓበይቲ ስነጥበባውያን ኤርትራ " ጋሻ'ለኪ ኣስመራ" "ንሰላም ብሰላም" ዝብልን ካልእን ግጥምታት ኣብ ገጻት ፌይስ ቡኮም ለጢፎም።
ምስ ህሉው ፖለቲካውን ዲፕሎማሲያውን ኩነታት ኢትዮ ኤርትራ ብምዝማድ ከኣ፡ ካብ ውሽጢ ሃገር ዘዘራረብናዮም ሰባት እቲ ጋሻ ዶር ኣቢይ ኣሕመድን መሳርሕቱን እዮም ክኾኑ ዝኽእሉ ይብሉ።
ምንጭታትና እቲ ንኤርትራ ዝመጽእ ጋሻ ቀዳማይ ሚኒስተር ኢትዮጵያ ዶ/ር ኣብይ ኣሕመድ ክኸውን ከምዝኽእል እኳ እንተገለጹልና፡ ክሳብ ሕጂ ካብ ብመንግስቲ ኤርትራ ይኹን መንግስቲ ኢትዮጵያ ግን ዝተዋህበ ወግዓዊ መግለጺ የለን።
እቲ ጋሻ እንታይ ዓይነት መጓዓዝያ ከምዝጥቀምን በየን ከምዝኣቱን እውን ዛጊት ዝተፈልጠ ሓበሬታ የሎን።
ታሪኻውን ፖለቲካውን ፍጻመታት ኣብ ርክብ ኢትዮጵያን ኤርትራን
- 24 ግንቦት 1993: ኤርትራ ብ99.8% ድምጺ ህዝበ ውሳነ፡ ከም ናጻ ሃገር ናጽነታ ኣዊጃ፡ ኣብ ሕቡራት ሃገራት ከም ናጻ ሃገር ብወግዒ ተፈሊጣ ኣንዴራኣ ኣብ ቀጽሪ ውድብ ሕቡራት ሃገራት ተሰቂላ
- 6 ግንቦት 1998: ኲናት ዶባት ኢትዮ ኤርትራ ጀሚሩ።
- 1998-2000: ኲናት ዶባት ኢትዮ ኤርትራ ቀጺሉ፡ ብክልቲኡ ሸነኽ ኣስታት 70,000 ሰባት ሞይቶም።
- 18 ሰነ 2000: ኲናት ደው ናይ ምባል ስምምዕ ተፈሪሙ።
- 12 ታሕሳስ 2000: ውዕል ኣልጀርስ ተፈሪሙ።
- 13 ሚያዝያ 2002: ኮሚሽን ዶብ ኢትዮ-ኤርትራ "ናይ መወዳእታን ቀያድን" ብይኑ ሂቡ።
- ለካቲት 2002: ሃገራዊ ባይቶ ኤርትራ ንድፊ ሕጊ ምቛም ፖለቲካዊ ሰልፍታት ኣጊዱ።
- ሕዳር 2005: ባይቶ ጸጥታ ውድብ ሕቡራት ሃገራት፡ ኢትዮጵያን ኤርትራን ነቲ ናይ 2000 እማመ ሰላም እንተዘይተቐቢሎም እገዳ ከምዝግበረሎም ሐሓቢሩ።
- 2 ሚያዝያ 2018: ኣብዪ ኣሕመድ ቀዳማይ ሚኒስትር ኢትዮጵያ ኮይኑ ቃለ መሓላ ኣብ ዝፈጸመሉ ዕለት ምስ ኤርትራ ዘሎ ኩነታት ብሰላም ክፈትሖ ከምዝደሊ ብዕሊ ገሊጹ።
- 5 ሰነ 2018፡ ፈጻሚ ስራሕ ኢሂወደግ ንስምምዕ ኣልጀርስን ብይን ኮሚሽን ዶባትን ብዘይ ቅድመ ኩነት ከምዝቕበሎ ገሊጹ።
- 20 ሰነ 2018፡ ፕረዚደንት ኢሳይያስ ኣፈወርቂ ልኡኽ ናብ ኣዲስ ኣበባ ከምዝሰድድ ገሊጹ።
- 26 ሰነ 2018፡ ብሚኒስተር ወጻኢ ጉዳያት ኤርትራ ኣቶ ዑስማን ሳልሕን ሓላፊ ፖለቲካዊ ጉዳያት ህዝባዊ ግንባር ንዲሞክራስን ፍትሕን ኣማኻሪ ፕረዚደንትን ኣቶ የማነ ገብረኣብን ዝምራሕ ልኡኽ ኤርትራ ናብ ኣዲስ ኣበባ ኣትዩ።


text:
ክንደይ ዝኣክል ኣልኮላዊ መስተ ክሰቲ ይኽእል?Hur mycket alkohol kan jag dricka? - tigrinska
ሕቶ
ወዲ 19 ዓመት እየ። ኣብ ግዜ ምሸት መታን ክድቕስ ክኽእል ዝበዝሕ ግዜ ቢራ ይሰቲ። ብጣዕሚ ጽብቕ ድማ ይሰርሓለይ። ኣይሰክርን እየ፣ ድቃስ መታን ክመጽኒ ቁሩብ ጥራይ እየ ዝረጋጋእ። ንኣካላት ከይሃሰኹ ክሳዕ ክንደይ እየ ክሰቲ ዝኽእል?
ምላሽ
ኣነ ከም ዝመስለኒ ብፍጹም ኢኻ ክትሰቲ ዘይብልካ። ኵሉም ዓይነታትን ብዝሕታትን ኣልኮላዊ መስተ ካብ ጥቕሞም ንላዕሊ ንኣካላትካን ንድቓስን ሃስይኦም ይዛይድ። ወላ እኳ ኣብ ርእስኻ ዝተረጋጋእካ እንተመሰለካ ኣካላትካ ግና ብኸምኡ መጠን ኣይረጋጋእን እዩ። ኣልኮላዊ መስተ ክትሰቲ ከለኻ ካብ ካልኦት ዓይነታት መስተ ክትሰቲ ከለኻ ንላዕሊ ሽንቲ ይመጸካ። ኣብ ግዜ ለይቲ ክትሸይን ኢልካ ክትትስእ ከሎኻ፣ ድቓስካ ይቋረጽ ሕማቕ ድቓስ ድማ ትድቕስ።
ክትረጋጋእን ጽብቕ ክትድቕስን ዘኽእለካን ካልእ መንገዲ ኣሎ። ኣብ ክንድኡ ኵሉ ለይቲ ኣብ ሓደ ሰዓት ክትድቕስ ፈትን፣ መደቐሲ ክፍልኻ ዝሑል ሙቐት ይሃልዎ ኣብ ትጋደመሉ ጊዜ ከኣ ህድእ ዝበለ ሙዚቓ ስማዕ። ቕድሚ ምድቓስካ ኣቐድም ኣቢልካ ሞባይልካ ኣርሕቓ ኮምፑተርካ ከኣ ኣጥፍኣያ።
ከመይ ይስምዓካ ከም ዘሎ ከኣ ሕሰብ። ዘጨንቐካ፣ ዘሸግረካ ወይ ዝቖጥዓካ ነገር ኣሎ ድዩ? ከረጋግኣካ ዘይክእል? ኵሉ ግዜ ንማእከል ክንክን ጥዕና ወይ ungdomsmottagning ተወከስ ምስ ኣብኡ ዝርከብ ኣማኻሪ፣ ናይ ስነ ኣእምሮ ኪኢላ ወይ ሓኪም ክትዘራረብ ትኽእል ኢኻ። ንሶም ካብ ቢራ ንላዕሊ ክሕጉዙኻ ይኽእሉ እዮም።


text:
ናይ ውልቂ ናይ ስልጠና ሕሳብካ (CPF) ተጠቐም
እንታይ ኢዩ?
እቲ ናይ ውልቂ ስልጠና ሕሳብ (CPF) ዋላ ስራሕ ኣልቦ ኣብ ዘለኻሉ እዋን ኣብ ምሉእ ናይ ስራሕ ህይወትካ ብቑዕ ወይ መረጋገጺ ስልጠና ንምምዋል ዝቐረበልካ ድምር ገንዘብ ይውክል።
ከከም ኩነታትካ ዓመት ዓመት ኣብ ሕሳብካ ገንዘብ ክትረክብ ኢኻ።
እቲ ናይ ውልቂ ስልጠና ሕሳብ (CPF) ንዝኾነ ንጡፍ ሰብ ዝተዳለወ እዩ :
- ሰራሕተኛ
- ኣባል ሊበራል ወይ ርእሰ-ተኣማንነት ዘለዎ ሞያ
- ስራሕ ምድላይ
:ምፍላጡ ኣገዳሲ
ተጠንቀቑ፡ ብዙሕ ፈተነታት ብኣናርኪስት ንኣካውንትካ ሃክ ብምግባር ናይ CPF ክረዲትካ ንምስርቃቕ ዝግበር ፈተነታት ኣሎ። ብውልቃዊ ናይ ስልጠና ኣካውንትካ ነጻ ስልጠና ዝህብ ቃል ዝኣትወልካ ኢመይል፡ ናይ ጽሑፍ መልእኽቲ ወይ ጻውዒት መጺኡካ ድዩ? ኣይትምልስ ወይ ቴለፎን ኣይትዓጽው። ብዛዕባ ሲፒኤፍ ብተሌፎን ዝውክል መንግስታዊ በዓል መዚ የለን።
ቁጽሪ ማሕበራዊ ድሕነትካ ወይ ናይ CPF ኮዳትካ (ስም ተጠቃሚን ምልክት ቃልን) ፈጺምካ ኣይትሃብ። ናብ ኣካውንትካ ንምእታው በይንኻ ክትጸንሕ ኣለካ።
ግዳይ ምትላል ኮይንካ እንተመሲሉካ፡ ስጉምቲ ክትወስድ ትኽእል ኢኻ (ኣብ ታሕቲ ናይዚ ወረቐት ዘሎ ናይ መወዳእታ ስጉምቲ ርአ)።
ናይ ስልጠና ኣካውንትኩም ንምጥቃም፡ ናብ ወግዓዊ መርበብ ሓበሬታ moncompteformation.gouv.fr ክትከዱ ኣለኩም።
ምፍላጡ ኣገዳሲ !
: ብተወሳኺ “My training account” ዝብል ኣፕሊኬሽን ናብ ሞባይልካ (ብመንገዲ AppleStore ወይ PlayStore) ከተውርድ ትኽእል ኢኻ።
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
ናይ ኦንላይን ኣካውንትካ ፍጠር
Configurez votre étape
ን CPF ናትካ ንምእታውን ንሓደ ናይ ስልጠና ኮርስ ንምምዝጋብ ዝተዋህበካ መጠን መሰላት ንምፍላጥን ፡ ኣብዚ ኪድ .
ኣብኡ ኣካውንትካ ክትፈጥር ትኽእል ኢኻ።
ቁጽሪ ማሕበራዊ ድሕነትኩም ሒዝኩም ምጹ (ንደቂ ተባዕትዮ ብ"1" ንደቂ ኣንስትዮ ድማ ብ"2" ዝጅምር 13 ኣሃዝ ዘለዎ ቁጽሪ)።
ስልጠና ድለ
Configurez votre étape
ኣካውንትካ ምስ ተፈጥረ፡ መጠን ናይ ስልጠና መሰልካ ክትዕዘብ ትኽእል ኢኻ፡ ድሕሪኡ ድማ ስልጠና ክትደሊ ትኽእል ኢኻ።
ምፍላጡ ኣገዳሲ!
: ኣብ ሓደ ዓመት ሞያዊ ንጥፈታት ዝተረኽበ መሰል ስልጠና ኣብ ቀዳማይ ሰሚስተር ናይቲ ዝቕጽል ዓመት ይምደብ።
ስልጠና ንምድላይ ኣብዚ ገጽ ክትከዱ ትኽእሉ ኢኹም .
ብተወሳኺ ንኣማኻሪ ሞያዊ ምዕባለ ንዓኻ ዝሰማማዕ ስልጠና ኣብ ምምራጽ ሓገዝ ክትሓትት ትኽእል ኢኻ። ሞያዊ ኩነታትካ ንምግምጋም ብነጻ ክዕጅበካ እዩ።
ኣማኻሪ ንምርካብ ኣብዚ ኪዱ።
ምፍላጡ ኣገዳሲ !
: ንናይ ምዝዋር ፍቓድ (ፍቓድ B) ንምምዋል CPF ክትጥቀም ትኽእል ኢኻ። ፍቓድ ምርካብ ንሞያዊ ፕሮጀክትካ ንምትግባር ኣበርክቶ ክገብር ኣለዎ።
ንሓደ ስልጠና ተመዝገቡ።
Configurez votre étape
ናይ ስልጠና ኮርስ ምስ ረኸብካ ካብቲ ናይ ስልጠና ወረቐት ክትምዝገበሉ ትኽእል ኢኻ።
ምፍላጡ ኣገዳሲ !
: ንኽትምዝገብ ዝሕግዘካ ምስልታት ዘለዎ ትምህርቲ ንምርካብ ኣብዚ ጠውቕ ።
ብድሕሪኡ ካብቲ ናይ ስልጠና ትካል መልሲ (ኣወንታዊ ወይ ኣሉታዊ) ክትረክብ ኢኻ።
ምፍላጡ ኣገዳሲ ! : መጠን ናይቲ CPF ናትካ ነቲ ስልጠና ንምኽፋል እኹል እንተዘይኮይኑ፡ ሕጂ’ውን ክትምዝገብ ትኽእል ኢኻ፡ ነቲ ፍልልይ ድማ ክትከፍሎ ክትግደድ ኢኻ። ብተወሳኺ ካብ ናይ ሞያዊ ምዕባለ ኣማኻሪ ብነጻ ሓገዝ ክትሓትት ወይ ምስ ኣስራሒኻ ክትራኸብ ትኽእል ኢኻ።
ብድሕሪኡ ዝቅጽል
ፋይል ተረጋጊጹ
ፋይልካ ብናይ ስልጠና ትካል እንተተረጋጊጹ፡ እቲ ስልጠና ዝጅምረሉ መዓልቲ ንምውሳን ክትራኸብ ኢኻ።
ኣብ መወዳእታ እቲ ስልጠና ነቲ ስልጠና ክትግምግሞ ዕድል ክትረክብ ኢኻ።
ታዕሊመይ ስረዝ
ፋይልካ እንተተረጋጊጹን ስልጠናኻ ክትስርዞ ወይ ከተቋርጾ እንተደሊኻን፡ ከከም ምኽንያት፡ ክፋል ወይ ኩሉ ናይቲ CPF መጠን ገንዘብካ ክዕቀብ ይኽእል።
ምፍላጡ ኣገዳሲ !
: ብዛዕባ ቅድመ ኩነት ምቁራጽ ተወሳኺ ሓበሬታ ኣብዚ ክትረኽቡ ትኽእሉ ኢኹም ።
ዝተታለልካ እንተመሲሉካ
ግዳይ ናይ ምትላል እንተኾንካ፤
- ከይፈለጥካ ንስልጠና ተመዝጊብካ ኣለኻ፤
- ድሕሪ ደጊም ክትራኸብን ዝተሃርምካ ክትሓስብን ኣይትኽእልን ኢኻ፤
- መንነትካን ቁጽሪ ማሕበራዊ ድሕነትካን ንሓደ ጥርጡር ትካል ሂብካዮ።
ነዚ ቅጥዒ መሊእኩም ምስ ሕቶኹም ኣተሓሒዝኩም ናብዚ ዝስዕብ ኣድራሻ ኢመይል ብምልኣኽ ፡ dfp_mcf_gestion_signalement@caissedesdepots.fr
እቶም ዝምልከቶም ኣገልግሎታት ክምለሱ ኣብ እትጽበዩሉ እዋን፡ ገለ ጥንቃቐታት ክትገብሩ ትኽእሉ ኢኹም፤
- ሕጂ’ውን ናብ ኣካውንትካ ክትኣቱ እንተኺኢልካ ብቕልጡፍ ምልክት ቃልካ ቀይር ። ኣብ ካልኦት ተመሳሳሊ ፓስዎርድ ዝተጠቐምካሎም መርበባት ሓበሬታ እውን ክትቅይሮ ድሕር ኣይትበሉ፤
- ኣብ ናይ ስልጠና ሕሳብካ ዘሎ ሓበሬታ ምውካስን ውልቃዊ ሓበሬታኻ (ኢመይል፣ ቴሌፎን ወዘተ)ን ኩነታት ናይ ስልጠና ፋይላትካን ምፍታሽ፤
- ኩሉ ክህልወካ ዝኽእል መርትዖታት (ስም ናይቲ ስልጠና ኮርስ፡ ስም ናይቲ ስልጠና ትካል፡ ፖስታ ኣድራሻ፡ ኢመይል ኣድራሻ፡ ቁጽሪ ተሌፎን፡ ውዕላት ስልጠና ወዘተ) ምሓዝ፤
- ምኽሪ ንምርካብ ናብ መድረኽ Info Fraud ናይ ሚኒስትሪ ውሽጣዊ ጉዳያት ተወከሱ ፡ 0 805 805 817 (ናጻ ቁጽሪ)። እቲ ኣገልግሎት ካብ ሰኑይ ክሳብ ዓርቢ ካብ ሰዓት 9 a.m ክሳብ 6:30 p.m ክፉት እዩ።
- ጥርዓን ምቕራብ
- ግዳይ ምትላል ኮይንካ እንተ ዄንካ ናብ መደበር ፖሊስ ወይ ብርጌድ ጄንደርመሪ ወይ ብጽሑፍ ናብ ዓቃቢ ሕጊ ናይቲ ትምርኮሰሉ ቤት ፍርዲ ፍርዳዊ ጥርዓን ኣቕርባ ፣ ኩሉ ዘለካ መርትዖታት ኣቕርብ።
ምፍላጡ ኣገዳሲ !
: ኣብዚ መስርሕ ብማሕበር ግዳያት ፈረንሳ ብቑጽሪ 116 006 (ናጻ ጻውዒትን ኣገልግሎትን)፡ ቁጽሪ ሓገዝ ግዳያት ሚኒስትሪ ፍትሒ ብነጻ ክትዕጀቡ ትኽእሉ ኢኹም። ኣገልግሎት ኣብ ሰሙን 7 መዓልታት ካብ ሰዓት 9 a.m ክሳብ 7 p.m ክፉት እዩ።


text:
ሰለልቲ ኢራን ንኣብ ኣሜሪካ ኣምባሳደር ስዑድ ዓረብ ክቅንፅሉ ይንቀሳቀሱ ነይሮም ክትብል ኣሜሪካ ከሲሳ።
ዋና ዓቃቢ-ሕጊ ኣሜሪካ ኤሪክ ሆልደር፣ትማሊ ኣብ ዝሃብዎ ጋዜጣዊ መግለፂ፣ክልተ ኢራናውያን ብገለ ባእታታት መንግስቲ ቴህራን ተዓሲቦም ነቲ ቅትለት ንክፍፅሙ እናሰርሑ ተረኺቦም ኢሎም።
“እቲ ክሲ፣እቲ ውዲት ኣብ ኢራን ተወጢኑ፣ብኢራን ተደጊፉን ተኣዚዙን‘ዩ ዝብል።እዚ ድማ ንሕጊ ኣሜሪካን ዓለምን ዝጣሓሰ‘ዩ።ካብኡ ሓሉፉ ነቲ ዲፕሎማታት ክድፈሩ የብሎምን ዝብል ስምምዕነት ዝረገፀ‘ዩ” ኢሎም ኤሪክ ሆልደር።
እቲ ዝቀረበ ክሲ፣ክልቲኦም ኢራናውያን ንኣብ ኣሜሪካ ኣምባሳደር ስዑድ ዓረብ ዓደል ኣል-ጀብር ኣብ ዋሽንግተን ዲሲ ኣብ ዝርከብ ቤት ብልዒ ብቦምብ ንምቅንፃል ወጢኖም ነይሮም ይብል።ብዘይካ‘ዚ ኤምባሲታት ስዑድ ዓረብን እስራኤልን‘ውን ኣብ ዝርዝር መጥቃዕቲ ከምዝነበረ ይጠቅስ።
ሓደ ካብ‘ቶም ዝተጠርጠሩ ኢራናውያን፣ዜግነት ኣሜሪካ‘ውን ዘለዎ መንሱር ኣርባብስያር፣ኣብ መዕርፎ ነፈርቲ ኒውዮርክ ጆን ኤፍ ኬኔድይ ተታሒዙ‘ሎ።ጎላም ሸኩር ዝተባሃለ ካልኣይ ጥርጡር፣ኣብ ኢራን ኣባል ሰራዊት‘ታ ሃገር‘ዩ።
ዋና ዓቃቢ-ሕጊ ኤሪክ ሆልደር፣መንሱር ኣርባብስያር፣ከምዝተናዘዘን፣ተሳትፎ መንግስቲ ኢራን ኣብ‘ቲ ውዲት ብንፁር ከምዘቀመጠን ጠቂሶም።
እዚ ከምዚ‘ሉ ከሎ፣መንሱር ኣርባብስያር፣ጉጅለ ሓሽሽ ንኣምባሳደር ዓደል ኣል-ጀበይር ኣብ ቤት ብልዒ ዋሽንግተን ዲሲ ብቦምብ ንክቀትልዎ 1.5 ሚልዮን ዶላር ክንከፍል ኢና ከምዝበሉን፣ዕርቡን ሚእቲ ሽሕ ዶላር ከምዘትሐዙን ገሊፁ‘ዩ ይብል ካብ ቤት ፍርዲ ዝተረኽበ ሰነድ።
ኣሜሪካ ንኢራን ተሓታቲት ንምግባር ትወስዶም ስጉምቲታት ገና ብንፁር ኣይተፈልጠን ዘሎ።ምንስቲር ወፃኢ ኣሜሪካ ሂለርይ ክልንተን ኣብ ዝሃበኦ ሪኢቶ፣ንኢራን ዝያዳ ንምንፃል ዲፕሎማስያዊ ፃዕሪታት ይቅፅል‘ሎ ኢለን።
ናይ ኢራን ፕረዚደንታዊ ኣማኻሪ ኣብ ዝሃብዎ ሪኢቶ ግና፣ኣብ‘ቲ ዝዝረበሉ ዘሎ ውዲት ኢራን ኢድ የብላን።ዕላማ‘ቲ ክሲ ካብ‘ቲ ኣሜሪካ ኣጋጢሙዋ ካብ ዘሎ ቁጠባዊ ቅልውላው ትኹረት ንከይረክብ ዝተማሃዘ‘ዩ ኢሎም‘ለው።
ኣብ ቤት ምኽሪ ኣሜሪካ ግና፣ኣብ ልዕሊ ኢራን ፅኑዕ ፀቅጢ ንክፍጠር ዝፅውዕ ድምፂ‘ዩ ተቃሊሑ።ካብ ዴሞክራሲያዊ ፓርቲ ዝኾኑ ዲክ ደርበን፣ ውዲት ቅንፀላ ኣብ መርየት ዩ-ስ ምብፅሑ፣ንኣባላት ቤት ምኽሪ ኣሕሪቅዎም ኣሎ ኢሎም።
ኣብ ዋሽንግተን ኤምባሲ ስዑድ ዓረብ ኣብ ዘውፀኦ መግለፂ፣እቲ ተግባር ኣብ ልዕሊ ዓለም-ለኸ ንቡራት ዝተፈፀመ ግልፂ ጥቅዓት‘ዩ ምስበለ ገበናዊ ተግባር ንከይፍፀም ንዝተኸላኸሉ ኣሜሪካውያን ሰበ-ስልጣን ድማ ናእድኡ ገሊፁ።
2 ኢራናውያን ንኣምባሳደር ስዑድ-ዓረብ ኣብ ኣሜሪካ ንምቅንፃል ውዲት ይፍሕሱ ነይሮም ተባሂሉ
- ዜና ቪኦኤ
ዋና ዓቃቢ ሕጊ ኣሜሪካ ኤሪክ ሆልደር ነቲ ዜና ኣረጋጊፆም
ሰለልቲ ኢራን ንኣብ ኣሜሪካ ኣምባሳደር ስዑድ ዓረብ ክቅንፅሉ ይንቀሳቀሱ ነይሮም ክትብል ኣሜሪካ ከሲሳ።


text:
Uncategorized
ሰሙናዊ መግለፂ ሳልሳይ ወያነ ትግራይ
ጥቅምቲ 24/2013 ኣ.ግ ነይሩ ንሰለስተ ዓሰርተ ዓመታት ክፈሓስ ዝፀነሐ ህዝቢ ትግራይ ናይ ምፅናት ‘ፕሮጀክት’ ብዕሊ ኹናት ብምኽፋት ፀግዒ ክፍኣ-ተግባራቱ ዝገለፀ። እነሆ ድማ እዚ ዘርኢ ናይ ምፅናት ኩናት ንሓንቲ መዓልቲ እውን ደው ከይበለ ይቕፅል ኣሎ። ትማሊ 20 ነሓስ መቐለ ጥቓ SOS ኣፀደ ህፃናት ኣብ ዝርከብ መውዐሊን መፃወትን ህፃናት ከምቲ ንዘመናት ዝገበርዎ ጭካነ ዝተመልኦ ደብዳብ ነፋሪት ብምክያድ ንህፃናት ሓዊሱ ህይወት ንፁሃት ደቂ ትግራይ ብዘስካሕክሕ ኩነታት በሊዑ እኒኦ። እዚ ንመኾኒ ሓዊሱ ኣብ ካልኦት ቦታታትን ከተማታትን ትግራይ እውን ዝካየድ ዘሎ ግፍዓዊ ደብዳብ መቐፀልታ እቲ ባህተኦም ዝኾነ ህዝቢ ትግራይ ናይ ምፅናት ተግባሮም ኣካል ኾይኑ፤ ደም ወለዶታት ብሄረ ትግራይ ምስታይ ዝለመዱ ስርዓታት ኢትዮጵያ ሐዚ እውን ‘ፅባሕ ትግራይ’ ንምፅልማት ዘለዎም ባህጊ ኣብ ቦትኡ ከምዘሎ ኣብ ልዕሊ ህፃናትን ንፁሃትን ተጋሩ ሰይጣናዊ ግፍዒ ብምፍፃም ኣረጋጊፆም ኣለው።
ብዝተፈላለዩ ኣገባባት ዝፍፀም ተግባር ፅንተት ንምክልኻል ህዝቢ ትግራይ ብሄራዊ ዓቕምታቱ ብምውዳድ፣ ነቲ ቃልሲ ህዝባዊ ባህሪ ብምልባስ፣ ኩሎም ናይ ቃልሲ ዓውድታት ብምትግባር ህዝባውን ኩለ መዳያውን ቃልሱ ኣብ ምውጋን ድማ ይርከብ። ህዝብና ፅንተት ንዝፈረዱልና ስዒሩ ናፃ ሃገረ ትግራይን ሓርነትን ክሳብ ዝጎናፀፍ፡ ፈለግ ቃልሱ ከይሰሓተ፡ ብዝዛየደ ብሄራዊ ስሚዒት፣ ፅንዓትን ሕራነን ህዝባዊ ቃልሱ ከጠናኽር ምሕጋዝ ድማ ዕዮ ገዛ ኩላትና ይኸውን።
ኣብ ልዕሊ ህዝብና ዝተፈፀመን ዘይዛረየን ተግባር ፅንተት ብስሩዕ ኩናት ጥራሕ እንተይኮነስ፡ ድምፂ ጥይት ዘይብሎም መሳርሕታት ብምጥቃም እውን እዩ ዝሳለጥ። እቲ ንኣስታት ክልተ ዓመት ዝቐፀለ ዕፅዋ መሰረታዊ ወሃብቲ ግልጋሎታት፣ ክልከላ ሰብኣዊ ሓገዝን መድሓኒትን ኢሉ እውን ዝተነበረ ሙሉእ ክባ፡ መሳርሕታት ፅንታ ምዃኖም ክሰሓት የብሉን። ፀላእቲ ጭንጓዕ ሰብኣዊ ርህራሀን ሒንዳን ዘይብሎም፡ ዝወጠንዎ ናይ ፅንተት ፕሮጀክት ንምዝላቕ ኩሎም ናይ ጭካነ መሳርሕታት ኣብ ግብሪ ንምውዓል ዘየማትኡ እውን ስለዝኾኑ፤ ህዝብና፡ ብሄራዊ ሓድነቱን ህዝባዊ ስምረቱን ልዕሊ ዝኾነ እዋን ብምብራኽ ህዝባዊ ቃልሱ ናብ ዳርችኡ ክሳብ ዝበፅሕ ኣብ ጎድኒ ሓይልታት ምክልኻል ትግራይ ክኸውን ድማ ግድን ይብሎ።
ኣብዚ ፈታኒ እዋን ከም ህዝቢ ነቲ ዘጋጠመና መሪር ኩነታት ዝምጥን ስነልቦናዊ ጥንካረ፣ ሓልዮትን ናይ ደጀን ስራሕቲ ምጥንኻርን ኣብ ዘድልየሉ እዋን ድማ ንርከብ። ሐዚ እውን ሰይጣናዊ ግብሪ ታሪኻዊ ፀላእቲ ህዝቢ ትግራይ ከየሰኮነና፡ ጎናጎኒ ህዝባዊ ቃልስና ማእገር ኢኮኖሚ ትግራይን ዋሕስ ህላወናን ንዝኾነ ሕርሻ ትኹረት ብምሃብ፤ ምህርቲ ንምስሳን ሓረስታይ ትግራይ ክረምታዊ ማእቶቱ ከሳልጥ ይግባእ። ኣብ ከተማ ዝነብር ህዝብና እውን ዘለዎ ሃፍቲ ብቑጠባን ብጥንቃቐን ክጥቀም ከምዘለዎ ክነዘኸኽር ንደሊ። ነጋዶን ሰብ ሃፍትን ትግራይ ህይወትኩም ኣረኪዝኩም ንህዝብን ንብሄራዊ ቃልሲ ትግራይን ዝበፃሕኩምሉ ከምዝኾንኩም ዘይርሳዕ ኾይኑ፡ ሐዚ እውን ህዝቢ ናይ ምድሓን ፍሉይ ብሄራዊ ሓላፍነት ከምዘለኩም ብምእማን ሰብ-ሰራሕ ሕፅረት ሸቐጣትን ዘይፍትሓዊ ናህሪ ዋጋን ካብ ምንባር ክትቑጠቡን፡ ብርትዓዊ ዋጋን ምኽንያታዊ ቀረብን ሸቐጣት ከተቕርቡ ንፅውዕ።
ኩናት ፅንተት ዝፈጠሮም ማሕበረ-ቁጠባዊ፣ ፀጥተኣዊ፣ ምምሕዳራውን ፖለቲካውን ቅልውላዋት ንምንካይ ውሽጣዊ ዓቕምና ሓንኲኽና ብምጥቃም፤ ኩናት ዝሽከም ማሕበረ-ቁጠባዊ መፍትሒ ኣንፈታት ብምቕማጥ ናብ ተግባር ክነሽርፎም ይግባእ። ከም ህዝቢ ካብ ዝተኣወጀልና ጥፍኣት ንምድሓንን ብሄራዊ ህልውናና ብዘላቕነት ንምውሓስን ካብ ባዕልና ወፃኢ ካልእ መድሕን ከምዘየለ ብምእማን ነኒባዕልና ክንተሓጋገዝን ክንደጋገፍን እውን ግድን ይብለና። ዓቕሚ ዘይብሎም ወገናትና ዝርካብካ ምድጋፍ፣ ጠዋሪ ንዘይብሎም ህፃናትን ኣረጋውያንን ሕድሕድና ‘በይዛ’ ክንኾኖም ድማ ታሪኽ ሓርዩና ኣሎ።
ሳልሳይ ወያነ ትግራይ እዚ ዘርኢ ናይ ምፅናት ኹናት ኣብ መንጎ ሓይልታት ባርነትን ናፅነትን ዝግበር ኩናት ከምዝኾነ ይኣምን። ብደም ህፃናት ትግራይ ዝጫድር ሓይሊ ድሕረትን ባርነትን ተሳዒሩ ናፅነት ዝዕወት ድማ ኣብ ውሽጢ ይኹን ደገ ዘሎ ሕድሕድ ትግራዋይ ብዝህልዎ ውፍይነት ጥራይ ይኸውን።
ዘለኣለማዊ ዕረፍትን ክብርን ንኹሎም ሰማእታትና!!
ሳልሳይ ወያነ ትግራይ


text:
የሱስ ነቶም ተኣኪቦም ዝነበሩ ከምዚ ኢሉ ክምህሮም ጀመረ። ርኹስ መንፈስ ካብ ሰብ ምስ ወጸ፣ ዘዕርፈሉ ደልዩ ኣብ ብዘሎ በረኻን ምድረ በዳን ኰለል ይብል። ዘዕርፈሉ ምስ ሰኣነ ግና፣ እስኪ ናብታ ዝነበርክዋ ክምለስ ምናልባት ጥራያ ትጸንሓኒ ትኸውን ይብል። ምስ ተመልሰ ድማ ተዀስቲራን ተሰሊማን ትጸንሖ። እቲ ርኹስ መንፈስ ድማ ካብኡ ዝገዱ ሸውዓተ ሒዙ ይምልርስ እሞ ተመሊሱ ይሓድራ። ነታ ነፍሲ ድማ ካብቲ ቀዳማያ እቲ ዳሕራያ ዝገደደ ከም ዝኸውን ይነግር። ኣብዚ ሓሳብ እቲ ርኹስ መንፈስ ከመይ ኢሉ ወጺኡ? ምስ ወጸ እንታይ ክግበር ነይርዎ? “ተዀስቲራን ተሰሊማን” እንታይ ማለት እዩ? ርኹስ መንፈስ ኣበይ እዩ ዝሓድር? ኣብ ኣማኒ ክሓድር ይኽእል ድዩ? ዝብልን ካልእን ዝኣመሰለ ሕቶ ክምለስ ኣገዳሲ እዩ። ኣብ ብዙሓት’ውን ኣዛራቢ ነጥቢ ዀይኑ እዩ። ኣብዚ ጽሑፍ ግና ብፍልይ ዝበለ፣ ሰይጣን ንመንግስቱ ክብል ዝወስዶ ስጉምቲ ክንምልከት ኢና።
ኣብዚ ታሪኽ ከም እንነቦ፣ እቲ ርኹስ መንፈስ ናብታ ዝመጸላ ምስ ተመልሰ እሞ ጥራያ ተዀስቲራ ምስ ጸንሓቶ፣ ተመሊሱ ንበይኑ ኣይኣተዋን። ተመሊሱ ባዕሉ ጥራይ ዘይምስፋሩ ዘገርምን ክትሓስብ ዝድርኽ ውሳኔ እዩ። ካብኡ ዝገዱ ደኣ ሒዙ መጸ። ካብኡ ዝገዱ ከምጽእ ዝደረዀ እንታይ ኰን ይኸውን? ኣብዚ ታሪኽ ንጹር ኣይተጻሕፈን። ሓደ ነገር ርዱእ እዩ። ንሱ ካብኣ ምውጽኡ፣ ነታ ንሱ ዘገልግላ መንግስቲ ክሳራ እዩ ነይሩ። ኣብ መንግስቱ ስንፈት ኰይኑ ኣሎ ማለት እዩ። ንመንግስቱ ጽቡቅ ወረ ኣይኰነን። ሓዘን ዝዀነሉ መዓልቲ እዩ። እታ ነፍሲ ካብ ትሕቲ ግዝኣቶም ኣምሊጣ ሓራ ምኻና ዓቢ ናይ ስዕረት ዜና እዩ። ስለ ዝዀነ ምስ ተመልሰ፣ ከምቲ ቀዳማይ ግዜ እንደገና ውርደት መታን ከይከውን፣ ካብኡ ዝገዱ ካልኦት ከም ዘምጸአ፣ ኣብታ ነፍሲ ዝነበሮም ግዝኣት ድማ መሊሶም ከም ዘደልደሉ ርዱእ እዩ። ካብኡ ዝገዱ ክብል ከሎ፣ እቲ ርኹስ መንፈስ ዓቅሙን ሓይሉን ዝተረድአ ይመስል። ኣነ ጥራይ እንተተመሊሰያ፣ ከምቲ ቀዳማይ ግዜ ክንሰዓር ይከኣል እዩ። ኣነ ባዕለይ ኣይበለን። ክብረት ርእሱ ጥራይ ኣይሓሰበን። በዓል እገለ ክዕበዩለይ፣ ኣብ ቅድሚኦም ትሒተ ክርአ ኣይበለን። ብኣንጻሩ ብዓል እገለ ካባይ ስለ ዝሕይሉን ዝገዱን፣ ንዐኦም እንተኣምጻኹዎም እዩ ዝሓይሽ ዝበለ ይመስል።ቅዱሳት መላእኽቲ ኰነ ርኹሳት መላእኽቲ ኣሰራርሓ መንግስቲ ኣጸቢቁ ይርድኦም እዮ። ብማዕረግን ስልጣንን ዝቆሙ ስለ ዝዀኑ፣ ማዕረጎም ዝፈለጡ ንምምእዛዝ ድማ ኩሉ ግዜ ድልዋት እዮም። ስለ ዝዀነ ኣብ ንሓድሕዶም ምድፍፋእን ምውድዳርን የለን። ኣብ ወንጌል ሉቃስ 8፣30 የሱስ ነቲ ርኹስ መንፈስ መን እዩ ስምካ ምስ በሎ፣ “ለጌዎን” በሎ፣ ትርጉሙ ከኣ “ጭፍራ” ማለት እዩ። ብስልጣንን ብማዕረግን ዝተወደበ ዓቢ ሰራዊት ማለት እዩ። ንሓድሕዶም ንምግዝዛእ ማዕረጎም ዝፈለጡ ስለ ዝዀኑ፣ ዕርድታቶም ኣዝዩ ድልዱል ነበረ። ንሓድሕዳ ዝተፈላለየት መንግስቲ ከም ዘይትቀውም ይርድኦም እዩ። ስለታ ዘገልግልዋ መንግስቲ ዝዀነ ዋጋ ክኸፍሉ ድልዋት እዩም። የሱስ ምምላስ ናይቲ ርኹስ መንፈስ ምስላ ቅድሚ ምንጋሩ፣ ኣቀዲሙ ንሓድሕዳ ዝተፈላለየት መንግስቲ ክትቀውም ከም ዘይትኽእል ነገሮም። እዚ ዝበሎም ድማ “ነጋንንቲ ብብኤል ዜቡል የውጽኦም ኣሎ” ስለ ዝበልዎ እዮ። ቀጺሉ እዚ ታሪኽ ምንጋሩ ድማ፣ ኣብ ኣገልገልቲ ጸልማት ዘሎ ጥምረት ክነግሮም ስለ ዝደለየ እዩ። እወ ንመንግስቱ “ርኹስ መንፈስ መገላግልቱ ኣይርስዕን እዩ”።ናይ እ/ሔር መንግስቲ ኣብዛ ምድሪ መታን ክተከልን ከትስፋሕፍሕን፣ የሱስ ብደሙ ዘጥረያ ንሱ ጥራይ ዝውንና “ኤክለሽያ” ማለት “ማሕበር” ኣብዛ ምድሪ ተኺሉ (ግብ20)። ናይዛ ማሕበር ኣምላኽ ዕላማ ድማ ንጹር እዩ። ከምቲ መንግስቲ ኣምላኽ ኣብ ሰማያት ከምኡ ድማ ኣብዛ ምድሪ ኽትገዝእ ንምግባር እዩ። ስለዚ ድማ’ዩ የሱስ ንጴጥሮስ ፣ “ንማሕበረይ ኣብዚ ኸውሒ ክስርታ እየ፣ ደጌታት ሲኦል ድማ ኣይክሕይልዋን እዩም” ብምባል ንማሕበሩ ዝሃባ ስልጣን እተዛረቦ። ኪዱ ልዕሊ ተመንን ዕንቅርዕቢትን ክትረግጹ ስልጣን ሂበኩም ኣለኹ ድማ በሎም (ሉቃ10)። እዚ ድማ ምስቲ እ/ሔር ኣብ ፍጥረት ንኣዳም ዝሃቦ ዕላማ ይሰማማዕ። ከም መልክዑን ከም ምስሉን ጌሩ ንሰብ ምስ ፈጠሮ፣ ንምድሪ ክገዝኣን ክሕልዋን ኢሉ ኣብ ምድሪ ኣቀመጦ። ኣብ የዕዋፍ ሰማይን ዓሳታት ባሕርን እንስሳታትን ለመም ኣብ ዝብሉ ኩሉ ክገዝእ ስልጣን ሃቦ። ናይ ኣምላኽ ሓሳብ ኣይተለወጠን”። ንምታይ ግና ኣብዛ ምድሪ ንዝብል ሕቶ ንምምላስ፣ ዝተበላሸወት ምድሪ ደኣ እምበር ሰማይ ኣይኰነን (ዘፍ1፣1-2)። ነታ ብምኽንያት ምውዳቕ ሰይጣን ዝተበላሸውት ምድሪ እንደገና መታን ክመልኣን ክመልካን ኢሉ ንሰብ ኣብ ምድሪ ኣቀመጦ። እዚ ዘልኣለማዊ ሓሳብ ኣምላኽ ብምኽንያት ውድቀት ሰብ እኳ ተደጊጒሉ እንተነብረ፣ ብሞትን ትንስኤን ክርስቶስ የሱስ ግና እንደገና ንማሕበሩ ዓዲልዋ እዩ።ሰይጣን’ውን እዚ ስለ ዝፈለጠ ንማሕበር ኣምላኽ ብረቂቅ ክዋግኣ ጸኒሑ ኣሎ ይዋግኣውን ኣሎ። ማሕበር ክርስቶስ ከምቲ ዝግብኣ ኰይና መታን ደው ከይትብ ብዝተፈላለየ መገዲ ንጠመተኣ ክዕዝሞ ይጋደል ኣሎ። ስለዚ እቶም ናይ ኣምላኽ ሰራዊት፣ ጸላኢ መታን ከይብለጸሎም ውዲቱ ክስሕትዎ የብሎምን። እቲ ሰይጣን ኣብ ማሕበር ኣምላኽ ኣስሉኽ ኣቢሉ ዘእትዎ ውዲት ድማ “ምፍልላይ” እዩ። ንማሕበር ኣምላኽ ክገጥማ ከም ዘይክእል ሰይጣን ኣጸቢቁ ይፈልጥ እዩ ምኽንያቱ ኣብቲ ጽኑዕ ከውሒ ስለ ዘሰረተትን የሱስ ድማ ንጉሳ ስለ ዝዀነ። ንሓይላ ክዳኽሞ ዝኽእለሉ መገደ ሓደ፣ ኣብቶም ናይ ሓድሽ ኪዳን ኣግልገልት ኣስሉኽ ኣቢሉ ምፍልልይን ምውድዳርን ብምእታው እዩ። እዚ ድማ ኣንጻር እቲ ኣምላኽ ኣብ ኣካሉ ዝረኣዩ ስርዓት እዩ። የሱስ ነቲ ናቱ ኣካል ንሱ ከም ዝደለዮ ገይሩ ብምቋም ነናቱ ዝዀነ ሓላፍነትን ስራሕን ሰርዓሉ። ሓደ ኣካል ነቲ ሓደ ኣይተድልየኒን ኢኳ ብምባል፣ ወይ’ውን ዘይግብኦን ዘይተሰርዓሉን ስራሕ ክሰርሕ እንተፈቲኑ፣ እቲ ኣካል ዝቀመሉ ዕላማ ከም ዝግባእ ክፍጽም ኣይክእልን እዩ (1ቆሮ12)።ስም ኣምላኽ ዝተሰከምና ዘበልና ናይ ኣምላኽ ኣጀንዳ ኣብዛ ምድሪ ኩውን ንምግባር ኣምላኽ ዝጠልቦ ዘበለ ክንገብር ኩሉ ግዜ ድልዋት ክንከውን ኣለና። ናይ ገዛእ ርእስናን ናይ ሰብ ኣጀንዳ ምትግባር ኣቋሪጽና፣ ንንናይ ኣምላኽ ኣጀንዳ ገዛእ ርእስና ክንህብ ይግብኣና። ከምቲ ንሃዋርያት ሓይሊ መንፈስ ቅዱስ ናባታቶም ቅድሚ ምውራዱ ዝነበሮም፣ ኣነ’ዶ ይዓቢ ዝብል ዓለማዊ ናይ ምውድዳር መንፈስ ክገዝኣና የብሉን። ንገዛእ ርእሱ ዘይነብር፣ ብልጠትን ብጸጋን ንዝዓብዮን ካብኡ ንዝሓይሽ ሓዉ ከቀድምን ከሕልፍን ይቀሎ እዩ። ብዝሓሸ ምርዳእ ክምህር፣ ሰባት ክኣሊ፣ ክዝምር፣ ክምዕድ ንዝኽእልን ብቅዓት ንዘለዎን ኣሕሊፉ ዝህብ፣ ብሓቂ ኣሰራርሓ መንግስቲ ዝተረድኦ፣ ንገዛእ ርእሱ ዘይኰነ ንሓሳብ ኣምላኽ ዝነብር ብሩኽ ናይ ኣምላኽ ሰራዊት እዩ። ባዕለይ ጥራይ፣ ዝሓዝክዎ ኣይገድፎን፣ ኣነ ጥራይ እየ ዝገብሮ በሃላይ ግና ንትምኒት ርእሱ ዝነብር ስለ ዝዀነ ፍሪኡ ሑደት እዩ። እቲ ርኹስ መንፈስ ንመንግስቲ ጸልማት ኢሉ ካብኡ ዝገዱ ከምጽእ ምኽሪ እንተረኺቡ፣ እቶም ኣገልገልቲ ጽድቂ ግዳይ ክሳብ ክንደይ ንሓድሕዶም ንስኻ ትሓይሽ ክብሉ ዘይግብኦም። ስለ መንግስቲ ኣምላኽ፣ ንስኻ ሕለፍ ምባል ብጽሕና እዩ። ሃዋርያ ጳውልስ’ውን እንተዀነ “በቲ ዝተዋህበና መስፈር እምነት ብዛዕባ ገዛእ ርእስና ብትኽኽል ንሕሰብ” ኢሉ ኣሎ(ሮሜ12፣3)።
ሰይጣን መገላግልቱ ኣይርስዕን እዩ። ሉቃ11፣ 24-26
Typography
- Font Size
- Default
- Reading Mode


text:
ፀገማት ኣፍሪካዊያን መፍትሒኦም ብኣፍሪካዊያን ክረኸቡ ኣለዎም – ፕሬዚዳንት ኣልጄሪያ ኣብደልማዲድ ተቦኒ
ኣዲስ ኣበባ፣ 19፣ 2012 (ኤፍ.ቢ.ሲ)ፀገማት ኣፍሪካዊያን ብኣፍሪካዊያን መፍትሒ ክረኸቡ ከምዝግባእ ፕሬዚዳንት ኣልጄሪያ ኣብደልማዲድ ተቦኒ ገሊፆም።
እቶም ፕሬዚዳንት ነዙይ ዝገለፁ፥ በዓል ሙሉእ ስልጣን ኣምባሳደርን ፍሉይ ልኡኽን ፌዴሪኢ ብምዃን ኣብ ኣልጀሪያ እናገልገሉ ዝፀንሑ ኣምባሳደር ኣሚን ኣብደልቃድር ስረሖም ብምዝዛሞም፤ ኣብ ዝነበሮም ናይ መሰነባበቲ ዘተ ኢዩ።
ፕሬዚዳንት አብደልማዲድ፥ ኢትዮጵያ ሩባ ኣባይ ፍትሓዊ ተረባሕነትን ኣብ ልዕሊ ካልኦት ተፋሰስቲ ሃገራት ርኡይ ጉድኣት ንዘይምብፃሕ ትገብሮ ዘላ ጥንቃቐ ብኣውንታዊ መልክዑ ከምትሪኦ ገሊፆም።
ፀገማት ሃገራት ኣፍሪካ ኣፍሪካውያን ባዕሎም ክፈትሑ ይግባእ ዝብል እምነት ከምዘለዎም ዝገለፁ እቶም ፕዚዳንት፥ ጉዳይ ፍትሓዊ ተረባሕነት ኢትዮጵያ እውን ኣብ ማዕቐፍ ኣፍሪካ ንኽረአ ምስ ኣቦ መንበር ኮሚሽን ሕብረት ኣፍሪካ ሙሳ ፋኪ ማህማትን እዋናዊ ኣቦመንበር እቲ ሕብረት ዝኾኑ ፕሬዚዳንት ደቡብ ኣፍሪካ ስሪል ራማፎሳን ከምዝተዛተዩ ኣገንዚቦም።
ብተወሳኺ ኣብ ሞንጎ ኢትዮጵያን ኣልጀሪያን ዘሎ ፅቡቕ ርክብ ብዝበለፀ ንምምባል ኣብ ዝግበር ምንቅስቓስ መንግስቶም ዝገብሮ ኩለመዳይ ሓገዝ ተጠናኺሩ ከምዝቕፅል ኣረጋጊፆም።
ብመሰረት እዚ ቀጥታ በረራ ኣየር ሓዊሱ ካልኦት ኢኮኖሚያዊ ምትእስሳራት ንምግባር ብምቅርራብን ብምትሕብባርን ከስራሕ ኢዩ ኢሎም።
ኣምባሳደር ኣሚን ኣብደልቃድር፥ ኣብ ሞንጎ ኢትዮጵያ፣ ሱዳን ግብፂን እናተኻየደ ዝርከብ ሰለስተኣዊ ድርድር ኣመልኪቶም ነቶምፕሬዚዳንት ገለፃ ገይሮምሎም።
ምስ ግድብ ህዳሰ ተተሓሒዙ ዘሎ ኣፈላላይ፥ ንኹሉ ብማዕረን ፍትሓዊ ብዝኾነ መገዲን ተረባሕቲ ብዝገብር ናይ ምትሕብባር መርምርሒ ንኽካየድ ኢትዮጵያ ፅኑዕ ቅዋም ከምዘለዋ እውን እቶም ኣምባሳደር ምግላፆም ካብ ቤት ፅሕፈት ኣቐባሊ ቓል ሚኒስቴር ጉዳያት ወፃኢ ዝረብናዮ ሓበሬታ የረድእ።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!


text:
ሩስያ ንዩክሬን ድሕሪ ምውራራ፡ ኣትሌታት ሩስያ ኣብ ውድድራት ስፖርት ከይሳተፉ ዝግበር እገዳ ቀጺሉ`ሎ። ኣህጉራዊ ኮሚቴ ኦሎምፒክ ትማሊ ሰሉስ፡ ኣትሌታት ሩስያ ኣብ ስፖርታዊ ከይወዳደሩ ኣጊዱ`ሎ።
ፍሉጥ ሩስያዊ ተወዳዳራይ ተኒስ ዝኾነ ዳኒል መድቨደቭ ዝርከቦም ሩስያውያንን በላሩስያውያንን ተጻወቲ ተኒስ ግን ክሳተፉ ተፈቒድሎም ኣሎ ይኹን ደአ እምበር ሃገራዊ ባንዴራኦም ክሕዙ ኣይፍቀደሎምን።
ኮሚቴ ኦሎምፒክ ኣመሪካ ድሕሪ ምውራር ዩክሬን እቲ እገዳ ክግበር ክትደፍእ ምጽንሑ ተፈሊጡ`ሎ።
ብዝተሓሓዝ ዜና ኤውሮጳዊ ሕብረት ብመንግስቲ ሩስያ ዝዝወራ ስፑትኒክንራሻ ቱደይ (RT) ብሰንኪ ዝፍንወኦ ዝበሎ ተደጋጋሚ ዝንቡዕ ሓበሬታ ንናይ ኤውሮጳ ፍቓደን መንጢሉ።
ብኤውሮጳዊ ሕብረት ኣብ ልዕሊ እዘን ክልተ መደበራት ዜና ዝተነብረ እገዳ፡ ፍርያተን ኣብ ኤውሮጳ ከይዝርግሓ ዝኽልክል’ዩ።
ማሕበራዊ መራኸቢታት ፈይስቡክ፡ ጉግል፡ ዩትዩብ፡ ቲክቶክን ትዊተርን ነዘን ክልተ መደበራት ዜና ኣብ ኤውሮጳ ከይዝርጋሓ ድሮ ከልኪለን ጸኒሐን። እቲ ጠለብ ብኤውሮጳዊ ሕብረት ድሕሪ ምቕራቡ’ዩ እቲ ስጉምቲ ተወሲዱ።


text:
ኣብ ፕረዚደንታዊ ቤት ፅሕፈት (ዋይት ሃውስ) ኮይኖም መግለፂ ሎሚ ዝሃቡ እቶም መራሒ ኣሜሪካ፣ኣብ ልዕሊ‘ቶም ንወሽመጥ ፀሊም ባሕሪ ኣብ ምጉባጥ ተሳትፎ ኣለዎም ዝተባሃሉ ሩስያዊያን ማዕቀብ ኣንቢረ‘ለኹ ኢሎም።
ኣሜሪካ ኣብ ልዕሊ 21 ሩስያዊያን ሰበ-ስልጣን ምስ ኡክረይን ብዝተኣሳሰረ መንገዲ ማዕቀብ ከምዘንበረት ዝዝከር‘ዩ።
እዚ ማዕቀብ‘ዚ፣ናብ ቁጠባ ሩስያ ኣነፃፂሩ ክትግበር ይኽእል‘ዩ ኢሎም‘ለው ፕረዚደንት ኦባማ።
ብዝተኣሳሰረ ዜና፣ብጠንቂ ሩስያ ናብ ወሽመጥ ክሪምያ ዝፈፀመቶ ገስጋስ፣ ኣውሮዻዊ ሕብረት ተወሳኺ ማዕቀብ ኣብ ልዕሊ ሩስያ ንምትግባር ይቀራረብ‘ሎ።
መራሒት ጀርመን ኣንጌላ መርክል ሎሚ ንኣባላት ፓርላማ ሃገረን ኣብ ዘስመዐኦ መግለፂ፣እቲ ሕብረት ኩነታት እንተንቆልቊሉ ቁጠባዊ ማዕቀብ ዝሓውስ ሳልሳይ ብርኪ ማዕቀብ ንምትግባር ቅሩብ‘ዩ ኢለን።
ኣብ ክሪምያ ወራር ንክፍፀም ተራ ነይርዎም ኣብ ልዕሊ ተባሂሎም ዝተጠቅሱ ሰበ-ስልጣን ሩስያ ናይ መገሻን ምድስካል ገንዘብን ከምዝተተግበረ እቲ ዜና ይጠቅስ።
ሞስኮ ንክሪምያ ኣካል ሩስያ ዝገብር ውዕል ምስ ከባቢያዊ ሰበ-ስልጣን ከምዝተፈራረመት ዝዝከር‘ዩ።መብዛሕተኦም ተዛረብቲ ሩስያኛ ዝኾኑ ደቂ ክሪምያ ብዓብላሊ ድምፂ ካብ ኡክረይን ተነፂሎም ምስ ሩስያ ንክኾኑ ብረፈረንደም ከምዝወሰኑ‘ውን ተገሊፁ‘ዩ።


text:
ምሕጽንታ ንህዝብን ፓለቲካዊ ሓይልታትን ኢትዮጵያን ማሕበረ-ሰብ ዓለምን፡ ብዛዕባ ህሉዉ ፖለቲካዊ ኩነታት ከባቢና
እዚ፥ ንህልው ፓለቲካዊ ምዕባለታት ዞባ ቀርኒ ኣፍሪቃ ብሓፈሻ፥ ንዘይንቡር ዝምድናታት መራሕቲ ሃገራት ኤርትራን ኢትዮጵያን ድማ ብፍላይ ስዒቡ ዝርአ ዘሎ ሓደገኛ ፖለቲካዊ ተርእዮታት ኣብ ግምት ምእታው ዝቐርብ ዘሎ ምሕጽንታ እዩ። ኣብ ህዝብታት እዘን ክልተ ሃገራት ዘጋጥም ዘሎን ከጋጥም ዝኽእልን፡ ሓደገኛ ፖለቲካዊ ቅልውላዉ፡ ብሰብኣውነትን ብሰላምን ቅሳነትን ህዝብታት እዘን ሃገራት ዝግደስ ዘበለ ኩሉ፡ ብዝተፈላላየ መንገድን መልክዕን፡ ብዓውታን፡ ኣቤት … Read more ምሕጽንታ ንህዝብን ፓለቲካዊ ሓይልታትን ኢትዮጵያን ማሕበረ-ሰብ ዓለምን፡ ብዛዕባ ህሉዉ ፖለቲካዊ ኩነታት ከባቢና
ሽ.ኤ.ማ.ፍ.ሰ.መ. — ኣብ ዞባ ቀርኒ ኣፍሪቃ ተኸሲቱ ዘሎ ቕልዉላዉ ብሰለማዊ መንገዲ ጥራይ’ዩ ክፍታሕ ዘለዎ
ሽወደናዊ ኤርትራዊ ማሕበረሰብ ንፍትሕን ሰብኣዊ መሰልን፡ ኣብቲ ብዕለት 18 ሓምለ፡ 2020 ዘዉጽኦ ጋዜጣዊ መግለጺ፡ ነቲ ኣብ ዞባ ቀርኒ ኣፍሪቃ፡ ብሰንኪ ፖለቲካዊ ምዕባለታት ተኸሲትሉ ዘሎ ቕልዉላዉ፡ ሃገራት እዚ ዞባ ኣብ ዉሽጣዊ ጉዳያት ካልኦት ጣልቃ ከይኣትዋን፡ ንኹሉ ተራእዩ ዘሎ ፖለቲካዊ ሽግራት ሰለማዊ ፍታሕ ክረኽባሉ ክጽዕራን ከምዝግብአን ጠቒሱ። ካብ ሰለማዊ ዘተ ወጻኢ ዝሕሰብ ኣገባብ መፍትሒ ሽግራት ድማ ክዕወት … Read more ሽ.ኤ.ማ.ፍ.ሰ.መ. — ኣብ ዞባ ቀርኒ ኣፍሪቃ ተኸሲቱ ዘሎ ቕልዉላዉ ብሰለማዊ መንገዲ ጥራይ’ዩ ክፍታሕ ዘለዎ
ሓገዝ ንምምካት ለበዳ ኮሮና-19 ይቕጽል፤ ኦርቶዶክሳዊት ተዋህዶ ቤተ-ክርስትያን 30,000 ክሮና ተወፍይ
ሃገረ-ስብከት ኦርቶዶክሳዊት ተዋህዶ ቤተ-ክርስትያን፡ ንሓገዝ ኣብ ዝተፈላለየ መዓስከራት ዘለዉ ዜጋታት፡ ኣብ ምምካት ለበዳ ኮሮና-19 ዝዉዕል ናይ 30,000 ክሮና ሓገዝ ኣበርኪቶም። ነቲ ብኤርትራዉያን ደለይቲ ፍትሒ ሓይሊ ዕማም ኮቪድ-19 ሽወደን ክግበር ዝጸንሐ ጻዉዒት ብምኽባር፡ ነቲ ተበጊሱ ዝጸንሐ መደብ ምሕጋዝ ኣብ ዝተፈላለዩ መዓስከራት ስደት ዝርከቡ ጽጉማት ኤርትራዉያን ዓቢ ግምት ብምሃብ ዝወሰድዎ ተበግሶ፡ ብዝለዓለ ክሙጎስ ዝግብኦ ሰብኣዉን ሕልናዉን ተግባር … Read more ሓገዝ ንምምካት ለበዳ ኮሮና-19 ይቕጽል፤ ኦርቶዶክሳዊት ተዋህዶ ቤተ-ክርስትያን 30,000 ክሮና ተወፍይ
ደለይቲ ፍትሒ ዮተቦርን ከባቢኣን፡ ንመዓልቲ ሰማእታት ብኽብሪ ኣብዒሎም
ምትእስሳር ኤርትራውያን ደለይቲ ፍትሒ ንዲሞክራስያዊ ለውጢ ኣብ ዮተቦርን ከባቢኣን፡ መንእሰያትን ደቀ-ኣንስትዮን ዝርከብኦም፡ ኣስታት 50 ዝኾኑ ኣባላት፡ ንመዓልቲ ሰማእታት፡ ኣብ ኤርትራዊ ባህላዊ ማእከል፡ ቀዳም 20 ሰነ ዘኪሩ ዊዒሉ። ንዝኽረ ሰማእታት፡ ንምትእስሳር ብምዉካል ፡ ኣቦ – መንበር ምትእስሳር ኤርትራውያን ደለይቲ ፍትሒ ንዲሞክራስያዊ ለውጢ ኣብ ዮተቦርን ከባቢኣን፡ ኣቶ በረኸት ፍራይ፡ ቃል ኣስሚዑ። ኣብቲ ዘስምዖ ቃል፡ ኣቶ በረኸት፡ ሰማእታት፡ … Read more ደለይቲ ፍትሒ ዮተቦርን ከባቢኣን፡ ንመዓልቲ ሰማእታት ብኽብሪ ኣብዒሎም
ብናይ ሓባር ስራሕ፡ ንምምካት ለበዳ ኮሮና፡ ኣብ ሓጺር እዋን 600000 ዶላር
ኩልና ከም ንፈልጦ፡ እዚ ኣብ መጨረሻ ኣዋርሕ ዝሓለፈ ዓመት ዝተራእየ ለበዳ ኮቪድ-19፡ ኣብ ዓለምና እዚ ዘይበሃል ዕንወት ኣስዒቡን የስዕብን ኣሎ። እዚ ኣብ መላእ ዓለምና ተስፋሕፊሑ ዘሎ ለበዳ’ዚ፡ ክብደቱን ሓደገኛነቱን፡ እቲ ኣብተን ኩሉ ቐረባትን ኣገልግሎት ጥዕናን ኣለወን ዝበሃላ መራሕቲ ሃገራት ቀዳማይ ዓለም ዘብጽሖ ዕንወት ብምግንዛብ ጥራይ ክግመት ይከኣል’ዩ። ስለዝኾነ ድማ’ዩ ዓለም ብሙሉኣ፡ ኣብ ሳልሳይ ዓለም ከዉርዶ … Read more ብናይ ሓባር ስራሕ፡ ንምምካት ለበዳ ኮሮና፡ ኣብ ሓጺር እዋን 600000 ዶላር
ኤርትራዉያን ነበርቲ ሽወደን፡ ልዕሊ ርብዒ ሚሊዮን፡ ንሓገዝ ኣብ ፈቐድኡ መዓስከራት ስደተኛታት ዘለዉ ኤርትራዉያን ይዉፍዩ
ብስም ’መኸተ ኮቪድ-19’፡ ነቶም ኣብ ፈቐዶ መዓስከር ስደተኛታት ዘለዉ ኤርትራዉያን ንምሕጋዝ ዝዉዕል፡ ካብ ሽወደን ክሳብ ሕጂ ከባቢ 300,000 ሽሕ ክሮነር ከም ተኣከበ፡ ብሓይሊ ዕማም ኮቪድ-19 ሽወደን ተገሊጹ። እዚ ካብ መላእ ሽወደን ዝተኣከበ ገንዘብ፡ ምስቲ ብዝተፈላለያ ሃገራትን ማሕበራትን ዝተኣከበ ገንዘብ ተሓዊሱ፡ ብመገዲ ዓለም-ለኻዊ ይኣክል ሓይሊ ዕማም ኮቪድ-19 ንኣብ መዓስከር ስደተኛታት ኢትዮጵያ፡ ሱዳንን ካልኦት ሃገራትን ዘለዉ ስደተኛታት … Read more ኤርትራዉያን ነበርቲ ሽወደን፡ ልዕሊ ርብዒ ሚሊዮን፡ ንሓገዝ ኣብ ፈቐድኡ መዓስከራት ስደተኛታት ዘለዉ ኤርትራዉያን ይዉፍዩ
ምንቅስቃስ ይኣክል፤ መድረኻዊ ውጽኢት ሓድሽ ክውንነት
ብተስፋልደት መ. ኣብ ዝኽሪ ኩሉና ከም ዘሎ፣ ሕጋዊ፡ ታሪኻዉን፡ ፓለቲዉን ምኽንያት ዝነበሮ፣ ህዝቢ ኤርትራ መሰል ርእሰ-ውሳንኡ ንምርግጋጽ ኣብቲ ዝገበሮ መሪር ቃልሲ፣ ክዕየር፣ ክምዘንን ክግመትን ዘይከኣል ዋጋታት’ዩ ተሓቲቱ፤ ብኣዉርኡ ድማ እቲ ሰብኣውን ንዋታውን ሸነኹ። ቅያታት ድሕሪ ቅያታት ብምፍጻም፣ ህዝቢ ኤርትራ ኣብ መጨረሽትኡ ንኹሉ ብዘስተንከረ ስራሕ፣ ኣብ ግንቦት 24፡ 1991 ሃገሩ ሓራ ድሕሪ ብምግባር፣ ኣስዒቡ በቲ ዓለም … Read more ምንቅስቃስ ይኣክል፤ መድረኻዊ ውጽኢት ሓድሽ ክውንነት
ጸብጻብ መስራቲ ጉባኤ ደለይቲ ፍትሒ ሽወደን
ምምስራት ሽወደናዊ ኤርትራዊ ማሕበረ-ሰብ ንፍትሕን ሰብኣዊ መሰልን ጸሓፊ፡ ተስፋልደት መ. እቶም ኣብ መወዳእታ ኣዋርሕ 2018 ከም ንጹላትን ፍንዋትን ዝተበገሱ ግን ከኣ ንጹራት ዕላማታትን መልእኽትን ዝነበሮም ምንቅስቃሳት፣ ጥርኑፍን ዝተወሃሃደን ኣሰራርሓ ከተኣታትዉ፣ ኣድላይን ቀዳምነት ዝወሃቦ ዕማም ምዃኑ ርዱእ ነይሩ። ነቶም ተበግሶታት፣ ኣብ ብዙሕ ኩርንዓት ዓለም ዝርከቡ ደለይቲ ፍትሒ ኤርትራውያን፣ ዳርጋ ብተመሳሳሊ ኣገባብ`ዮም ኣሰላሲሎሞም። ኣብ ሃገረ ሽወደን ዝርከቡ … Read more ጸብጻብ መስራቲ ጉባኤ ደለይቲ ፍትሒ ሽወደን
ንተቐማጦ ሽወደን፡ ንምምካት ለበዳ ኮቪድ-19፡ ዳግማይ ጻዉዒት ይቐርብ
ሓይሊ ዕማም ንምምካት ለበዳ ኮቪድ-19 ሽወደን፡ ኩሉ ኤርትራዊ ተቐማጣይ ሃገረ ሽወደን እጃሙ ከበርክት፡ ዝሓለፈ ሰሙን ብዝዘርግሖ ጽሑፍ፡ ዳግማይ ጻዉዒት ኣቕሪቡ። – ደለይቲ ፍትሒ፡ ምእንቲ ህዝቢ ንቃለስ ከምዘለና፡ እነመስክረሉ እዋን ሕጂ እዩ ይብል እቲ ብዕለት 23 ሚያዝያ 2020 ዝተዘርግሐ ጻዉዒት። ነቲ፡ ንምምካት ለበዳ ኮቪድ-19 ተባሂሉ፡ ካብ መላእ ዓለም ዝእከብ ዘሎ ገንዘብን ንብረትን፡ ንምጥርናፍን ንምዉህሃድን፡ ዓለም-ለኻዊት ሓይሊ … Read more ንተቐማጦ ሽወደን፡ ንምምካት ለበዳ ኮቪድ-19፡ ዳግማይ ጻዉዒት ይቐርብ


text:
ኣብ ስርሓት ህንጻ ንምውፋር ወይ ንምስራሕ ስልጠና ምውሳድ፣
ምስ ኣብ ምህናጽ፣
እንታይ ኢዩ?
ምስ ባቲር(Bâtir)ወይ ትርጉሙ ምህናጽ ዝተባህለ መደብ ስልጠና፣
ንሰለስተ ኣዋርሕ ኣብ ስራሕ ህንጻ ናይ ጥበባት (ቴክኒክ) ስርሓት ማሽናትን ስልጠናን ዝህብ እዩ።
ድሕሪ እዚ ስልጠና እዚ፣ ፕሎምበሪ ማለት ዕዮ ናይ ክሽነን ናይ ማይን፣ ናይ ሽቓቕን፣ ዝርግሔ ሓደስቲ ሻምቦቃታት መስመር ምዝርጋሕን ምሕዳስ ንዝኣረገ መስመርን ሞያ፣ ናይ ጽዓት በዓል ሞያ ወይ ኤሌክትሪሻን (ናይ ኤሌክትሪክ ሞያ)፣ ምልካይ ቦያ፣ ሃናጻይን፣ ነዘን ዝተጠቕሳ ሞያታት ንኽትመሃሩ ውልቃዊ ዝኾነ ሓገዝን ምስናይን ተዳልዩልኩም ኣሎ።
ከምኡ እውን ዝተፈላለየ ኣብ ማሕበራዊ ኣገልግሎታትን፣ ኣሳልጦ ምሕደራዊ ስራሓት ወይ ናይ ቤት ጽሕፈታት ጉዳያትኩም ንምስላጥ ከሰንይኹም፣ ክፍሊት ወይ ማሃያ ናይ ዝወሃበኩም ስልጠናን ናይ ጠዕናዊ ኣገልግሎትን፣ ኣብ ከባቢ ልዮን መንበሪ ገዛ ንምርካብ እትገብርዎ ምሕደራዊ ምስላጥ ሓገዝ ይወሃበኩም።
ንመን ኢዩ ፧
ን 3 ኣዋርሕ፣
ዞባ\ ዴባርትሞ
69 - Rhône
ን 3 ኣዋርሕ፣
ዞባ\ ዴባርትሞ
69 - Rhône
ስለምንታይ እዩ እዚ ጉዳይ ኣገዳሲ ኾይኑ፧
ነቲ ኣብ ናይ ህንጻ ስራሕ ዝነበረካ ኣብ ሃገረ ፈረንሳ ልክዕነቱ ምርጋጋጽ፣
ን 150 ሰዓታት ናይ ስራሕ፣ ኣብ ዝተፈላለየ ናይ ህንጻ ቴክኒካዊ ነገራት ስራሓት ህንጻ ካልኣይ መደብ ወይ ሰኮንድ ኦቭር(second oeuvre)፣ ከም እኒ ሞያ ፕሎምበሪ(Plomberie)ማለት ዕዮ ናይ ክሽነን ናይ ማይን፣ ናይ ሽቓቕን፣ ዝርግሔ ሓደስቲ ሻምቦቃታት መስመር ምዝርጋሕን ምሕዳስን ምጽጋንን ንዝኣረገ መስመርን፣ ሞያ ናይ ጽዓት ወይ በዓል ሞያ ናይ ጽዓት(ኤሌክትሪሻን ናይ ኤሌክትሪክ ሞያ)(électricité) ፣ ምልቕላቕ ቀለምን ወይ ሕብሪ(peinture )፣ ሃነጽቲ ነጸላ መንደቕ(placo)፣ ብስራሓት ዕንጨይቲ ዝግበሩ ጥበባትን ምስላም ኣባይትን ዝሰርሑ ሰብ ሞያን(menuiserie)፣ ኣዕኑድ ዝቑምዎ ናይ ሓደ ህንጻ ናይ ቅድሚት ዝሃንጹ ሃነጽትን (façadier...)ዝኣመሰሉ ስልጠናታትን ይህብ እዩ።
ቋንቋ ፈረንሳ ንምምሃር፣
ምስ እዚ ናይ ሞያ ህንጻ ዝሰማማዕን ዝኸይድን ናይ ኣስታት ክልተ ሚእቲ 200 ሰዓታት ዝኣክል ናይ ቋንቋ ፈረንሳይ ትምህርቲ ተዳልዩ ኣሎ።
ብውልቂ ዝካየድ ዝስነ ክትትልን ናይ ስራሕ ሓገዝን ፣
ብፍሉያት ሰብ ሞያ ዝተሰነየ ን 12 ኣዋርሕ ዝጸንሕ ናይ ሞያውንያን ክትትል ፣
ከምኡውን ኣብ ምሕደራውን ኣብ ማሕበራውን ጉዳያትኩም ዝተፈላለዩ ሓገዛት፣ ነዚ ስልጠና ንምውሳድ ዝኽፈለኩም መንግስታዊ ስልዒትን፣
ኣብ ጥዕናውን ኣብ ናይ መንበሪ ገዛ ምርካብን ዝግበሩ ሓገዛት፣
ኣብቲ ግላዊ ውጥን ዕዮኹምን ብቅዓት ዘለዎ ሞያምጥራይን ከምኡውን ስራሕ ኣብ ምርካብን ዝግበር ሓገዝ፣
ብ ኸመይ ኣብርክቶይ ይሳተፍ
ርኸቡና
በዚ ዝስዕብ ናይ መርበብ ሓበሬታ መልእኽቲ መቐበልን መጽሓፍን ኣድራሻና ማለት ኢመይል ክትጽሕፉልና እውን ትኽእሉ ኢኹም፣: ep@lesclesdelatelier.fr
ናይ እዚ ስልጠና ዝርዝር ሓበሬታ ንምውካስ ዝወስደኩም መርበብ ሓበሬታ ኣብዚ ዝስዕብ ኣሎ፣


text:
Radio Erena: 18 April 2019
መንግስቲ ኡጋንዳ፣ ብወትሃደራዊ ዕልዋ ካብ ስልጣኑ ንዝተኣልየ ፕረዚደንት ሱዳን ነበር፣ ዑመር ሓሰን ኣልበሽር ዑቕባ ክህቦ ከምዝኽእል ኣፍሊጡ።
ጋዜጣ ደይሊ ሞኒተር ናይ ኡጋንዳ፣ ንሚኒስተር ጉዳያት ወጻኢ እታ ሃገር ብምጥቃስ ኣብ ዘቕረበቶ ጸብጻብ፣ ኣል በሺር፣ ኣብ ኡጋንዳ ዑቕባ ንምሕታት ሓሳብ እንተቕሪቡ፣ ፕረዚደንት ዩዌሪ ሙሴቬኒ፣ ጠለባቱ ከማልኣሉ ቅሩብ ከምዘሎ ጠቒሱ።
ፕረዚደንት ኣልበሺር፣ ንጉዳይ ደቡብ ሱዳን ንምፍታሕ ብዝገበሮ ጻዕሪ፣ ኡጋንዳ ዘለዋ ኣኽብሮት እቲ ሚኒስተር ገሊጹ።
ወትሃደራዊ ባይቶ ሱዳን፣ ንፕረዚደንት ነበር ዑመር ኣልበሽር፣ ኣብ ዳርፉር ፈጺምዎ ብዝተባህለ ገበናት ኣንጻር ሰብኣውነት፣ ናብ ኣህጉራዊ ቤት ፍርዲ ከምዘየረክቦ እኳ እንተገለጸ፣ ዑቕባ ንምሕታት ናብ ካልእ ሃገር ክወጽእ ክፈቕደሉ- ክኽልክሎ ግና ኣየነጸረን።
ን30 ዓመታት ንሱዳን ዝመርሐ ዑመር ሓሰን ኣልበሽር፣ ድሕሪ ዝተኻየደሉ ዕልዋ፣ ኣብ ናይ ገዛ ማሕዩር ድሕሪ ምጽንሑ፣ ትማሊ 17 ሚያዝያ፣ ኮባር ናብ ዝተባህለ ብጽኑዕ ዝሕሎ ቤት ማእሰርቲ ከምዝተሰጋገረ ምንጭታት ዜና ካብ ካርቱም ሓቢሮም።
እዚ ከምዚ’ሉ እንከሎ፣ ሕብረት ኤውሮጳ ነቲ ወትሃደራዊ ባይቶ ሱዳን፣ ብዕልዋ ጨቢጥዎ ዘሎ ስልጣን ናብ ሲቪላዊ ምምሕዳር ከረክብ ዝብል ብሕብረት ኣፍሪቃ ዝቐረበ ጻውዒት ደገፉ ገሊጹ።
ንክልተ ዓመታት ናይ መሰጋገሪ ስልጣን ክሕዝ ምዃኑ ዝገለጸ ወትሃደራዊ ባይቶ ሱዳን፣ ንወከልቲ ሕብረት ኣፍሪቃ ናብ ካርቱም ምብጻሕ ከካይዱ ዕድመ ኣቕሪቡ እዩ።
ሩስያ፣ ብኣንጻሩ፣ ንስዑዲ ዓረብ፣ ሕቡራት ኢማራትን ግብጽን ብምስዓብ፣ ንወትሃደራዊ ባይቶ ሱዳን ዘለዋ ደገፍ ኣረጋጊጻ።
እንተኾነ ህዝቢ ሱዳን፣ ሓድሽ ሲቪላዊ ስርዓት ክሳብ ዝትከል፣ ተቓውምኡ ክቕጽል ምዃኑ ይጭርሕ ኣሎ።


text:
ናይ ቋንቋ ፈረንሳ ኮርስ ምውሳድ
ምስ ማሕበር Parabole ፓራቦል
እንታይ ኢዩ?
ንዝያዳ ሓበራዊ ዕቤትን ፣ ምዕቤለን ፣ ምእንቲ ን ስራሕን ምርካብ ንኽትክእሉን ዝተታጥሕ መደብ ።
ንመን ኢዩ ፧
6 ኣዋርሕ ዝጸንሕ
ዞባ\ ዴባርትሞ
75 - Paris
6 ኣዋርሕ ዝጸንሕ
ዞባ\ ዴባርትሞ
75 - Paris
ስለምንታይ እዩ እዚ ጉዳይ ኣገዳሲ ኾይኑ፧
ናይ ንኣሽቱ ግሩፕ ወይ ጉጅለ መደብ
ንሕና ንኣሽቱ መደብ (እንተወሓደ ኣብ 12 ሰባት). ኣተኩርና ንሰርሕ
ብ ፈላጣትን ምሩቓት ሰብ እቲ ዓውዲን ዝውወሃብ ስልጠና
ኣብ ምስልጣን ወጻእተኛታት ዝሰልተኑ ምኩራት፣ ከምኡ እውን ናይ ቋንቋን ፈረንሳ ዝለዓለ ብቕዓት ብዘለዎም ሞያተኛታት ዝወሃብ ዝልጠና
ብ ን ኣብቲ ዓውዲ ዝስልጥኑ ዘለዉ ተመሃሮ፣ ወይ ስታጀኽን ዝወሃብ ስልጠና ።
ባህላዊ መደብ ብምድላው
እቲመደብ ኣኣብ ቋንቋ ፈረንሳ ንምሕጋዝ ብ ዝዓለመ ዝተፈላለየ ባህላዊ ንጥፈታታት ዝተሰነየ እዩ፣
ን ኣብነት ፣ ዑደት ናብ ሙዝየም፣ ተሪኻዊ ቦታታት ናይ ፓሪስን Paris.ብምኻድ ይሰላሰል
ብ ኸመይ ኣብርክቶይ ይሳተፍ
ናይ ቋንቋ ፈረንሳ ብቕዓትኩም ንምግምጋም ፈታና ምውሳድ
ሓደ ናይ ቃለመጠይቕ መደብ ን ኹሎም ተሳተፍቲ፣ ብ መሰረት ድሌቶምን ብቕዓቶምን ምድላው
ኩሎም ተሳተፍቲ ዝሓልፍዎ ናይ ክትትል መደብ
ብ ቋንቋታት ዩክሬን ሩስያን ፖለኔዝን ዝዛረቡ ዝተሐገዘ መደብ
ብ ቐጥታ ናብቲ ቦታ ብምኻድ
. ማሕበርና ኣብ
26, rue de la Solidarité, ኣብ
le 19 ኣሮንዲስማ ኣብ Paris እዩ ዝርከብ.
· ካብ ሰኑይ ክሳብ ዓርቢ ካብ ሰዓታት 10h00 ካብ18h ክፉት እዩ
· ረቡዕ ዕጹው እዩ
ርኸቡና
- ኢመይል parabole.asso@gmail.com
- ቴለፎን : 0687203435


text:
ኤርትራዊ ተቐዳዳማይ ኢጣልያዊት ጋንታ ኣንድሮኒ ጂካቶኒ ናትናኤል ተስፋጽየን ኣብቲ ትማሊ ዝተዛዘመ ቱር ሩዋንዳ 2022 ብሓፈሻዊ ጊዜ ቐዳማይ ኮይኑ ተዓዊቱ'ሎ።
ኣብ ሻድሻይን ሻውዓይን መድረኽ'ቲ ውድድር ብዘመዝገቦ ዓወት ወናኒ ቢጫ ማልያ ዝኾነ ናትናኤል ተስፋጽየን ነቲ ትማሊ ሰንበት ዝተኻየደ 75.3 ኪ.ሜ ዝሸፈነ ሻሙናይን መዛዘሚን መድረኽ 10ይ ኮይኑ ብምዝዛም ብውህሉል ጊዜ ቐዳማይ : ዝበለጸ ኣፍሪቃዊ ተቐዳዳማይ'ቲ ዙር: ከምኡ'ውን ዝበለጸ መንእሰይ ተወዳዳይ ብምዃን ተዓዊቱ'ሎ።
ናትናኤል ተስፋጽየን ኣቐዲሙ ኣብ 2020'ውን ተዓዋቲ ቱር ሩዋንዳ ምዃኑ ይፍለጥ።
ኤርትራዊ ተቐዳዳማይ ባይክ ኤድ ሄኖክ ሙሉብርሃን'ውን ብውህሉል ጊዜን ኣብ ዝበለጸ መንእሰይ ኣፍሪቃዊ ተቐዳዳማይ'ቲ ዙር ካልኣይ ብምዃን ዙር ሩዋንዳ 2022 ዛዚሙ'ሎ።
ኣብቲ ካብ የካቲት 20 ክሳብ 27 ዝተኻየደ ሸሞንተ መድረኻት ዝሓዘ ቱር ሩዋንዳ 2022 ዝተሳተፉ ኣብ ዝተፈላለየ ጋንታታት ዝስለፉ ኤርትራዊያን ፕሮፌሽናል ተቐዳደምቲ ናትናኤል ተስፋጽየን: ሄኖክ ሙሉብርሃንን መትከል ኢዮብን ኣብ ዝተፈላለየ መድረኻትን' ቲ ውድድር ልዑል ዓወት ኣመዝጊቦም'ዮም።
ሃገራዊት ጋንታ ኤርትራ ኣብ ቱር ሩዋንዳ 2022 ኣይተሳተፈትን ።
ምስ ናትናኤል ተስፋጽየን፥ ሄኖክ ሙሉብርሃንን መትከል ኢዮብን ቕድሚ ምዝዛም'ቲ ውድድር ሓደ መዓልቲ ዝተኻየደ ቃል መሕትት ኣብዚ ምክትታል ይክኣል።


text:
ኣብ ምንቅስቓስ ኣባ ብሪታንኝ
ምስ la carte Breizh Go Solidaire
እንታይ ኢዩ?
La SNCF ጨንፈር ናይ ፕሮጃኝ ብሳላ እዚ መድባ፣ ኣብ ባቡርን ካብ sur toute la Bretagne, ከምኡ እውን ን ጉዕዞ ናብ TER en provenanceወይ à ካብ région Pays de la Loire ዝርበር ጉዕዞታት ናይ ምጉዳል ዋጋ ከም እትረብሑ ትገብር.
ንመን ኢዩ ፧
ካብ 6 ክሳብ 12 ኣዋርሕ
ዞባ\ ዴባርትሞ
ካብ 6 ክሳብ 12 ኣዋርሕ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ኣብ ኣታዊኹም ምርኩስ ዝገበረ
እቲ ካርድ ይጠቕም ን :
ደለይቲ ስራሕ ኣብ ፖልምፕልዋ ምዝጉባት Pôle Emploi Bretagneናይ ልዕሊ 4 ኣዋርሕን 80% ሚእታዊት SMI ናይ ስሚክ ምኽፋል ንዝጀመሩን
ናይ (ASS) ተኸፈልቲ
ናይ (ADA) ትኸፈልቲ
ን ን ኣ RSA ተኸፈልቲ
ን ናይ l'AAH (ኣካለ ጎደሎ ተኸፈልቲ )
ን ናይ e l'ASPA (ኣረጋውያን ተኸፈልቲ )
ን ና ናይ : PACEA (Parcours Contractualisé d'accompagnement vers l'Emploi et l'Autonomie) ተኸፈልቲ , CUI (ናይ ፍሉይ ኮንትራት ተኸፈልቲ ), CDDI (ን ግዝየውያን ሰራሕ ተኛታት )
ን ኣብ ናይ ስራሕ ልምምድ ዘለዉ ሰባት Conseil Régional de Bretagne ዝኽፈሉን የጠቓልል
ን ሓደ ዓመት ብ ሕሱር ዋጋ ምንቅስቓስ
Bénéficier d'un réseau de transport dense dans tous la région Bretagne. Vos droits vous couvrent pendant une année entière.
ብ ኸመይ ኣብርክቶይ ይሳተፍ
ካርድን ናይ Breizh Go en gare ኣብ
ምስ ናይ መረጋገጺ ብምሓዝ ፣ ቆጸራ ኣብ ኣከባቢኡ ዝርከብ ካርድኹም ውሰዱ !


text:
Hjo
ናይ መጠረሽታ ዝተሓደሰሉ፡ 18 12 2020
ህዩ ንዓበይትን ናእሽቱን ትሰማማዕ ኾይና ሓንቲ ተቐባሊት ኣጋይሽ ዝኾነት ከተማ እያ። ዋላ’ኳ ዕቃበ ናይ ጥንቲ ይሃሉ፡ ህዩ ንዝያዳ ንጥፈታት፣ መንበሪን ኣብ ትምህርቲን ሓልዮት ቈልዑን ኣረጋውያንን ልዑል ደረጃ ንኽህሉ ዝግበር ጻዕሪ ኣብ ቀጻሊ ምዕባለ እያ ትርከብ።
ሓበሬታ ብዛዕባ ምምሕዳር ከተማ
ብዝሒ-ህዝቢ9,188
ስፍሓት መሬት297 ኪሜ²
ርሕቐት ካብ ዓበይቲ ከተማታት
- Skövde 30 ኪሜ
- Jönköping 69 ኪሜ
- Göteborg 178 ኪሜ
- Stockholm 331 ኪሜ
ህዩ ሓንቲ ህድእትን ሰላም ዝሰፈናን ኣብ ጥቓ ባሕሪ ቬተርን እተደኮነት ከተማ እያ። ሓንቲ ኣረግቶት ህንጻን ደስ ዘብል ኣካባቢ ተፈጥሮን ዘለዋ ምጭውቲ ንእሽተይ ከተማ እያ።
መንበሪ-ገዛ
መንበሪ ሃዋህው ናይ ህዩ ህዱእን ጽቡቕን እዩ። እቲ ዝውቱር መንበሪ ዓይነት ናይ ህዩ ቪላ ምስ ጃርዲኑ እዩ። ግን ቀረብ ናይ ንኣብነት ኮንዶሚንዩምን ናይ ክራይ ኣባይትን እውን ኣሎ። ቨነርግረንስ (Wennergrens) እታ ዝዓበየት ናይ ህንጻ ትካል ኣብ ህዩ ኮሙን እያ።
ኣካረይቲ ትካላትን መንበሪ ገዛውትን ርኸብ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ህዩ ኮሙን ብዙሓት ዝተፈላለየ ቋንቋታት ዝዛረቡ ነበርቲ ኣሎዉ። ብጀካ እቲ ሽወደናዊ ቋንቋ፡ ዓረብኛ፣ ዳሪ፣ ፋርስኛ፣ ሶማልኛ፣ ሞንጎልንኛ፣ ትግርኛ፣ ታይላንድኛ፣ ቋንቋ ሆላንድ፣ ቋንቋ ፖላንድን እንግልዝኛን እውን ይዝረብ እዩ።
ማሕበራትን ምትእኻባትን
ህዩ ሓደ ሃብታም ናይ ባህልን ማሕበራዊ ህይወትን ሂወት ተወፊ እያ።
ኣብቲ ከባቢ ብቐረባ እንታይ ይርከብ
ኣብ ህዮ ኩሉ እትደልዮ ነገራት ኣብ ቀረባ እዩ። ኣብ ኢካን ነቶን ናይ መግቢ ዓይነታ ኣሎ። ካፈታት፡ ኣብያተመግቢ፡ ናይ መገዲ ድኳናት፡ ኪዮስክን ናይ መጻወትን ካረመላን ድኳናት ኣለዉ። ኣብቲ ከተማ ብእተፈላለየ ቋንቋ እተጻሕፉ መጻሕፍቲ ክትልቅሓሉ እትኽእል ቤትንባብ፡ ማሕበራዊ ቤትጽሕፈት፡ ፋርማሲ፡ ሲነማ፡ መጻወቲ ኵዕሶ ምስ ኣርቲፊሻል ሳዕሪ፡ ኣደራሽ ስፖርት፡ መጻወቲ ተኒስ፡ ጂም፡ ኣደራሽ መሐምበሲ ምስ ትምህርቲ ምሕምባስ (ሓጋይ ዚኽፈት)፡ ቦውሊን፡ ናይ ኤለክትሪክ ቡቲክ፡ ናይ ክዳውንቲ ድኳናት፡ ናይ ቤት መጸባበቒ ድኳን፡ መጸበቒ ጸጕሪ፡ እንዳ ሕብሪ፡ እንዳ ዕምባባ፡ ባንክታት ወዘተ. ኣሎ። ክልተ ሰከንድሃንድ ድኳናት፡ ቀዪሕ መስቀልን ኤሪክስየልፐን ምስ ኣቕሑ ገዛ፡ ክዳውንትን ኣቕሑ ክሽነን ድማ ኣሎ።
ቤት ጽሕፈት ካሳ ውሕስነትን ቤት ጽሕፈት መራኸብቲ ስራሕን ኣብ ሾቭደ ቤት ጽሕፈት ኣሎዎም። ቤት ጽሕፈት መራኸብቲ ስራሕ ግን ኣብ ሰሙን ሓደ መዓልቲ ክፉት ዝኾነ ቤት ጽሕፈት ኣሎዎም፡ ሓሙስ 10-12፣ 13-16። ናብኡ ወረቐት ክትገድፍን ቀለልቲ ዝኾኑ ሕቶታት ክትሓትትን ክትከይድ ትኽእል ኢኻ። ኣብ መንጎ ህዮን ሾቭደን ግሩም ናይ ኣውቶቡስ መስመር ኣሎ።
እቲ ኮምዩን ነቶም ስራሕ ዘይብሎም ዚረድእ ናይ ስራሕ ዕድል ኣሃዱ ኣለዎ። ከምኡውን ንኺረድእን ኪመርሕን ዚነጥፍ ናይ ስደተኛታት መቐበሊ ኣሎ።
ኣገልጎት ክንክን ወይ ሕብሐባ ቆልዑ
ኣብ ህዩ ነቶም ደቂ 1-5 ዓመት ዝዕድመኦም ዝዓለመ ትሽዓተ ኣብያተትምህርቲ ህጻናትን ክልተ ናይ ስድራቤት መውዓልን ኣሎ። ነቶም ኣብ መንጎ 6-12 ዕድመ ዘለዉ ቅድምን ድሕርን ትምህርቲ ምእላይ ዘድልዮም ህጻናት ከኣ ናይ ዕረፍቲ ቦታ ኣለዎም።
ናይ ስድራቤት ማእከል ኣርከን፡ ወለድን ውሉዳትን ብሓደ ኪመጹ ዕዱማት ዝኾኑሉ ክፉት ቤትትምህርቲ ህጻናት እዩ።
ሓልዮት ቈልዑ ኣብዚ ኮሙን
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ህዩ ንደቂ 6-15 ዝዕድመኦም ህጻናት ኣብያተትምህርቲ ኣሎ። ነቶም ኣብ መንጎ 11-18 ዝዕድመኦም ህጻናት ናይ ዕረፍቲ ደምበ ኣሎ።
ኣብ ገዝኦም ብዘይካ ሽወደን ካልእ ቋንቋ ንዚዛረቡ ህጻናት ብቛንቋ ኣደኦም ትምህርቲ ይወሃቦም፡ ናይ ኣደ ቋንቋ ትምህርቲ። እቲ ትምህርቲ ነቲ ህጻን ንቛንቋኡ ከማዕብልን ብዛዕባ ባህሉ ዝያዳ ኪፈልጥን የኽእሎ።
ካብ 16 ዓመት ንላዕሊ ዝኾኑ መንእሰያት፡ ኣብ ከተማታት ከባቢ ህዩ ዚርከቡ ካልኣይ ደረጃ ኣብያተትምህርቲ ኣለዉ። ዝበዝሑ ግን ናብ ኾቭደ ወይ ናብ ቲብሩ እዮም ዚኸዱ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ዕድላት ትምህርቲ
ዓበይቲ ኣብ sfi (ሽወደን ንወጻእተኛታት) ኮምቩክስ፡ ሰርቩክስ komvux, särvux ወይ ኣብ ህዩ ኮለጅ ይምሃሩ። ኣብ ኮምቩክስ ንኣኻ ዚምሽእ ትምህርቲ ንምርካብ ዓቢ ዕድል ኣሎ። ኣብ እተፈላለየ ጽፍሒታት ዘሎ ትምህርቲ ክትሕውሶ ትኽእል፡ ከምኡውን ትምህርቲ ምስ ስራሕ ክትሕውሶ ትኽእል። ኣብቲ ህዝባዊ ኮለጅ፡ ንኹሉ ዓይነት ሳብጀክት ዚትንክፍ ትምህርቲ ኣሎ፡ ናይ ፖሊስ ሓለዋ፡ ሙዚቃን ስነጥበብን።
ዝቐረበ ኮለጅ ኣብ ኾቭደ እዩ። ንሱ ምስቲ ናይ ቤትጽሕፈት ዕዮ ናይ ኮርታ ቨገን ስልጠና ብምትሕብባር ይሰርሕ። እቲ ትምህርቲ ናብቶም ዲግሪ ዘለዎም ሓደስቲ መጻእቲ ዝዓለመ እዩ።
ብዛዕባ ትምህርቲ ኣባጽሕ ኣብዚ ዝስዕብ ኣንብብ፡
ኣገልጎት ጥዕና
ኣብ ህዩ ክልተ ማእከል ጥዕና ኣሎ፤ ህዩ ማእከል ጥዕናን ክሊኒክ ጥዕናን። ከምኡውን ሓደ ናይ ኣደታት፡ ክልተ ናይ ህጻናት ማእከላት ጥዕናን ናይ ስኒ ሕክምናን ኣሎ። ዝቐረበ ሆስፒታልን ናይ ህጹጽ ረድኤት መቐበልን ኣብ ኾቭደ ይርከብ።
ናይ ቋንቋ ድግፍ-ተርጓሚ ምርካብ
ብመገዲ ቶልክፎርመድሊን ቨስት፡ ብኹሉ ቋንቋ ናይ ትርጉም ሓገዝ ኣሎ።
ኣገልግሎት መጎዓዝያ
ኣብ ህዩ ብዙሓት ኣውቶቡሳት ደው ይብላ። ካብ ህዩ ናብ ቲብሩ፡ ቲዳሆልም፡ ኾቭደን ብራንድስቶርፕን ይኸዳ። ካብኡ ኣውቶቡስ ቀዪርካ ክትቅጽል ይከኣል። ቨስትትራፊክ ብኣውቶቡስ ብ 35 ደቓይቕ ካብ ህዮ ናብ ኾቭደ ይወስደካ። ካብ ኾቭደ ብባቡር ክሳዕ የተቦሪ፡ ስቶክሆልምን ዮንሾፒንግን ምኻድ ይከኣል።
ስራሕን ትካላት ናይ ምምስራት ተኽእሎታትን
ናይ ህዩ ዝዓበየ ወሃብ ስራሕ እቲ ኣብ እተፈላለየ ሰክተራት ዚነጥፍ ናይ ህዩ ኮምዩን እዩ። እቲ ዞባ ኣብ ክንክን ጥዕና ናይ ስራሕ ዕድል ዚህብ ካልእ ዓቢ ወሃብ ስራሕ እዩ። ኣብቲ ኮምዩን ዓበይትን ነኣሽቱን ትካላት ኣለዋ።
ህዩ ጥቓተን ናይ ስራሕ ዕድላት ዘለወን ዓበይቲ ከተማታት እያ እትርከብ።


text:
መዓልታዊ ናብራይ ኣብ ግዜ ናይ ተላባዒ ሕማም ኮቪድ-19
እንታይ ኢዩ?
ቫይረስ ኮቪድ 19 ኣብ ኩሉ ዓለም ተላቢዑ ኣሎ ፣ እዚ ሕማም ተላባዒ ኮይኑ ቀታሊ ሕማም ኢዩ ፣ካብ 1ክሳብ 3% በዚ ሕማም ተተቒዖም ንዘለው ሰባት ክቐትል ይኽእል ፤፣
ንዝያዳ ሓቤረታ ብኸመይ ጌርና ናይዚ ሕማም ምልክት ንምክልኻል ንምፍላጥ በዚ ዝስዕብ ቁጽሪ 0 800 130 000. ብነጻ ክንድውል ንኽእል፤፣
ነዚ ለባዲ ሕማም ንምቅላስ ፣ ነዞም ዝስዕቡ ምልክት መከላኸሊ ትእዛዝ ከንኽብር ኣለና፤፣
•ምስ መጻምድትና ክንዛረብ ከለና ኣስታት ናይ ሓደ ሜትሮ ክንርሕቅ ኣለና ፤፣
•ቀጻሊ የእዳውና ክንሓጽብ ኣለና ፤፣
•ናይ ርሕቀት ዓቀን ክንሕሉ እንተ ዘይክኢልና፣ ማስኪ መሸፈኒ ናይ ኣፍ ከነዘውትር ኣለና ፤፣
•ዓይንናን እዝናን ክንሓሲን ክንትንክፍን የብልናን ፤፣
•ኣብ ንስዕለሉ እዋን ወይ ኣብ ንሕንጥሰሉ ግዜ ኣብ መንጎ ኩርናዕ ናይ እድና ብምሽፋን ክንጥቀም ኣለና ፤፣
•ኣብ ጥዕናና ድኻም ወይ ሕማቕ እንተ ተሰሚዑና ኣብ ገዛና ኮፍ ክንብል ኣለና ፤፣
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
•ቀጻሊ የእዳውና ክንሓጽብ ኣለና ፤፣
Configurez votre étape
ኣብ መዓልቲ ብውሑድ ንኣስታት 30ሰከንድ ዝኸውን ፣የእዳውና ብሳብና ወይ ብጀል ሃይድሮኩሊክ ክንሓጽብ ኣለና፤፣
ማሕበረዊ ርሕቀት ከንኽብር ኣለና
Configurez votre étape
ናይ ማሕበራዊ ርሕቀት ምኽባር ኣገዳሲ ኢዩ ፣ ማስኪ ናይ ኣፍ መሸፈኒ ምጥቃም ካብ ሕማም ንከይላባዕ ክሕግዘና ይኽእል ፤፣
ኣብ ዝህንጥሰሉ ግዜ ኩርናዕ ኢደይ ክጥቀም ኣለኒ
Configurez votre étape
ምስዓልን ምህንጣስን ንሕማም ኮረና ኮቪድ 19 ኣብ ምልባዕ ዓቢ ግደ ኣለዎም ፣ እንተ ሓሚምኩም\ክን ነዚ ሕማም ንምክልኻል ክትስዕሉ\ላ ወይ ክትህንጥሱ\ሳ ከለኹም\ኽን ኩርናዕ ናይ ኢደኩም\ክን ክትጥቀሙ\ማ ኣለኩም\ክን ፤፣
ሕማቕ እንተ ተስሚዑኒ ፣ ኣብ ገዛ ንበይነይ ኮፍ ክብል ኣለኒ ፣ ን ናተይ ሓኪም ክሕብር ኮንታክቲ ክገብር ኣለኒ ፤፣
Configurez votre étape
ምልክት ናይ ኮረና ኮቪድ 19 እንተ ተራእዩኒ ኣብ ገዛ ኮፍ ብምባል ን ናተይ ዶክተር ወይ ሓኪም ክሕብር ወይ ኮንታክቲ ክገብር ኣለኒ፤፣
ብድሕሪኡ ዝቅጽል
ናብ ካልእ ቦታ ክንቀሳቀስ ይኽእል ዶ ?
ኣብ ከባቢ ግዛእት መርየት ሃገረ ፈረንሳይ ሜይሮፕሊታን ኣብዚ ሰዓት ዝኾነ ዓይነት ኩቭኽ ፉ ማለት እዋን እዋን እቶ እቶ ወይ ሕላፍ ናይ ሰዓት የለን ::
ስለ`ዚ ምስክር ወረቐት መንቀሳቐሲ ሕዝካ ምኻድ ኣገድሲ ኣይኮነን ፤
ኵሉ ግዜ ዓቐን ናይ ሕላፍ ሰዓት እዋን እቶ እቶ ኣብዘን ዝስዕባ ከባቢ ግዝ ኣት መረየት ናይ ሃገረ ፈረንሳይ ክህልው ይኽእል ኢዩ ፣ ን ኣብነት ኣብ ጋድሉፕ ፣ ላ ማርትኒክ ፣ ከም ኡውን ኣብ ሳንት ማርታ ::
ምፍላጡ ኣገዳሲ ፣ ተወሰኽቲ ሓቤረታት ኣብ ዌብ ሳይት ናይ ሚንስትሪ ኣትዊ ውሽጢ ሃገረ በዚ ዝስዕብ ሊንክ ሓበሬታት ክትረኽቡ\ባ ትኽእሉ\ ላ :: Ministère de l'Intérieur.
ኣብ ግዜ ኮንትሮል ብቀጥታ መቕጽዓቲ ናይ ፖሊስ
ኣብ ዝኾነ ኣጋጣሚ ናይ ኮንትሮል ኣብ መንጎ ናይ ምሸት 18H ክሳብ ናይ ምግሆ ሰዓት 6H ዘሎ ምስ ንሕተት ሓንቲ ኣትሲኣዮን ወረቐት ወይ ኣብ ( ምዕቡል ስማርት ተሌፎን) ብፔዲኤፍ ከነርኢ ኣለና፤፣
ኣብ ናይ ግዜ ኮንትሮል ብፖሊስ ወይ ብ ወኪል ናይ ኮንትሮል ምስ ትሕተቱ ምኽንያት ናይ መውጽኢኹም\ኽን ቅቡል ምስ ዘይከወን ክሳብ ናይ 135 ኢሮ መቅጻዕቲ ከጋጥመኩም\ክን ይኽእል ፤፣
ዘድልየኩም\ክን ነገር ኣገድሲ እንተ ዘይኮይኑ ካብ ገዛ ኣይትውጽኡ\ኣ ፤፣


text:
ብዛዕባ መሰላትካ ግቡእ ሓበሬታ ምርካብ፣
ምስ ብዛዕባ መሰላትካ ግቡእ ሓበሬታ ምርካብ፣
እንታይ ኢዩ?
ስራሕን ዝምልከት፣ ዘይክፈሎ ቀዋሚ ናይ ሕጊ ሓገዝ፣
እዞም ቀወምትን ናይ ነጻን ምስጢራውያንን ናይ ሕጊ ምሕጋዝን ምስላጥ ጉዳያትን፣ ዝሳልጥዎም ጉዳይት እዞም ዝስዕቡ እዮም፣
- መሰል ስደተኛታት ( ኣብ ሃገረ ፈረንሳይ ኣብ ዝጸንሑሉ እዋን "
séjour"፣ ብዛዕባ ምሕታት ዑቕባን"asile")፣
- መሰል ቤተሰብን፣
- መሰል ስራሕን ዝምልከቱ እዮም፣
ንመን ኢዩ ፧
ዞባ\ ዴባርትሞ
21 - Côte-d'Or
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ብዛዕባ መሰላትካ ንምሕታትን ምርካብን፣ ግቡእ ሓበሬታ ምርካብ፣
ግቡእ ሓበሬታ ምርካብ ብዛዕባ መሰላትካ ንምሕታትን ምርካብን፣ ብዛዕባ ኣብ መንግስታዊ ቤት ጽሕፈታት እንገብሮም
ምስላጣት ማለት መሰል ስደተኛታት ኣብ ሃገረ ፈረንሳይ ኣብ ዝጸንሑሉ እዋን፣ ብዛዕባ ምሕታት ዑቕባን፣ መሰል
ቤተሰብን፣ መሰል ስራሕን ዝምልከቱ እዮም፣
ግቡእ ምኽሪ ምርካብ ኣብ መንግስታዊ ቤት ጽሕፈታት እንገብሮም ምስላጣት ሓገዝ ንምርካብ ኽንክእል፣
ኣብ ከነሳልጦም እንደልዮም ናይ መንግስቲ ኣሰራርሓን ኣብ ቀወምቲ ናይ ሕጊ ሓገዛት ግቡእ ምኽሪን ሓገዝን ወይ ምስላይን ምርካብ፣
ብ ኸመይ ኣብርክቶይ ይሳተፍ
ቆጸራ ምሓዝ፣
ቆጸራ ንምሓዝ በዚ ቁጽሪ ቴሌፎን
03.80.48.90.28 ክትድውሉልና ኣድላዪ እዩ፣


text:
ዙርያኡ ጸልሚትዎ ዘጽበበ ዓቕሉ
ምርኣይ ዝተሳእኖ ኣንፈት መገዱ፣
ሰንከልከል ዝበለ ረዚዘን ኣእጋሩ
ኣብ ዘለዎ ዝደረቐ ተዋሒጡ ብኹነታቱ ።
ካብቲ ዘለዎ መዋጽኦ ምስ ስኣነ
ኩሉ ፈቲኑ ተስፋ ምስ ቀበጸ፣
ሓይሉ ወዲኡ ኣብ ዘለዎ ተኾርመየ
ዓቕሚ ከምዘይብሉ ከኣ ኣጸቢቑ ፈለጠ።
ካብ ድኻሙ ዘተንስእ ሓይሊ ደለየ
ነቲ ክእለት ዘለዎ ብልቡ ምስ ዘከረ፣
“ካብዚ ኣውጽኣኒ!” ኢሉ ናብ ኣምላኽ ጸለየ
ንድኻሙ ዝድግፍ መን ምዃኑ ስለዘለለየ።
እቲ ኹሉ ዝኽእል፥ ኣብርሀ ንዓይነ-ልቦናኡ
ሓይሊ ሃቦ ንድኻም ኣርሒቑ ፣
ካብ ዓዘቕቲ ኣውጽኦ ብኢዱ ስሒቡ
ኣብ በሪኽ ክመላልስ ኣጽንዐን ነእጋርሩ።
ካብ ሓይሊ ናብ ሓይሊ ክበጽሕ ናብ መፈጸምታ
ካብ ክብሪ ናብ ክብሪ ክዓርፍ ኣብ ሕቑፊ ጎይታ
ብእምነት ጀሚሩ ብእምነት 'ታ ጉዕዞ ክዛዝማ
ዝተዳለወትሉ ኣኽሊል ህይወት ካብ ኣምላኹ ክሽለማ።
“በቲ ሓይሊ ዚህበኒ ንኹሉ እኽእሎ እየ።” ፊልጲ 2:13